
 讛讝讬讚 讘砖讘讜注转 讛驻拽讚讜谉 诪讛讜. 驻讬专砖 讘拽讜谞讟专住 讚讘砖讘讜注转 讛注讚讜转 诇讬讻讗 诇诪讘注讬 讛讱 讘注讬讗 诪砖讜诐 讚讗讬谉 讛转专讗转 讜讚讗讬 讘砖讘讜注转 讛注讚讜转 讚诪讬 讬讜讚注 砖讛诐 讬讜讚注讬诐 诇讜 注讚讜转 讜讗讬谉 谞专讗讛 讚诇讗 讞砖讬讘 住驻拽 讻讬讜谉 讚诇诪讜转专讛 讗讬谉 住驻拽 讚讛讗 讘注讚讬诐 讝讜诪诪讬谉 讗讬 讛讜讜 爪专讬讻讬 讛转专讗讛 讛讜讛 诪转专讬谞谉 讘讛讜 讗祝 注诇 讙讘 讚讛诪转专讬诐 讘讛诐 讗讬谉 讬讜讚注讬谉 讗诐 讛诐 诪砖拽专讬诐 讜讛讗 讚诇讗 讘注讬 讛讱 讘注讬讗 讘砖讘讜注转 讛注讚讜转 诪砖讜诐 讚讗讬 讗驻砖专 诇讬讚注 诇注讜诇诐 讗诐 讛诐 诪讝讬讚讬谉 砖讬讻讜诇讬谉 诇讜诪专 砖讻讞谞讜: 讻讬讜谉 讚讞讬讚讜砖 讛讜讗 讻讜'. 诇讗讜 讞讬讚讜砖 讙诪讜专 讛讜讗 讚讛讗 讗讬讻讗 讟讜讘讗 讻讚驻讬专砖 讘拽讜谞讟专住 讗诇讗 讻诇讜诪专 讻讬讜谉 砖谞讬转谉 讝讚讜谞讜 诇讻驻专讛: 诪讬诇拽讗 诇拽讬 拽专讘谉 诇讗 诪讬讬转讬. 讜讗祝 注诇 讙讘 讚讙讘讬 砖驻讞讛 讻转讬讘 (讜讬拽专讗 讬讟) 讘拽讜专转 转讛讬讛 讜讛讘讬讗 讗转 讗砖诪讜 讛讗 讗诪专讬谞谉 讘住讜祝 讚' 诪讞讜住专讬 讻驻专讛 (讻专讬转讜转 讚祝 讬讗.) 讚讛讬讗 诇讜拽讛 讜讛讜讗 诪讘讬讗 拽专讘谉: 诪讗讬 讗讬谞讜 诇讜拽讛 讚诇讗 诪讬驻讟专 讘诪诇拽讜转. 转讬诪讛 讚诪注讬拽专讗 住''讚 讚讘注讬 诇诪讬诇祝 诪讬谞讬讛 讞讜诪专讗 讚讚讬谉 讛讜讗 砖谞讞诪讬专 讘谞讝讬专 砖讻谉 诇讜拽讛 讜诇诪讗讬 讚诪住讬拽 讛砖转讗 爪''诇 讚诪讬转谞讬讗 诇注谞讬谉 拽讜诇讗 讚讚讬谉 讛讜讗 砖谞拽诇 讘谞讝讬专 砖讻谉 诪讬驻讟专 讘诪诇拽讜转 讜谞专讗讛 讚诇讗 讬讚注 诇讙讘讬 诪讗讬 诪讬转谞讬讗 讗讬 谞诪讬 诪注讬拽专讗 住''讚 讚讛''驻 诇讗 讗诐 讗诪专转 讘谞讝讬专 砖讛讜讗 讟诪讗 砖讻谉 讻驻专转讜 转诇讜讬讛 讘诪诇拽讜转 讛拽诇 讜诇讗 讘拽专讘谉 转讗诪专 讘砖讘讜注转 讛驻拽讚讜谉 砖讗讬谉 讻驻专转讜 转诇讜讬讛 讘诪诇拽讜转 讗诇讗 讘拽专讘谉 讚讞诪讜专 讜讚诇讗 讻诪''讚 诇注讬诇 谞讬讞讗 诇讬讛 诇讗讬谞讬砖 讚诇讬转讬 拽专讘谉 讜诇讗 诇讬诇拽讬 讜诪讬讛讜 讘住讬驻专讬 诪讬转谞讬讗 讛讱 讘专讬讬转讗 讜诪讬转谞讬讗 讗讬驻讻讗 讜讛讻讬 讗讬转讗 讛转诐 讘驻专砖转 谞砖讗 讙讘讬 谞讝讬专 讘驻转注 诇讛讘讬讗 讗转 讛讗讜谞住 驻转讗讜诐 诇讛讘讬讗 讗转 讛砖讜讙讙 讜讛讚讬谉 谞讜转谉 讜诪讛 讘诪拽讜诐 砖诇讗 讞讬讬讘 讗转 讛诪讝讬讚 讞讬讬讘 讘讜 讗转 讛砖讜讙讙 讻讗谉 砖讞讬讬讘 讗转 讛诪讝讬讚 讗讬谞讜 讚讬谉 砖谞讞讬讬讘 讗转 讛砖讜讙讙 讜诪谞讬谉 砖讞讬讬讘 讗转 讛诪讝讬讚 讗诪专转 拽''讜 诪讛 砖讘讜注转 讛注讚讜转 砖诇讗 讞讬讬讘 讗转 讛砖讜讙讙 驻讬专讜砖 砖讙讙转讛 讙专讬讚讗 讞讬讬讘 讗转 讛诪讝讬讚 讻讗谉 砖讞讬讬讘 讗转 讛砖讜讙讙 讗讬谞讜 讚讬谉 砖谞讞讬讬讘 讗转 讛诪讝讬讚 诇讗 讗诐 讗诪专转 讘砖讘讜注转 讛注讚讜转 砖讻谉 讗讬谞讜 诇讜拽讛 转讗诪专 讘谞讝讬专 砖诇讜拽讛 讜讛讜讗讬诇 讜诇讜拽讛 诇讗 讬讘讬讗 拽专讘谉 转''诇 讜讻驻专 诪讗砖专 讞讟讗 讜讙讜' 讜谞专讗讛 讚讛讬讬谞讜 讛讱 讚诪讬讬转讬 讘砖诪注转讬谉 讜讘诪拽讜诐 砖讘讜注转 讛注讚讜转 讗讬转 诇诪讬讙专住 砖讘讜注转 讛驻拽讚讜谉 讜讗讬转 诇诪讬讙专住 谞诪讬 讛讻讗 讗讬驻讻讗 讻讚讗诪专讬谞谉 讘住讬驻专讬 诪讛 诇砖讘讜注转 讛驻拽讚讜谉 讚讻谉 讗讬谞讜 诇讜拽讛 讻讜' 讜讻谉 讙专''讞 讜讝讛 诇砖讜谞讜 讜讗转讬谞谉 诇诪驻砖讟讛 诪讛讗 讚转谞讬讗 讘住讬驻专讬 讚讘讬 专讘 诇讗 讗诐 讗诪专转 讘砖讘讜注转 讛驻拽讚讜谉 砖讻谉 讗讬谞讜 诇讜拽讛 转讗诪专 讘谞讝讬专 砖谞讟诪讗 讚诇讜拽讛 讜讛讜讗讬诇 讜诇讜拽讛 讻讜' 讜讗诐 转讗诪专 诪讗讬 拽诪砖谞讬 讚诇讗 诪讬驻讟专 讘诪诇拽讜转 讻诇讜诪专 讗诇讗 爪专讬讱 注讚讬讬谉 拽专讘谉 讜讛讗 讛讬讗 讙讜驻讛 讗转讬谞谉 诇诪讬诇祝 讘谞讝讬专 砖讬讛讗 注讚讬讬谉 爪专讬讱 拽专讘谉 讜讗专''转 讚讛''驻 讚诇讗 诪讬驻讟专 讘诪诇拽讜转 砖讗讬谉 诪转讻驻专 讘诪诇拽讜转 诇讞讜讚讬讛 转讗诪专 讘谞讝讬专 砖诪转讻驻专 讘诪诇拽讜转 诇讞讜讚讬讛 讚讻讬 诪讬讬转讬 谞诪讬 讘砖讜讙讙 拽专讘谉 诇讗 诪讬讬转讬 讗诇讗 诇诪讬讞诇 注诇讬讛 谞讝讬专讜转 讟讛专讛 讻讚诪住讬拽 讜讚诇讗 讻专讘讬 讗诇注讝专 讛拽驻专 讚讗诪专 (谞讝讬专 讚祝 讬讟.) 谞讝讬专 讟诪讗 讞讜讟讗 讛讜讗 讜讛讗 讚驻专讬讱 讜讛讗 拽专讘谉 讻转讬讘 讘讬讛 驻讬专讜砖 讛讗 讘砖讜讙讙 讻转讬讘 拽专讘谉 讜诇诪讗讬 拽讗转讬 讗诐 诇讗 诇讻驻专 讜讗''讻 谞讬诇祝 诪砖讘讜注转 讛驻拽讚讜谉 讚讘诪讝讬讚 诇讗 讬驻讟专 讘诪诇拽讜转 讗诇讗 讬爪讟专讱 注讚讬讬谉 拽专讘谉 讜诪砖谞讬 讻讜': 驻专讟 诇诇讜讛 讘砖讟专 讜诇讜讛 讘注讚讬诐. 讻讙讜谉 讚讗诪专 诇讗 诇讜讬转讬 讚讻讗讜诪专 诇讗 驻专注转讬 讚诪讬: 

专讘讬谞讜 讞谞谞讗诇

讻讬讜谉 [讚诪讬讬转讬] 拽专讘谉 注诇 讛诪讝讬讚 讻砖讜讙讙 诇讗 诇拽讬 [讗讜 讚诇诪讗 讻讜'] 讗讜 讚诇诪讗 转专讜讬讬讛讜 诪讬讞讬讬讘. 讗"诇 诪讚转谞讬谞谉 讞诪讜专讛 诪诪谞讜. 驻讬专讜砖 诪砖讘讜注转 讛注讚讜转 砖讘讜注转 讛驻拽讚讜谉 砖讞讬讬讘 注诇 讝讚讜谞讛 诪讻讜转 讜注诇 砖讙讙转讛 讗砖诐 讘讻住祝 砖拽诇讬诐 砖"诪 砖讗诐 讛讝讬讚 诇讜拽讛 讜讗讬谉 诪讘讬讗 拽专讘谉. 讜讗讜拽诪讜讛 诇讛讗 诇专讘讬 砖诪注讜谉 讚住讘专 诇讗 谞讬转谞讛 讝讚讜谉 砖讘讜注转 讛驻拽讚讜谉 诇讻驻专讛 讘拽专讘谉. 



讜诪讗讬 讞讜诪专讗 讚砖讘讜注转 讛驻拽讚讜谉 诪砖讘讜注转 讛注讚讜转 讚谞讬讞讗 诇讬讛 诇讗讬谞讬砖 讚谞讬转讬 拽专讘谉 讜诇讗 诇讬诇拽讬. 讗讬 谞诪讬 讘砖讘讜注转 讛注讚讜转 讻转讬讘 谞拽讘讛 诪谉 讛爪讗谉 讻砖讘讛 讜讙讜' 讗驻讬诇讜 转讬诪讗 讘转 讚谞拽讗. 讜讘驻拽讚讜谉 讗砖诐 讘讻住祝 砖拽诇讬诐. 



讜讗诪专 诇讛讜 专讘 讻讛谞讗 讛讗 诪转谞讬转讗 诇讗讜 讛讻讬 砖谞讜讬讛 讻讚拽讗诪专讬转讜. 讗诇讗 讛讻讬 砖谞讜讬讛 砖讘讜注转 讛驻拽讚讜谉 讗讞讚 砖讙讙转讛 讜讗讞讚 讝讚讜谞讛 讗砖诐 讘讻住祝 砖拽诇讬诐. 



讜谞驻砖讜讟 诪讬谞讛 讚诇讗 诇拽讬 讜讗驻讬' 讘讝讚讜谞讛. 讜讗诪专讬谞谉 讚诇诪讗 诪转谞讬转讗 讘讚诇讗 讗转专讜 讘讬讛. 讜讗转讬谞谉 诇诪驻砖讟讛 诪讛讗 讚转谞讬讗 讘住驻专讬 讚讘讬 专讘 诇讗 [讗诐] 讗诪专转 讘砖讘讜注转 讛驻拽讚讜谉 讚讗讬谞讜 诇讜拽讛 转讗诪专 讘谞讝讬专 砖谞讟诪讗 砖诇讜拽讛 讛讜讗讬诇 讜诇讜拽讛 诇讗 讬讘讬讗 拽专讘谉 转"诇 讜讻驻专 注诇讬讜 诪讗砖专 讞讟讗 注诇 讛谞驻砖 讚讘专讬 专' 讬讗砖讬讛 专讘讬 讬讜谞转谉 讗讜诪专 讘驻转注 讝讛 砖讜讙讙. 驻转讗讜诐 讝讛 讗讜谞住. 诪讚拽转谞讬 讘谞讝讬专 砖诇讜拽讛. 



诪讻诇诇 讚讗转专讜 讘讬讛 讜拽转谞讬 诇讗 讗诐 讗诪专转 讘砖讘讜注转 讛驻拽讚讜谉 砖讗讬谞讜 诇讜拽讛. 砖"诪 讚讗注"讙 讚讗转专讜 讘讬讛 讘砖讘讜注转 讛驻拽讚讜谉 诇讗 诇拽讬. 



讜讚讞讬' 诪讗讬 讗讬谞讜 诇讜拽讛 讚拽转谞讬 讚诇讗 诪讬驻讟专 讘诪诇拽讜转 讗诇讗 爪专讬讱 拽专讘谉. 讜讗拽砖讬谞谉 讗讬 讛讻讬 讛讗讬 讚拽转谞讬 转讗诪专 讘谞讝讬专 砖诇讜拽讛 诪讻诇诇 讚谞讝讬专 砖谞讟诪讗 诪讬驻讟专 讘诪诇拽讜转. 讜讛讗 讘讛讚讬讗 讻转讬讘 讘讬讛 讜讘讬讜诐 讛砖诪讬谞讬 讬讘讬讗 砖转讬 转讜专讬诐 讜讙讜'. 讜砖谞讬谞谉 讛讗讬 拽专讘谉 讚诪讬讬转讬 谞讝讬专 讝讛 诇诪讬讞诇 注诇讬讛 谞讝讬专讜转 讘讟讛专讛 讛讜讗 讜诇讗 诪砖讜诐 讚讛讝讬讚 讘讟讜诪讗讛:




讗诪专讜讛 诇讛讗 砖诪注转讗 拽诪讬 讚专讘讗 讗诪专 诇讛讜 诇讚讬讚讻讜 讚讗诪专讬转讜 讚诇讗 诪讬驻讟专 讘诪诇拽讜转 讛讬讻讗 讚讗转专讜 讘讬讛 讗诇讗 爪专讬讱 谞诪讬 拽专讘谉 讗讬 诇讗 讗转专讜 讘讬讛 诪讬诇拽讗 讛讜讗 讚诇讗 诇拽讬 讛讗 拽专讘谉 讞讬讬讘. 讜讗注"讙 讚讗讬讻讗 砖讛讚讬 讚讛讗讬 驻拽讚讜谉 讘讛讗讬 砖注转讗 讚诪讬砖转讘注 讗讬转讬讛 讙讘讬讛 讗诪讗讬 讻驻讬专转 讚讘专讬诐 讘注诇诪讗 谞讬谞讛讜. 讚讛讗 讛谞讬 砖讛讚讬 诪讞讬讬讘讬 诇讬讛 讘驻拽讚讜谉 讜诇讬讻讗 讛讻讗 讻驻讬专转 诪诪讜谉. 讜讻诇 讛谞砖讘注 讻讬 讛讗讬 讙讜讜谞讗 讛讬讻讗 讚讗讬讻讗 砖讛讚讬 驻讟讜专 讛讜讗:
讗"诇 专讘 讞谞谞讬讛 诇专讘讛 转谞讬讗 讚诪住讬讬注讗 诇讱 讜谞砖讘注 注诇 砖拽专 驻专讟 诇诇讜讛 讘砖讟专 讜诇诇讜讛 讘注讚讬诐. 



讗诪专 诇讬讛 讛讗 讗讬讻讗 诇讗讜拽讜诪讗 讘讟讜注谉 诇讜讬转讬 讜诇讗 诇讜讬转讬 诪诪讱 诇讗 讘砖讟专 讜诇讗 讘注讚讬诐 讚讘诪诪讜谉 诪讜讚讛 讜讗讬谞讜 讻讜驻专 讗诇讗 讘注讚讬诐. 讚讛讗 讜讚讗讬 诇讗讜 讻驻讬专转 诪诪讜谉 讛讬讗. 讜专讬砖讗 讚讛讗 诪转谞讬转讗 诪讜讻讞讗 讛讻讬 讚拽转谞讬 讜讻讞砖 讘讛 驻专讟 诇诪讜讚讛 诇讗讞讚 诪谉 讛砖讜转驻讬谉 讗讜 诇讗讞讚 诪谉 讛讗讞讬诐 讻讜' 讜驻砖讜讟讛 讛讬讗:
转"砖 讗讬谉 讞讬讬讘讬谉 注诇 砖讙讙转 讛驻拽讚讜谉. 讜诪讛 讛谉 讞讬讬讘讬谉 注诇 讝讚讜谞讜 讗砖诐 讘讻住祝 砖拽诇讬诐. 



诪讗讬 诇讗讜 讝讚讜谉 注讚讬诐 讻讙讜谉 讚讗讬讻讗 砖讛讚讬 讚讛讗讬 驻拽讚讜谉 讗讬转讬讛 诇讙讘讬讛 讜拽转谞讬 讞讬讬讘 讗砖诐. 讜讚讞讬谞谉 诇讗 讘讝讚讜谉 注爪诪讜. 驻讬专讜砖 讻讙讜谉 砖讛讜讚讛 讻讬 讛讝讬讚 讘砖讘讜注转讜. 讚讗诪专讬' 诇讗 诪讬讻驻专 诇讱 注讚 讚诪讬讬转讬转 讗砖诐:






专诪讘"谉

讙诪': 讛讗 讚转谞讬讗 讞讜诪专 讘砖讘讜注转 讛驻拽讚讜谉 砖讞讬讬讘讬谉 注诇 讝讚讜谞讛 诪讻讜转.  诪讘砖讘讜注转 讛注讚讜转 拽讗诪专 诪砖讜诐 讚讛转诐 讗讬 讗驻砖专 讘讛转专讗' 讚讗诪专讬 讗砖转诇讜谉 讛讛讜讗 住讛讚讜转讗. 



讛"讙 讘谞讜住讞讬:讗诪专 诇讛讜 专讘讗 讘专 讗讬转讬 讻讜' 讜诪讗讬 讞讜诪专讗.  讜讛讻讬 驻讬专讜砖讗 讚讗讬 讗诪专转 讘砖诇诪讗 专讘谞谉 讛讻讬 拽转谞讬 砖砖讘讜注转 讛驻拽讚讜谉 讞讬讬讘讬谉 注诇 讝讚讜谞讛 讻专转 讜拽专讘谉 讚讛讗 讜讛讗 注讘讚讬谞谉 诇讬讛 诪讛 砖讗讬谉 讻谉 讘注讚讜转 讗诇讗 讗讬 讗诪专转 专讘讬 砖诪注讜谉 讗讚专讘讗 砖讘讜注转 讛驻拽讚讜谉 拽讬诇讗 讚诇讗 诪讬讬转讬 拽专讘谉 讘诪讝讬讚 讜诇讗 讗转专讜 讘讬讛 讜诇讗 诇拽讬 讜讗诇讜 讘注讚讜转 诪讬讬转讬 拽专讘谉. 



讚讬诇诪讗 讘讚诇讗 讗转专讜 讘讬讛.  讜讗"转 讜诇讬转谞讬 谞诪讬 讞讜诪专讗 讚诪诇拽讜转, 讗讬讻讗 诇诪讬诪专 讻讬讜谉 讚讙讘讬 注讚讜转 诇讗 讗讬驻砖专 讘讛转专讗讛 诇讗讜 讞讜诪专讗 讞砖讬讘 诇讛. 



诇讗 讗讬 讗诪专转 讘砖讘讜注转 讛驻拽讚讜谉.  讻转讘 专讘讬谞讜 讝"诇 [专砖"讬] 诇讗 讬讚注谞讗 讛讬讻讗 拽讗讬 讜讘专讬讬转讗 讛讬讗 讘住讬驻专讬 讘驻专砖转 谞砖讗 讜讗讬讘专讗 讚诇讗讜 讛讻讬 诪转谞讬讗 讛转诐 讗诇讗 诇讗 讗讬 讗诪专转 讘砖讘讜注' 讛注讚讜转 讜专讬砖讗 讚讘专讬讬转讗 讛讻讬 讗讬转讗 讛转诐 讘驻转注 驻转讗讜诐 讘驻转注 诇讛讘讬讗 讗讜谞住 驻转讗讜诐 诇讛讘讬讗 讗转 讛砖讜讙讙 讜讛讚讬谉 谞讜转谉 诪讛 讗诐 讘诪拽讜诐 砖诇讗 讞讬讬讘 讗转 讛诪讝讬讚 讞讬讬讘 讗转 讛砖讜讙讙 讻讗谉 砖讞讬讬讘 讗转 讛诪讝讬讚 讗讬谞讜 讚讬谉 砖谞讞讬讬讘 讗转 讛砖讜讙讙 讜诪谞讬谉 砖讞讬讬' 讗转 讛诪讝讬讚 讗诪专转 拽诇 讜讞讜诪专 诪讛 砖讘讜注转 讛注讚讜转 砖诇讗 讞讬讬讘 讗转 讛砖讜讙讙 讞讬讬讘 讗转 讛诪讝讬讚 讻讗谉 砖讞讬讬讘 讗转 讛砖讜讙讙 讗讬谞讜 讚讬谉 砖谞讞讬讬讘 讗转 讛诪讝讬讚 诇讗 讗诐 讗诪专转 讘砖讘讜注转 讛注讚讜转 砖讗讬谞讜 诇讜拽讛 转讗诪专 讻讗谉 砖诇讜拽讛 讛讜讗讬诇 讜诇讜拽讛 诇讗 讬讘讬讗 拽专讘谉 转"诇 讜讻驻专 注诇讬讜 诪讗砖专 讞讟讗 注诇 讛谞驻砖 讚讘专讬 专讘讬 讬讗砖讬讛 专讘讬 讬讜谞转谉 讗讜诪专 讻讜'. 
 讜讗讬驻砖专 讚砖讬讘讜砖讗 讚谞讜住讞' 讛讜讗 讚讗讬讻讗 讛转诐 讜专讘 讞谞谞讗诇 讝"诇 讻转讘 讚转谞讬讗 讘住讬驻专讬 讚讘讬 专讘 诇讗 讗诐 讗诪专转 讘砖讘讜注转 讛驻拽讚讜谉 谞专讗讛 砖讛讜讗 讙讜专住 砖诐 砖讘讜注转 讛驻拽讚讜谉 讗讘诇 讬"诇 讚讛转诐 砖讘讜注转 讛注讚讜转 转谞讬讗 讗诇讗 讚专讘谞谉 讚讙诪' 讬讚注讬 讚讛讜讗 讛讚讬谉 诇砖讘讜注转 讛驻拽讚讜谉 讜讞讚讗 诪讬谞讬讬讛讜 谞拽讟 讚讗讬 住"讚 讘砖讘讜注转 讛驻拽讚讜谉 诇讜拽讛 诇讙诪专讛 诇诪讬诇转' 诪砖讘讜注转 讛驻拽讚讜谉 讻讚讙诪专 诇讛 诪砖讘讜注转 讛注讚讜转 讜转讜 诇讬讻讗 诇诪讬驻专讱 诪讛 诇砖讘讜注转 讛驻拽讚讜谉 砖讗讬谞讜 诇讜拽讛 讻讚驻专讬讱 讘砖讘讜注转 讛注讚讜转 砖讛专讬 讘驻拽讚讜谉 诇讜拽讛 讗诇讗 讜讚讗讬 讞讚讗 诪讬谞讬讬讛讜 谞拽讟 讜诪砖讜诐 讚讬讚注讬 讚砖讘讜注' 讛驻拽讚讜谉 讗讬转讗 注诇 讻专讞讬谉 讘讛讛讜讗 讻诇诇讗 诪讬讬转讬 诇讛 讻讗诇讜 讛讛讬讗 诪转谞讬讗转讗 讘讛讚讬讗 诪转谞讬讗 讛讻讬. 讜讻讘专 讻转讘转讬 讻讬 讚专讱 讘注诇讬 讛转诇诪讜讚 诇讛讘讬讗 诪砖谞讬讜转 讘讞住专 讜讘讬转专 诇驻讬 讛爪讜专讱 讜讻诇 砖讻谉 讘讘专讬讬转讜转. 
 讜讗讬讻' 诇诪讬讚拽 讗砖诪注转讬谉 诇诪讗讬 讚拽住"讚 诪注讬拽专' 讚讘砖讘讜注' 讛驻拽讚讜谉 讗讬谞讜 诇讜拽讛 讛讗 拽讜诇讗 讛讜讗 讜讻"砖 讚讗诇讬' 拽诇 讜讞讜诪专. 
讜讗讬讻讗 诇诪讬诪专 讚讛讻讬 拽讗诪专 诇讗 讗诐 讗诪专转 讘砖讘讜注转 讛注讚讜转 讜讛驻拽讚讜谉 砖讗讬谞讜 诇讜拽讛 讗诇讗 诪讘讬讗 拽专讘谉 讗诇讗 讞讚讗 讛讜讗 讚诪讬讞讬讬讘 讗讘诇 讻讗谉 讗) 砖诇讜拽讛 讛讬讻讬 谞注讘讬讚 讘讬讛 转专转讬 诪讛 砖讗讬谉 讻谉 讘砖讘讜注转 讛驻拽讚讜谉 讜讻讬讜谉 讚讘讗转专讜 讘讬讛 诇讬讻讗 拽专讘谉 讗驻讬' 诇讗 讗转专讜 讘讬讛 谞诪讬 讞讬讜讘 诪诇拽讜转 讛讜讗 讚讗讬讻讗 注诇讬讛 讗诇讗 砖讛讜讗 诪讞讜住专 讛转专讗讛 讛讬诇讻讱 诇讗 诪讬讬转讬 拽专讘谉 讚讞讬讬讘讬 诪诇拽讜转 讛讜讗 讜讘诪住拽谞讗 讛讻讬 驻讬专讜砖讗 诇讗 讗诐 讗诪专转 讘砖讘讜注转 讛驻拽讚讜谉 砖讗讬谞讜 谞驻讟专 诪谉 讛注讜谞砖 砖诇 砖讘讜注讛 讘诪诇拽讜转 讛讬诇讻讱 讞诪讬专 讜讻讬 诇讗 讗转专讜 讘讬讛 诪讬讬转讬 拽专讘谉 讚讞讬讜讘 拽专讘谉 谞诪讬 讛讜讗 转讗诪专 讘谞讝讬专 讟诪讗 讚讛讬讻' 讚讗转专讜 讘讬讛 谞驻讟专 诪谉 讛注讜谞砖 讘诪诇拽讜转 讜讗驻讬' 讗诐 转讞讬讬讘讜 拽专讘谉 诇讗 诪讬讬转讬 诇讬讛 讗诇讗 诇诪讬讞诇 注诇讬讛 谞讝讬专讜转讜 讘讟讛专讛 讛讬诇讻讱 拽讬诇 讜诇讗 讙诪专讬' 诪砖讘讜注讛 诇讞讬讜讘讬 拽专讘谉 讘砖讜诐 诪讝讬讚 讻诇诇 砖讗讬谉 讚谞讬谉 拽诇 诪讞诪讜专 讘讻诇讜诐 讜讘专讬讬转讗 讙讜驻讛 爪专讬讻讛 诇驻谞讬诐 讚拽转谞讬 讻讗谉 砖讞讬讬讘 讗转 讛诪讝讬讚 讗讬谞讜 讚讬谉 砖谞讞讬讬讘 讗转 讛砖讜讙讙 讜诇驻专讜讱 砖讘讜注转 讛驻拽讚讜谉 讜砖讘讜注转 讛注讚讜转 讬讜讻讬讞讜 砖讞讬讬讘 讗转 讛诪讝讬讚 讜诇讗 讞讬讬讘 讗转 讛砖讜讙讙 讜转讜 讚讗诪专讬谞谉 讻讗谉 砖讞讬讬讘 讗转 讛砖讜讙讙 讗讬谞讜 讚讬谉 砖谞讞讬讬讘 讗转 讛诪讝讬讚 讜谞驻专讜讱 讻诇 讛转讜专讛 讬讜讻讬讞 砖讞讬讬讘 讗转 讛砖讜讙讙 讜诇讗 讞讬讬讘 讛诪讝讬讚 讜讛讻讬 诪驻专讬砖谞讗 诇讛 诇讻讜诇讗 讚转诇转讗 拽专讗讬 讻转讬讘讬 驻转注 讝讛 讗讜谞住 驻转讗讜诐 讝讛 砖讜讙讙 诪讗砖专 讞讟讗 注诇 讛谞驻砖 讝讛 诪讝讬讚 讜讗诪专讬' 诪注讬拽专' 讚讛讚讬谉 谞讜转谉 砖讬转讞讬讬讘 砖讜讙讙 诪讗讞专 砖讞讬讬讘讛 转讜专讛 诪讝讬讚 诪讛 讗诐 讘诪拽讜诐 砖诇讗 讞讬讬讘 讗转 讛诪讝讬讚 讛讬讬谞讜 讘讻诇 讛转讜专讛 讞讬讬讘 讗转 讛砖讜讙讙 讻讗谉 砖讞讬讬讘 讗转 讛诪讝讬讚 讚讻转讬讘 诪讗砖专 讞讟讗 注诇 讛谞驻砖 讗讬谞讜 讚讬谉 砖谞讞讬讬讘 讗转 讛砖讜讙讙. 
讜讗诐 转讗诪专 砖讘讜注转 讛驻拽讚讜谉 讜砖讘讜注转 讛注讚讜转 讬讜讻讬讞讜 砖讗谞讬 讛转诐 诪砖讜诐 讚讗谞讜住 讛讜讗 讗讘诇 砖讜讙讙 讚注诇诪讗 诇讗讜 讗谞讜住 讛讜讗 讚讛"诇 诇诪讬讙诪专 讜诪讬驻专讱 诪讬谞讬讛 讜讘讬讛 注讚讬祝 讜注讜讚 讚讗转讬 诪讗讜谞住 讚讻讗谉 砖讞讬讬讘 讗转 讛诪讝讬讚 讜讗转 讛讗谞讜住 讗讬谞讜 讚讬谉 砖谞讞讬讬讘 讛砖讜讙讙 讜讘讜讚讗讬 讚讛讗讬 拽诇 讜讞讜诪专 诇讬转讬讛 讗诇讗 讗讬 讻转讘 专讞诪谞讗 诪讝讬讚 讜诇讗 讻转讘 砖讜讙讙 讜诪砖讜诐 讛讻讬 讗诪专 讜诪谞讬谉 砖讞讬讬讘 讗转 讛诪讝讬讚 讻诇讜诪专 讗诐 砖诪注谞讜 诪讝讬讚 讜讚讗讬 讗转讬 砖讜讙讙 诪讬谞讬讛 讗讘诇 诪谞讬谉 诇讱 诪讝讬讚 讚讗诪专转 拽诇 讜讞讜诪专 讻诇讜诪专 讜讞讜讝专 讜谞讬讚讜谉 讚讬谉 讗讞专 砖讬讻转讜讘 讛讻转讜讘 砖讜讙讙 讜诇讗 诪讝讬讚 讜讬讘讜讗 诪拽"讜 诪讛 砖讘讜注转 讛注讚讜转 砖诇讗 讞讬讬讘 讗转 讛砖讜讙讙 讗讜 诪砖讜诐 讗讜谞住 讗讜 诪砖讜诐 讟注诐 讗讞专 讞讬讬讘 讗转 讛诪讝讬讚 讻讗谉 砖讞讬讬讘 讗转 讛砖讜讙讙 讗讬谞讜 讚讬谉 砖谞讞讬讬讘 讗转 讛诪讝讬讚 讜诇讬讻讗 诇诪讬驻专讱 讛讻讗 讟注诪讗 诪讗讬 诪砖讜诐 讚讗谞讜住 讛讜讗 讚讙讘讬 谞讝讬专 讟诪讗 谞诪讬 讗谞讜住 讞讬讬讘 讜讗"转 讻诇 讛转讜专讛 讬讜讻讬讞 砖诇讗 讞讬讬讘 讗转 讛诪讝讬讚 讗讬讻讗 诇诪讬诪专 讗讬谉 讛讻讬 谞诪讬 讗诇讗 注讚讬驻讗 诇讬讛 诇诪讬驻专讱 诪讬谞讬讛 讜讘讬讛 讜注讜讚 讚诇讗 讚诪讬讗 讚讗诇讜 讻诇 讛转讜专讛 驻讟专 讘讛 讗讜谞住 讗讘诇 讻讗谉 砖讞讬讬讘 讗转 讛砖讜讙讙 讜讗转 讛讗讜谞住 讚讬谉 讛讜讗 砖谞讞讬讬讘 讗转 讛诪讝讬讚 讜驻专讬讱 诪讬谞讬讛 讜讘讬讛 诇讗 讗诐 讗诪专转 讘砖讘讜注转 讛驻拽讚讜谉 砖讻谉 讗讬谞讜 谞驻讟专 诪注谞砖讜 讘诪诇拽讜转 讜诪砖讜诐 讛讻讬 讞诪讬专 转讗诪专 [讘谞讝讬专] 砖注诇 讻专讞讱 谞驻讟专 诪谉 讛注讜谞砖 讘诪诇拽讜转 讜讻讬讜谉 讚拽讬诇 诇讗 诪讬讬转讬 诇讬讛 诪讞诪讜专 讻诇诇 讛讬诇讻讱 讗讬 讻转讘 专讞诪谞讗 驻转讗讜诐 讚讛讬讬谞讜 砖讜讙讙 诇讗 讗转讬 诪讝讬讚 转"诇 讜讻驻专 注诇讬讜 诇专讘讜转 诪讝讬讚. 
 讜讗"转 讻讬讜谉 讚讗讬 讻转讘 专讞诪谞讗 诪讝讬讚 讗转讬 砖讜讙讙 诪讬谞讬讛 讚讛讗 诇讗 讗讬驻专讬讱 拽"讜 拽诪讗 转专讬 拽专讗讬 诇诪讛 诇讬 讝讜 讗讬谞讛 转讜专讛 讚讗讬 诇讗 讻转讘 专讞诪谞讗 驻转讗讜诐 讛讜讛 讗诪讬谞讗 诪讗砖专 讞讟讗 注诇 讛谞驻砖 讛讬讬谞讜 砖讜讙讙 讚砖讜讙讙 谞诪讬 谞拽专讗 (砖讜讙讙) [讞讜讟讗] 讘讻诇 讛转讜专讛 讗讘诇 讗讬 讗转讜 讻诇 讞讚 讜讞讚 诪讞讘专讬讛 讘讬谉 砖讜讙讙 诪诪讝讬讚 讘讬谉 诪讝讬讚 诪砖讜讙讙 讜讻讚拽住"讚 讘转讞讬诇' 讚讬谞讗 诇讗 爪专讬讱 讗诇讗 讞讚 讗讘诇 讛砖转讗 讻讬讜谉 讚诪讝讬讚 诇讗 讗转讬 转专讜讬讬讛讜 爪专讬讻讬. 
讜诪讜专讬 讛讞讻诐 专' 谞转谉 谞"专 讘讛"专 诪讗讬专 讝"诇 驻讬' 讚讛"拽 讜诪谞讬谉 砖讞讬讬讘 讗转 讛诪讝讬讚 讗诪专转 拽"讜 讜诪讛 砖讘讜注转 讛注讚讜转 砖诇讗 讞讬讬讘 讗转 讛砖讜讙讙 诪驻谞讬 砖讛讜讗 讗谞讜住 讞讬讬讘 讗转 讛诪讝讬讚 讻讗谉 砖讞讬讬讘 讗转 讛砖讜讙讙 讚讻转讬讘 讘驻转注 讝讛 讗讜谞住 讜砖讜讙讙 讚讜诪讬讗 讚驻拽讚讜谉 拽讗诪专 讜诇讬讻讗 诇诪讬诪专 讛砖转讗 讻诇 讛转讜专讛 讬讜讻讬讞 砖讛专讬 驻讟讜专 讘讛 讗讜谞住. 



诪讻诇诇 讚讻讬 诇讗 讗转专讜 讘讬讛 讜讗讬讻讗 注讚讬诐 诪讬讞讬讬讘 讻驻讬专转 讚讘专讬诐 讘注诇诪讗 讛讜讗.  砖诪注转讬 砖讛拽砖讛 讛专讘 讗讘 讘"讚 讗诇 讛专讘 专' 讬讜住祝 讗讘谉 驻诇讗讟 讝"诇 诪谞讗 诇讬讛 诇专讘讛 讛讗 讚讬诇诪讗 讻讬 拽讗 诪讬讘注讬讗 诇谉 讘讚诇讬讻讗 注讚讬诐 讘驻拽讚讜谉 拽讗 诪讬讘注讬讗 诇谉 讜诪砖讻讞转 诇讛 讚诇讬讻讗 注讚讬诐 讘驻拽讚讜谉 讜讗转专讜 讘讬讛 讻讙讜谉 砖讛讬讜 拽专讜讘讬诐 诇诪驻拽讬讚 讜诇讗 诪讛讬诪' [诇诪讬诪专] 讛讗讬 驻拽讚讜谞讗 讚驻诇讜谞讬 讛讜讗 讜讬讻讜诇讬谉 诇讛转专讜转 讘谞驻拽讚 砖讛谉 专讞讜拽讬诐 讗爪诇讜 讜讘转专讬 讙讜驻讬 讜讚讗讬 驻诇讙讬谞谉 讚讘讜专讗 讜注讜讚 讚讛讻讗 讘诇讗讜 诪驻诇讙 讚讬讘讜专讗 谞诪讬 诇拽讬 谞驻拽讚 讚讛讗 诇讗 拽讗 诪住讛讚讬 讗驻拽讚讜谉 讗诇讗 注诇讬讜 诇讛诇拽讜转讜 讜讗讬驻砖专 讚讻讬讜谉 讚诪转专讜 讘讬讛 诇讗 转砖讘注 砖讛驻拽讚讜谉 诇驻诇讜谞讬 讛讜讗 诇讗 诪讛讬诪谞讬 诪砖讜诐 讚讘驻住讜诇 拽讜专讘讗 诇讗 驻诇讙讬谞谉 讚讬讘讜专讗 讗诇讗 诇讙讘讬 注爪诪讜 讜讝讜 诇讚讘专讬 诪讬 砖诪驻专砖 讻谉 讘诪住讻转 诪讻讜转 讻诪讜 砖讻转讘转讬 砖诐 讜讬砖 诇转专抓 讻讗谉 讚讗讬谉 讛讻讬 谞诪讬 讚诪爪讜 诇转专讜爪讬 诇讬讛 诇专讘讛 讛讻讬 讗诇讗 讗拽砖讜讬讬 谞诪讬 拽讗 诪拽砖讜 诇讬讛 诇诪讬诪专讗 讚讗驻讬诇讜 讘讻砖专讬谉 谞诪讬 诪讬讞讬讬讘 讜诪住拽谞讗 谞诪讬 讛讻讬. 



[驻专讟 诇诪讜讚讛 诇讗讞讚 诪谉 讛讗讞讬诐 讜讻讜'.]  讙专住讬谞谉 讘讙诪' 讚讘谞讬 诪注专讘讗 讘讛讗讬 驻讬专拽讗 讜讻讞砖 讘注诪讬转讜 诇讻砖讬爪讗 讜讬讚讜讬讜 讘砖讘讜注讛 驻专讟 诇诪讻讞砖 讘讗讞讚 诪谉 讛砖讜转驻讬谉 驻专讟 诇诪讻讞砖 讘注讚讬诐 讜讘砖讟专 讗"专 讬讜住讬 讛讚讛 讗诪专讛 砖谞讬诐 砖诇讜讜 诪讗讞讚 讗注"讙 讚诇讗 讻转讘讬谉 注专讘讗讬谉 讜讗讞专讗讬谉 讝讛 诇讝讛 讜诇讗 注讘讚讬谉 讻谉 砖谞讬诐 砖讛驻拽讬讚讜 讻讗讞转 讜讘讗 诇讬讟讜诇 讗转 砖诇讜 讗讬谉 砖讜诪注讬谉 诇讜 讬注砖讛 讻讻讜驻专 注诇 讞诇拽讜 讜讬讛讗 讞讬讬讘 [讗讞讚] 砖讛驻拽讬讚 诇砖谞讬诐 讻驻专 讘讜 讝讛 讞讬讬讘 讻驻专 讘讜 讝讛 讞讬讬讘 讛驻拽讬讚 诇讛诐 砖讜讛 驻专讜讟讛 诇讗 谞诪爪讗 (诇讛诐) 诪讘讬讗 拽专讘谉 注诇 讞爪讬 驻专讜讟讛 转诪谉 讻诇 砖讘讜注讛 讞诇讛 (砖讜讛 诪爪讗) 注诇 驻专讜讟' 讛讻讗 砖讘讜注讛 讞诇讛 注诇 讞爪讬 驻专讜讟讛. 
 讜讛讻讬 驻讬专讜砖讗: 讜讻讞砖 讘注诪讬转讜 诇讻砖讬爪讗 讜讬讚讜讬讜 讘砖讘讜注讛 讻诇讜诪' 砖讬爪讗 讜谞驻讟专 诪讛讜讚讗转讜 讘讗讜转讛 砖讘讜注讛 砖讗诇讜 讛讜讚讛 讛讬讛 讞讬讬讘 诇砖诇诐 讝讛 讜讘砖讘讜注讛 讝讜 谞驻讟专 诪诪谞讜 驻专讟 诇诪讻讞砖 讘讗讞讚 诪谉 讛砖讜转驻讬谉 驻讬' 讻讙讜谉 砖讘讗 诇讜 讗讞讚 诪砖谞讬诐 砖讛驻拽讬讚讜 砖谞讬讛诐 讗爪诇讜 讜转讘注讜 讜讻驻专 讘讜 讛讜讗 讜谞砖讘注 驻讟讜专 诪驻谞讬 砖诇讗 讞讬讬讘 讜诇讗 专砖讗讬 诇讬转谉 诇讗讞讚 诪讛谉 讞爪讬 诪谉 讛诪诪讜谉 注讚 砖讬讘讗 讞讘专讜 注诪讜 讜讬转谉 诇砖谞讬讛诐 讻讚诪驻专砖 讜讗讝讬诇 讜讗注"驻 砖讛讬转讛 讛讜讚讗转讜 诪讞讬讬讘转讜 讘诪诪讜谉 讚诪注讻砖讬讜 驻拽讚讜谉 讗讬转 诇讛讜 讜讙讘讬 砖讘讜注转 讛驻拽讚讜谉 讜讻讞砖 讻诇 讚讛讜 讗诪专 专讞诪谞讗 讗驻"讛 讻讬讜谉 砖转讘注 诪诪谞讜 转谉 诇讬 诪谞讛 砖讬砖 诇讬 讘讬讚讱 讜讛讜讗 谞砖讘注 砖讗讬谉 诇讜 讘讬讚讜 讻诇讜诐 驻讟讜专 (诇讬讛 讘讬讚讜 讻讜诇诐 诪谞讛) [砖讗讬谉 诇讜 讘讬讚讜] 讜诇讗 讻诇讜诐 注讚 砖讬讘讗 讞讘讬专讜 注诪讜 讚诪诪讜谉 讚讝讛 讚转专讜讬讬讛讜 讞砖讬讘 讜诇讬转 诇讞讚 诪讬谞讬讬讛讜 讘讙讜讬讛 讻诇讜诐. 
 讗"专 讬讜住讬 讛讚讛 讗诪专讛 砖谞讬诐 砖诇讜讜 诪讗讞讚 讗注"驻 砖讗讬谞谉 讻讜转讘讬谉 讗诇讗 讗谞讜 驻' 讜驻' 诇讜讬谞讜 诪驻' 诪谞讛 讞讬讬讘 讻诇 讗讞讚 诇砖诇诐 讛讻诇. 
 讜驻讬' 讛讚讛 讗诪专讛 讚讗诪专转 讘讗讞讚 [诪砖谞讬诐] 砖讛驻拽讬讚讜 讗爪诇 讗讞讚 驻讟讜专 砖讗诐 讘讗 诇讬讟讜诇 讗转 砖诇讜 讗讬谉 砖讜诪注讬谉 诇讜 讜诇讗 讬讻讜诇 诇诪讬诪专 诇讻诇 讗' 诪诪谞讜 (谞转讞讬讬讘转讬) [谞转讞讬讬讘转] 讗诇讗 (诇砖谞讬讻诐) [诇砖谞讬讛诐] 讗祝 砖谞讬诐 砖诇讜讜 诪讗讞讚 讬讻讜诇 诇讜诪专 诇砖谞讬讻诐 讛驻拽讚转讬 讗讜 讛诇讜讬转讬 讛讬诇讻讱 讻诇 讗讞讚 诪讛诐 讞讬讬讘 诇砖诇诐 诇讜 讛讻诇 讜诇讗 注讘讚讬谉 讻谉 驻讬' 讜诇讗 谞讛讙讜 讻谉 讗诇讗 讻讜诇谉 讻讜转讘讬谉 注专讘讗讬谉 讜讗讞专讗讬谉 讝讛 诇讝讛 注诇 讚专讱 砖讜驻专讗 讚砖讬讟专讬 讜讛讚专 诪驻专砖 诇讘专讬讬转讗 砖谞讬诐 砖讛驻拽讬讚讜 讻讗讞讚 讜讘讗 诇讬讟讜诇 讗转 砖诇讜 讗讬谉 砖讜诪注讬谉 诇讜 讗讬谉 讙专住讬' 讘讞讬专"拽 转讞转 讛讗诇"祝 讜驻讬专讜砖讜 讗诐 砖讜诪注讬谉 诇讜 讬注砖讛 讻讻讜驻专 注诇 讞诇拽讜 砖诇 讝讛 讜讬讛讗 讞讬讬讘 砖讛专讬 讻讘专 讬爪讗 讬讚讬 砖讘讜注讛 诪讝讛 讜诇讻砖讬讘讜讗 讞讘讬专讜 (讗讜诪专) [讗讜] 讬讜讚讛 诇讜 讘讞诇拽讜 讗讜 讬讻驻讜专 砖讛专讬 讻诇 讗讞讚 砖诇讜 讛讜讗 转讜讘注 讜讗讬谉 诇讝讛 讘讞诇拽 讝讛 讚讬谉 讜讚讘专讬诐 砖讛专讬 讗转讛 讗讜诪专 讻诇 讗讞讚 诪讻讬专 砖诇讜 讜谞讜讟诇 讗诇讗 诪讚拽讗 驻讟专 诇讬讛 讘讘专讬讬转' 砖"诪 砖讗讬谉 砖讜诪注讬谉 诇讜. 
 讗讞讚 砖讛驻拽讬讚 诇砖谞讬诐 讻驻专 讘讜 讝讛 讞讬讬讘 讻驻专 讘讜 讝讛 讞讬讬讘 砖讻诇 讗讞讚 诪讛谉 讞讬讬讘 注诇 讛讻诇 讛讬诇讻讱 讻讜驻专 讘诪诪讜谉 讛讜讗. 
 讜讗拽砖讬' 讗诐 讗转讛 讗讜诪专 砖讞讬讬讘 讻诇 讗讞讚 注诇 讛讻诇 谞诪爪讗转 讗讜诪专 砖讗诐 讛驻拽讬讚 诇讛诐 驻专讜讟讛 讜讛砖讘讬' 讗转 讝讛 讜讞讝专 讜讛砖讘讬注 讗转 讝讛 讻诇 讗讞讚 讞讬讬讘 讜谞诪爪讗转 诪讞讬讬讘 拽专讘谉 注诇 驻讞讜' 诪驻专讜讟讛 讜讛转讜专讛 讗诪专讛 诇讗砖诪讛 讘讛 驻专讟 诇驻讞讜转 诪砖讜讛 驻专讜讟讛 讻讚讗讬转讗 讘讬专讜砖诇诪讬 驻讚' 砖讘讜注转 讛讚讬讬谞讬谉. 
 讜诪驻专拽讬谞谉 转诪谉 讻诇 砖讘讜注讛 讞诇讛 注诇 驻专讜讟讛 砖讛专讬 讻诇 讗讞讚 诪讛谉 讞讬讬讘 注诇 讛讻诇 讛转诐 讘诪驻拽讬讚 讞爪讬 驻专讜讟讛 讻诇 砖讘讜注讛 讞诇讛 注诇 砖讜讛 驻专讜讟讛 讘转诪讬' 讛讜讗讬诇 讜注诇 讞爪讬 驻专讜讟讛 讛砖讘讬注讜 驻讟讜专. 
讜专讘讬谞讜 讛讙讚讜诇 专讘讬 讬爪讞拽 驻住拽 讻专讘讬 讬讜住讬 讚讗注"讙 讚诇讗 讻转讘讬谉 讗转专讗讬谉 讜注专讘讗讬谉 讝讛 诇讝讛 讜讻谉 讚注转 专讘 讞谞谞讗诇 讝"诇 讜砖"诪 讚砖谞讬诐 砖讛驻拽讬讚讜 讗爪诇 讗讞讚 讜讘讗 讝讛 诇讬讟讜诇 讗转 砖诇讜 讗讬谉 砖讜诪注讬谉 诇讜 讗诇讗 讚讗讬 讗讬转讬讛 诇讞讘专讬讛 讘诪转讗 讜砖诪注 讜诇讗 讗转讗 砖诇讬讞讜转讬讛 注讘讚 讜讘讻诇 谞诪讬 诪讬砖转注讬 讚讬谞讗 讘讛讚讬讛 讜讗讬 诪讜讚讛 讬讛讬讘 诇讬讛 讻讜诇讬 诪诪讜谞讗 讻讬讜谉 讚讬讚注 讘讬讛 讞讘专讬讛 讚讛讗讬 转讘注 诇讬讛 讜诇讗 讗转讬 讗诇诪讗 诇讗 拽驻讚讬 讗讛讚讚讬 讜谞讬讞讗 诇讛讜 讘诪讗讬 讚注讘讬讚 讻诇 讞讚 诪讬谞讬讬讛讜. 
 讜讛专讘 专' 讗驻专讬诐 讝"诇 讚讜讞讛 讛讬专讜砖诇诪讬 讛讝讛 诪砖讜诐 讚讛讗 讘讙诪专讗 讚讬诇谉 诇讗 讗砖讻讞谉 讻讜驻专 讘讗讞讚 诪谉 讛砖讜转驻讬谉 讚驻讟讜专 讘讻讛"讙 讗诇讗 讻讙讜谉 讚讗转讜 转专讜讬讬讛讜 讜讗诪专讬 诪转专讜讬谞谉 讬讝驻转 讜讬驻讛 讚拽讚拽 讗诇讗 砖讬砖 诇讜诪专 讚讘谞诪专讗 讚讬诇谉 转谞讬讗 驻专讟 诇诪讜讚讛 讗诇诪讗 诪砖讜诐 讛讜讚讗转讜 讛讜讗 驻讟讜专 讛讬诇讻讱 诇讗 诪砖讻转转 诇讛 讗诇讗 讻讙讜谉 讚讗转讜 转专讜讬讬讛讜 讜讛讜讚讛 诇讗讞讚 讜讻驻专 诇讗讞讚 讜讛转诐 转谞讬讗 驻专讟 诇诪讻讞砖 讗祝 注诇 驻讬 砖注讻砖讬讜 讗讬谞讜 诪讜讚讛 诇讞讘讬专讜 讜转专转讬 诪转谞讬转讗 讗讬转谞讛讜 讜讬砖 诪讬 砖讛讜专讛 讚注专讘讬谉 讛讜讜 讜诇讗 讬转讘注 注专讘 转讞诇讛 讗诇讗 诇讻诇 讗讞讚 讜讗讞讚 讬转讘注 转讞诇讛 注诇 讞诇拽讜 讜讻讘专 讻转讘转讬讛 讘驻' 讛诪驻拽讬讚. 
讜讗讬讻讗 讚拽砖讬讗 诇讬讛 讚转谞讬讗 讘驻"拽 讚诪爪讬注讗 讘转讜住驻转讗 砖谞讬诐 砖诇讜讜 讘砖讟专 讗讞讚 讜驻专注 讗讞讚 诪讛诐 讗转 砖诇讜 讛砖讟专 讘诪拽讜诪讜 讜讛诇讛 讻讜转讘 诇讜 讛转拽讘诇转讬 讗转 砖诇讱 诪讚拽转谞讬 讗转 砖诇讱 诪砖诪注 讚诇讗 诪讬讞讬讬讘 诇讬讛 讘讞诇拽 讞讘讬专讜 讜诇讗讜 拽讜砖讬讗 讛讬讗 讚讛转诐 讘砖驻讬专砖讜 驻' 诇讜讛 诪谞讛 讜驻' 诇讜讛 诪谞讛 讗讞讚 讜讻讱 诪砖诪注. 
讜讛专讘 讗讘 讘"讚 讝"诇 讻转讘 讘诇砖讜谉 讛讬专讜砖诇诪讬 驻' 讛讚讛 讗诪专讛 诪讚拽讗诪专 驻专讟 诇诪讻讞砖 讘讗讞讚 诪谉 讛砖讜转驻讬谉 讚讛讜讛 诇讬讛 讻驻讬专转 讚讘专讬诐 砖讛专讬 讞讘讬专讜 讬讻讜诇 诇转讘注讜 讛讞讜讘 讗砖转讻讞 讻讬 讛讬讻讬 讚砖谞讬诐 砖讛诇讜讜 讗讞讚 诪讛诐 讬讻讜诇 诇转讘讜注 讻诇 讛讞讜讘 讛讻讬 谞诪讬 砖谞讬诐 砖诇讜讜 讜谞诪爪讗 讗讞讚 诪讛谉 驻讜专注 讛讻诇. 
讜讗讬谞讜 诪讞讜讜专 诇讬 砖讗讬谉 讛讬专讜砖诇诪讬 诪转驻专砖 诇讜 讬驻讛 讜注讜讚 讚讜讚讗讬 讗诐 讗讞讚 诪讛谉 讬讻讜诇 诇转讘讜注 讛讻诇 讻讬讜谉 砖拽讚诐 讝讛 (讜谞转讘注) [讜转讘注] 谞驻讟专 讛诇讛 诪砖谞讬诐 讘砖讘讜注讛 讻讬讜谉 砖转讘注 讝讛 讜谞砖讘注 诇讗 讛驻拽讚转诐 诇讬 讗讬谉 讞讘讬专讜 讬讻讜诇 诇转讘讜注 讗诇讗 讘讞诇拽讜 讜讗驻讬诇讜 讘讞诇拽讜 谞诪讬 讗诐 转讘注讜 讜谞转讞讬讬讘 诇讜 砖讘讜注讛 讛专讗砖讜谞讛 讗讬谞讜 讞讜讝专 讜谞砖讘注 讜谞驻讟专 讘专讗砖讜谞' 讚讗诪专讬 砖讘讜注讛 诇讗' 砖讘讜注讛 诇拽' 讻讚讗讬转讗 讘驻' 诪讬 砖讛讬讛 谞砖讜讬.





专砖讘"讗

讙诪': 讛"讙 专砖"讬 讝"诇: 讗诪专讜 诇讬讛 转谞讬转讛 讞诪讜专讛 诪诪谞讛 砖讘讜注转 讛驻拽讚讜谉 砖讞讬讬讘讬' 注诇 讝讚讜谞讛 诪讻讜转 讜注诇 砖讙讙转讛 讗砖诐 讘讻住祝 砖拽诇讬诐 讗讬 讗诪专转 讘砖诇诪讗 讚讗转专讜 讘讬讛 诪"讛 诇拽讬 讗诇讗 讗讬 讗诪专转 诇讗 讗转专讜 讘讬讛 讗诪讗讬 诇拽讬 讜拽讗诪专 注诇 讝讚讜谞讛 诪讻讜转 讗讬谉 拽专讘谉 诇讗 讜诪讗讬 讞讜诪专讗 讚谞讬讞讗 诇讬讛 诇讗讬谞讬砖 讚谞讬转讬 拽专讘谉 讜诇讗 诇诇拽讬 讜讗诪专 诇讛讜 专讘讗 讘专 讗讬讚讬 诪讗谉 转谞讗 砖讘讜注转 讛注讚讜转 诇讗 谞讬转谉 诇讻驻专讛 专"砖 讛讬讗, 讗"诇 专讘 讻讛谞讗 讘专 讞谞讬谞讛 讘专 诪讬谞讛 讚讛讛讜讗 讚讗谞讗 转谞讬谞讗 诇讛 讜讛讻讬 转谞讬谞讗 诇讛 讗讞讚 讝讚讜谞讛 讜讗讞讚 砖讙讙转讛 讗砖诐 讘讻住祝 砖拽诇讬诐 讜诪讗讬 讞讜诪专' 讚讗诇讜 讞讟讗转 讘转 讚谞拽讗 讜讛讻讗 讗砖诐 讘讻住祝 砖拽诇讬诐 注"讻. 讜讛"驻 讗诪专讜 诇讬讛 转谞讬转讛 讞诪讜专讛 诪诪谞讛 砖讘讜注转 讛驻拽讚讜谉 诪砖讘讜注转 讛注讚讜转 砖讞讬讬讘讬谉 注诇 讝讚讜谞讛 诪讻讜转 讜注诇 砖讙讙转讛 讗砖诐 讘讻住祝 砖拽诇讬诐, 讜诪讚拽讗诪专 讚注诇 砖讙讙转讛 讗砖诐 砖"诪 讚注诇 讝讚讜谞讛 诪讻讜转 讘诇讘讚 讛讗 拽专讘谉 诇讗 讜诪讚诇拽讬 讜讚讗讬 讘讚讗转专讜 讘讬讛, 讜讗"转 讗诐 讻谉 诪讗讬 讞讜诪专讗, 讚讗讬 讗诪专转 讘砖诇诪讗 讚讗 讜讚讗 注讘讚讬谞谉 诇讬讛 讛讬讬谞讜 讞讜诪专讗 讚讛讻讗 讞讚讗 讜讛讻讗 转专转讬, 讗诇讗 讗讬 讗诪专转 诪讻讜转 诇讞讜讚 讜诇讗 拽专讘谉 诪讗讬 讞讜诪专讗, 讚讛讻讗 讞讚讗 讜讛讻讗 讞讚讗, 讘驻拽讚讜谉 诪讻讜转 讜诇讗 拽专讘谉 讜讘注讚讜转 拽专讘谉 讜诇讗 诪讻讜转, 讛讬讬谞讜 讞讜诪专讗 讚谞讬讞讗 诇讗讬谞讬砖 讚谞讬转讬 拽专讘谉 讜诇讗 诇诇拽讬.
讗诪专 诇讛讜 专讘讗 讘专 讗讬讚讬 诇讗 转讬转讜 专讗讬讛 诪讛讛讬讗 讚讛讛讬讗 专"砖 转谞讬 诇讛 讚拽讗诪专 讚讗讬谉 诪讘讬讗 拽专讘谉 注诇 讝讚讜谞讛 讚讬诇驻讬谞谉 诪注诇讛 诪注诇 诪诪注讬诇讛 讻讚讗诪' 诇注讬诇 讘驻' 砖讘讜注转 讛注讚讜转, 讗讘诇 诇专讘谉 讗驻砖专 讚转专转讬 注讘讚讜 诇讬讛, 讜讗诪专 诇讛讜 专讘 讻讛谞讗 讚专讘谞谉 讛讬讗 讗诇讗 讚诇讗讜 讛讻讬 诪转谞讜 诇讛 讗诇讗 讛讻讬 转谞讬 诇讛 讗讬讛讜 讗讞讚 讝讚讜谞讛 讜讗讞讚 砖讙讙转讛 讗砖诐 讘讻住祝 砖拽诇讬诐 讜专讘谞谉 讛讬讗, 讗诇讗 讚诪住驻拽讗 诇谉 讚讬诇诪讗 讛讛讬讗 讘讚诇讗 讗转专讜 讘讬讛 讜诇讗 诇拽讬.
讜专"讞 讜专' 讬讜住祝 讛诇讜讬 讙讜专住讬诐 讙讬专住讗 讗讞专转, 讜讻讱 讛讬讗 讙讬专住转谉: 讗诪专讜 诇讬讛 转谞讬转讛 讜讻讜', 讗讬 讗诪专转 讘砖诇诪讗 讚讗转专讜 讘讬讛 讜讻讜' 讗诪专 诇讛讜 专讘讗 讘专 讗讬讚讬 诪讗谉 转谞讗 讝讚讜谉 砖讘讜注转 (讛注讚讜转) [讛驻拽讚讜谉] 诇讗 谞讬转谉 ... 谞讬转谉 诇讻驻专讛 专"砖 讛讬讗, 讗诪讗讬 讞讜诪专讗 讚谞讬讞讗 诇讬讛 诇讗讬谞讬砖 讚谞讬转讬 拽专讘谉 讜诇讗 诇讬诇拽讬, 讜诇讗 讛讬讗 讛转诐 讞讟讗转 讘转 讚讬谞拽讗 讜讛讻讗 讗砖诐 讘讻住祝 砖拽诇讬诐, 讗诪专 诇讬讛 专讘 讻讛谞讗 讘专 诪讬谞讛 讚讛讛讬讗 讚讗谞讗 转谞讬谞讛 诇讛 讜讻讜', 讜讛"驻 转谞讬谞讗 讚讚讗 讜讚讗 注讘讚讬 诇讬讛 讚诪诇拽讬 讜讚讗讬 讘讚讗转专讜 讘讬讛, 讜讗驻"讛 拽讗诪专 讚诪讬讬转讬 讗砖诐, 讚拽住"讚 讚诪讗讬 讚拽讗诪专 注诇 讝讚讜谞讛 诪讻讜转 讗祝 诪讻讜转 拽讗诪专, 讚讗讬 诇讗 诪讗讬 讞讜诪专讗, 讜诪讗讬 讚拽讗诪专 注诇 砖讙讙转讛 讗砖诐 砖讗讬谞讜 讗诇讗 讘讗砖诐 诪讛 砖讗讬谉 讻谉 讘讝讚讜谞讛, 讚讗祝 注诇 讙讘 讚诪讬讬转讬 讗砖诐 讗驻"讛 诇拽讬, 讜讗诪专 诇讛讜 专讘讗 讘专 讗讬讚讬 讚诪讻讜转 讘诇讘讚 讛讜讗 讚讗讬讻讗 讜讗驻讬诇讜 讛讻讬 诇讬讻讗 诪讬谞讛 专讗讬讛, 讚专"砖 转谞讬 诇讛 讚讗讬转 诇讬讛 讚诇讗 谞讬转谉 讝讚讜谞讛 诇讻驻专讛, 讜诪讗讬 讚拽讗 拽砖讬讗 诇讛讜 讗"讻 诪讗讬 讞讜诪专讗 讚谞讬讞讗 诇讬讛 讚谞讬转讬 拽专讘谉 讜诇讗 诇讬诇拽讬, 讜诇讗 讛讬讗 讻诇讜' 专"砖 讛讜讗 讚转谞讬 诇讛 讻讚讗诪专讬谞谉, 讜诪讬讛讜 诇讗讜 讛讬讬谞讜 讞讜诪专讗 讻讚讗诪' 讗诇讗 讚讛转诐 讞讟讗转 讘转 讚讬谞拽讗 讜讛讻讗 讗砖诐 讘讻住祝 砖拽诇讬诐, 讜讗诪专 诇讛讜 专讘 讻讛谞讗 诇讗 转讚讞拽讜讛 诇讗讜拽讜诪' 讻专"砖 讗诇讗 专讘谞谉 转谞讜 诇讛, 讜诇讗讜 讛讻讬 转谞讬谞谉 讚讗谞讗 转谞讬谞讗 诇讛 讜讛讻讬转谞讬谞讗 诇讛 讗讞讚 讝讚讜谞讛 讜讗讞讚 砖讙讙转讛 讗砖诐 讘讻住祝 砖拽诇讬诐 讜讞讜诪专讗 诪砖讜诐 讚讛转诐 讞讟讗转 讘转 讚讬谞拽讗 讜讛讻讗 讗砖诐 讘讻住祝 砖拽诇讬诐.


诇讗 讗讬 讗诪专转 讘砖讘讜注转 讛驻拽讚讜谉 砖讗讬谞讜 诇讜拽讛 转讗诪专 讘谞讝讬专 讟诪讗 砖讛讜讗 诇讜拽讛. 讘住驻专讬 (讘诪讚讘专 讜, 讟) 转谞讜 诇讛 诇讛讗, 讜专讬砖讗 讚讘专讬讬转讗 讛讻讬谉 讜讻讬 讬诪讜转 注诇讬讜 诪转 讘驻转注 驻转讗讜诐 讘驻转注 讝讛 砖讜讙讙 驻转讗讜诐 讝讛 讗谞讜住, 诪讝讬讚 诪谞讬谉 讗诪专转 讜诪讛 砖讘讜注转 讛注讚讜转 砖讗讬谞讜 讞讬讬讘 注诇 讛砖讜讙讙 讞讬讬讘 注诇 讛诪讝讬讚 谞讝讬专 讟诪讗 砖讞讬讬讘 注诇 讛砖讜讙讙 讗讬谞讜 讚讬谉 砖讞讬讬讘 注诇 讛诪讝讬讚, 诇讗 讗讬 讗诪专转 讘砖讘讜注转 讛注讚讜转 讜讗"转 讗"讻 讛讬讻讬 诪讬讬转讬 诪讬谞讛 讛讻讗 诇砖讘讜注转 讛驻拽讚讜谉 讜讛转诐 诇讗 讗诪专转 讘驻拽讚讜谉 讗诇讗 讘砖讘讜注转 讛注讚讜转, 讬"诇 讚讛转诐 讛讜讗 讚谞拽讟 砖讘讜注转 讛注讚讜转 讛"讛 讜讛讜讗 讛讟注诐 诇砖讘讜注转 讛驻拽讚讜谉 讚讚讗 讜讚讗 讞讬讬讘 注诇 讛诪讝讬讚 讜诇讗 注诇 讛砖讜讙讙 讜讞讚讗 诪谞讬讬讛讜 谞拽讟, 讗"谞 讗驻砖专 讚讛转诐 讟注讜转 讬砖 讘讙讬专' 讜砖讘讜注转 讛驻拽讚讜谉 拽讗诪专, 讜专"讞 讝"诇 讙专讬住 砖讘讜注转 讛驻拽讚讜谉.


讗诇讗 讚讗诪专讬谞谉 诇讬讛 诪转专讜讬谞谉 讬讝驻转 讜讗诪专 诇讛讜 诪讞讚 诪谞讬讬讛讜 讬讝驻讬 讚讛"诇 讻驻讬专转 讚讘专讬诐 讘注诇诪讗. 讚讻讬讜谉 讚砖讜转驻讬谉 谞讬谞讛讜 讻诇 讞讚 讜讞讚 讻讘注诇 讛诪诪讜谉, 讜诪讬谞讛 讗讬讻讗 诇诪砖诪注 讚转专讬 砖讜转驻讬 讗讜 转专讬 讗讞讬 讚讛诇讜讜 诇讗讞讚 讻诇 讗讞讚 讜讗讞讚 诪讛谉 讻讘注诇 讻诇 讛诪诪讜谉 讜讬讻讜诇 诇转讘讜注 讻诇 讛讞讜讘, 讜讗讬谉 讛诇讜讜讛 讬讻讜诇 诇讜诪专 诇讗讜 讘注诇 讚讘专讬诐 讚讬讚讬 讗转, 讘讬谉 讗讬转讬讛 诇讞讘专讬讛 讘诪转讗 讘讬谉 诇讬转讬讛 讘诪转讗, 讜讛讻讬谉 讚讬讬拽讬 砖诪注转讗 讚驻专拽 诪讬 砖讛讬讛 谞砖讜讬 诇驻讬 讚注转讬 讚讙专住讬谞谉 讛转诐 讙诪' 诪讬 砖讛讬讛 谞砖讜讬 讚' 谞砖讬诐 (讻转讜讘讜转 爪讚, 讗) 讗诪专 专讘 讛讜谞讗 讛谞讬 转专讬 讗讞讬 讜转专讬 砖讜转驻讬 讚讗讬转 诇讛讜 讚讬谞讗 讘讛讚讬' 讞讚讗, 讜讗讝诇 讞讚 诪谞讬讬讛讜 讘讛讚讬讛 诇讚讬谞讗, 讜诇讗 诪爪讬 讗讬讚讱 诇诪讬诪专 诇讬讛 诇讗讜 讘注诇 讚讘专讬诐 讚讬讚讬 讗转 讗诇讗 砖诇讬讞讜转讬讛 注讘讚, 讻诇讜诪专 讜讘讬谉 诇讝讻讜转 讘讬谉 诇讞讜讘讛, 诪讗讬 讚注讘讚 注讘讚, 讜讗住讬拽谞讗 讚讗讬 诇讬转讬讛 讘诪转讗 诪爪讬 诇诪讬诪专 讗讬 讛讜讗讬 讛转诐 讛讜讛 讟注谞讬谞讗 讟驻讬 讗讘诇 讗讬转讬讛 讘诪转讗 诇讗 诪爪讬 讟注讬谉 讚讗讬 讘注讬 诇诪讬转讬, 诪"诪 砖"诪 讚诪爪讬 诇讗砖转注讜讬讬 讚讬谞讗 讘讛讚讬讛 讗驻讬诇讜 诇讬转讬讛 讘诪转讗 讚诪讬讙讜 讚诪砖转注讬 讚讬谞讗 讗驻诇讙讗 诪砖转注讬 讗讻讜诇讬讛, 讜讛讬讬谞讜 谞诪讬 讘注诇 讘谞讻住讬 讗砖转讜 讛讬讻讗 讚讗讬讻讗 驻讬专讗 讘讗专注讗 讚诪砖转注讬 讚讬谞讗 讗讻讜诇讛讜 谞讻住讬 讜诇讗 讘注讬 讛专砖讗讛, 讜讻"砖 讚诇讗 诪爪讬 诇讜讛 讗讜 谞驻拽讚 诇讟注讜谉 讜诇讜诪专 诇讞讚 诪谞讬讬讛讜 诇讗讜 讘注诇 讚讘专讬诐 讚讬讚讬 讗转 讗驻讬诇讜 讘驻诇讙讗 注讚 讚讗转讬转讜 转专讜讬讬讛讜, 讜讗注驻"讬 砖专讗讬转讬 诇讗讞讚 诪专讘讜转讬 讗讜诪专 讻谉, 讜讘注讬 诇诪讬讚拽 诇讛 诪讙讬专' 讬专讜砖' 砖讘驻专拽讬谉 (讛"讗) 讙讘讬 讜讻讞砖 讘注诪讬转讜 驻专讟 诇诪讻讞砖 诇讗讞讚 诪谉 讛砖讜转驻讬谉, 讜讛专"讗 讗讘 讘"讚 讝"诇 讻谉 讻转讘 讻讗谉 讻讚专讱 讛专讗砖讜谉 砖讻转讘转讬.


讞讜诪专 讘砖讘讜注转 讛驻拽讚讜谉. 讻诇讜诪专 诪砖讘讜注转 讛注讚讜转, 讜讟注诪讗 诪砖讜诐 讚诇讗 讗驻砖专 讙讘讬 砖讘讜注转 讛注讚讜转 讘讛转专讗讛 讚讚诇诪讗 讗砖转诇讬谉 住讛讚讬 讛讛讜讗 住讛讚讜转讗, 讗讘诇 讛讻讗 诪砖讻讞转 诇讛 讻讙讜谉 讚讗讬讻讗 注讚讬诐 砖讛驻拽讬讚 讗爪诇讜 讜注转讛 讬讜爪讗 诪转讞转 讬讚讜.


讙专砖"讬: 注诇 讝讚讜谞讛 诪讻讜转 讜注诇 砖讙讙转讛 讗砖诐 讘讻住祝 砖拽诇讬诐 诪讚拽讗' 注诇 讝讚讜谞讛 诪讻讜转 诪讻诇诇 讚讗转专讜 讘讬讛 讜拽讗诪' 诪讻讜转 讗讬谉 拽专讘谉 诇讗. 讜诇驻讜诐 讛讱 讙讬' 讙专' 讛讻讗 讜诪讗讬 讞讜诪专讗 讚谞讬讞讗 诇讬讛 诇讗讬谞讬砖 讚谞讬转讬 拽专讘谉 讜诇讗 诇讬诇拽讬. 讜讗讞专 讝讛 讙专' 讗"诇 专讘讗 讘专 讗讬转讬 / 讜专"讞 讙专' 注诇 讝讚讜谞讛 诪讻讜转 讜注诇 砖讙讙转讛 讗砖诐 讘讻住祝 砖拽诇讬诐, 诪讚拽' 注诇 讝讚讜谞讛 诪讻讜转 诪讻诇诇 讚讗转专讜 讘讬讛, 讜讻"砖 讚诪讬转讬 拽专讘谉 讚讻转讬讘 讘讬讛 讘讛讚讬讗, 讜砖"诪 诪诇拽讬 诇拽讬 讜拽专讘谉 诪讬转讬, 讗"诇 专讘讗 讘专 讗讬转讬 诪讗谉 转谞讗 专"砖, 讻诇讜诪专 诇注讜诇诐 讗讬诪讗 诇讱 讗诇讬讘讗 讚专讘谞谉 拽专讘谉 诪讬转讬 诪讬诇拽讗 诇讗 诇拽讬 讜讛讗 讚转谞谉 讚讞讬讬讘讬谉 注诇 讝讚讜谞讛 诪讻讜转 讜专"砖 讛讬讗 讚拽住讘专 讚讗讬谉 诪讘讬讗讬谉 拽专讘谉 注诇 砖讘讜注转 讛驻拽讚讜谉, 讜诪"讟 讚讗讬 讗诪专转 讘砖诇诪讗 专讘谞谉 讛讬讗 讛讬讬谞讜 讞讜诪专讗 讚诪讬讬转讬 拽专讘谉 讜诇拽讬 诪讛 砖讗讬谉 讻谉 讘砖讘讜注转 讛注讚讜转, 讗诇讗 讗讬 讗诪专转 专"砖 讗讚专讘讛 砖讘讜注转 讛注讚讜转 拽讜诇讗 讚诇讗 诪讬讬转讬 拽专讘谉 讘诪讝讬讚 讜诇讗 讗转专讜 讘讬讛 讜诇讗 诇拽讬, 讜讗诇讜 讘注讚讜转 诪讬讬转讬 拽专讘谉, 讜诪转专抓 讚讗讻转讬 讞诪讬专讗 讟驻讬 砖讘讜注转 讛驻拽讚讜谉 诪砖讜诐 讚谞讬讞讗 诇讬讛 诇讗讬谞讬砖 讚谞讬转讬 拽专讘谉 讜诇讗 诇讬诇拽讬.


讚诇诪讗 讘讚诇讗 讗转专讜 讘讬讛. 讻诇讜诪专 讗讘诇 诇注讜诇诐 讗讬诪讗 诇讱 讚讛讬讻讗 讚讗转专讜 讘讬讛 诪诇拽讗 诇拽讬. 讜讗"转 讗诐 讻谉 谞讬转谞讬 谞诪讬 讞讜诪专 讘砖讘讜注转 讛驻拽讚讜谉 诪砖讘讜注转 讛注讚讜转 砖讝讛 诇讜拽讛 讜讝讛 讗讬谞讜 诇讜拽讛. 讜讬"诇 讚诇讗 讞砖讬讘 讛讻讗 讗诇讗 诪讗讬 讚讗讬驻砖专 诇诪讛讜讬 讛讻讗 讜讛讻讗, 讗讘诇 诪诇拽讜转 讚诇讗 讗驻砖专 诇诪讛讜讬 讙讘讬 砖讘讜注转 讛注讚讜转 诪砖讜诐 讚诇诪讗 讗砖转诇讬讬谉 诇讗 拽讞砖讬讘.


诇讗 讗诐 讗诪专转. 讘专讬讬转讗 讛讬讗 讘住讬驻专讬 (讘诪讚讘专 讜, 讟) 讙讘讬 谞讝讬专, 讜专讬砖讗 讚讘专讬讬转讗 讛讻讬 讗讬转讗 讜讻讙专"讞, 讻讬 讬诪讜转 诪转 注诇讬讜 讘驻转注 驻转讗讜诐, 讘驻转注 诇讛讘讬讗 讗讜谞住 驻转讗讜诐 诇讛讘讬讗 讗转 讛砖讜讙讙, 讜诪谞讬谉 诇讞讬讬讘 注诇 讛诪讝讬讚 讻砖讜讙讙 讗诪专转 拽"讜 讜诪讛 砖讘讜注转 讛驻拽讚讜谉 砖诇讗 讞讬讬讘 讗转 讛砖讜讙讙 讞讬讬讘 讗转 讛诪讝讬讚 谞讝讬专 讟诪讗 砖讞讬讬讘 讗转 讛砖讜讙讙 讗讬谞讜 讚讬谉 砖讬转讞讬讬讘 讗转 讛诪讝讬讚, 诇讗 讗诐 讗诪专转 讘砖讘讜注转 讛驻拽讚讜谉 砖讻谉 讗讬谞讜 诇讜拽讛 转讗诪专 讘谞讝讬专 讟诪讗 砖诇讜拽讛. 讜讗讬讻讗 诇诪讬驻专讱 讚讛讬讻讬 讚讞讬 诇拽"讜 讘讟注谞讛 讝讜, 讚讗讚专讘讛 讛讬讗 讛谞讜转谞转, 讚诪讚讞讝讬谞谉 讘砖讘讜注转 讛驻拽讚讜谉 讚拽讬诇讗 讚讗讬谞讜 诇讜拽讛 诪讘讬讗 拽专讘谉 讻诇 讻谉 讘谞讝讬专 讟诪讗 讚讞诪讬专 讚诇拽讬 砖讛讚讬谉 谞讜转谉 砖讬讛讗 诪讘讬讗 拽专讘谉, 讜讗讬讻讗 诇诪讬诪专 讚讛讻讬 拽讗诪专 诇讗 讗诐 讗诪专转 讘砖讘讜注转 讛驻拽讚讜谉 砖讻谉 讗讬谞讜 诇讜拽讛, 讻诇讜诪专 讚讞讬讜讘 讗讞讚 讞讬讘讛 讘讜 转讜专讛 讜注诇 讻谉 讛讜讗讬诇 讜讗讬谞讜 诇讜拽讛 讚讬谉 讛讜讗 砖讬讘讬讗 拽专讘谉 讗讘诇 讻讗谉 砖诇讜拽讛 讛讬讻讬 谞注讘讬讚 讘讬讛 转专转讬, 讜诇诪住拽谞讗 砖讘讜注转 讛驻拽讚讜谉 讞诪讬专 讟驻讬 诪谞讝讬专 讟诪讗 讜讻讚诪驻专砖 讜讗讝讬诇, 讜讗讬转 讚讙专住讬 讛转诐 讜诪讛 砖讘讜注转 讛注讚讜转, 讜诇讝讛 拽' 讚讛讬讻讬 拽讗 诪讬讬转讬 诪讬谞讛 讛讻讗 专讗讬讛 砖讛转诐 诇讗 讗诪' 讘驻拽讚讜谉 讗诇讗 讘砖讘讜注转 讛注讚讜转, 讜讬"诇 讚诇讗讜 讚讜拽讗 谞拽讟 砖讘讜注转 讛注讚讜转 讛转诐 讚讛讜讗 讛讚讬谉 讜讛讜讗 讛讟注诐 诇砖讘讜注转 讛驻拽讚讜谉 讜讞讚讗 诪讬谞讬讬讛讜 谞拽讟, 讗讬 谞诪讬 讗驻砖专 讚讛转诐 讟注讜转 讬砖 讜砖讘讜注转 讛驻拽讚讜谉 拽讗诪专 讜讻讙专"讞.


诪讻诇诇 讚讻讬 诇讗 讗转专讜 讘讬讛. 讛拽' 讛专讗讗讘"讚 讜讻讬 诇讗 诪砖讻讞转 诇讛 讚讗讬讻讗 注讚讬诐 讜讛讜讬 讻驻讬专转 诪诪讜谉, 诪讻讞转诇讛 讻讙讜谉 讚讗讬讻讗 注讚讬诐 拽专讜讘讬诐 诇诪驻拽讬讚 讜讗转专讜 讘讬讛, 讚诇讗 诪讬讛诪谞讬 诇诪讬诪专 讛讗讬 驻拽讚讜谉 讚驻诇讜谞讬 讛讜讗, 讜讬讻讜诇讬谉 诇讛转专讜转 诇谞驻拽讚 讚专讞讜拽讬诐 讛诐 讗爪诇讜, 讜讛讗 拽讬"诇 (讘"讘 拽诇"讚, 讘) 讚讘转专讬 讙讜驻讬 驻诇讙讬谞谉 讚讘讜专讗, 讜注讜讚 讚讛讻讗 讘诇讗讜 诪讬驻诇讙 讚讘讜专讗 谞诪讬 诇拽讬, 讚讛讗 诇讗 诪住讛讚讬 住讛讚讬 讗驻拽讚讜谉 讗诇讗 注诇讬讜 诇讛转专讜转讜, 讚讻讬讜谉 讚诪转专讜 讘讬讛 诇讗 转砖讘注, 砖讛驻拽讚讜谉 诇驻诇讜谞讬 拽专讜讘讬 讛讜讗 诇讗 诪讬讛诪谞讬, 讜讘驻住讜诇 拽讜专讘讛 诇讗 驻诇讙讬谞谉 讚讘讜专讗 讗诇讗 诇讙讘讬 注爪诪讜, 讜讛讻讬 诪讜讻讞 讘诪讻讜转 (讝, 讗) 讜注讜讚 讚讗谞谉 讛"谞 讚讛"诪 诇转专讜爪讬讛 诇讬讛 诇专讘讗 讛讻讬, 讗讘诇 讗讬 讛讜讜 诪转专爪讬 诇讬讛 讛讻讬, 讛讜讛 诪砖诪注 讚诇讗 诪砖讻讞转 诇讛 讘注讚讬诐 讻砖专讬诐 诇诪驻拽讬讚, 讜诇诪住拽谞讗 讗驻讬诇讜 讘讻砖专讬诐 谞诪讬 讞讬讬讘 讜讻讚诪讜讻讞 讘住诪讜讱.


诪砖讜诐 讚讛"诇 砖讟专 砖注讘讜讚. 讜讬砖 诪拽砖讬诐 讘讻讗谉 讜讛讗 注讚讬诐 谞诪讬 诇专' 讬讜讞谞谉 砖注讘讜讚 拽专拽注讜转 讛讜讗, 讚讛讗 讗诪专 专' 讬讜讞谞谉 讘住讜祝 驻专拽 讙讟 驻砖讜讟 (讘"讘 拽注讛, 讘) 砖诪诇讜讛 讘注讚讬诐 讙讜讘讛 [讘讬谉] 诪谉 讛讬讜专砖讬谉 讘讬谉 诪谉 讛诇拽讜讞讜转 诪讗讬 讟注诪讗 砖注讘讜讚讗 讚讗讜专讬讬转讗, 讜讗诐 讻谉 诪讗讬 讗讜诇诪讛 砖讟专讗 诪注讚讬诐, 讜转讜 拽砖讬讗 诇讚讬讚谉 讚拽讬讬"诇 砖注讘讜讚讗 讚讗讜专讬讬转讗 砖讘讜注转 诪讜讛 诪拽爪转 讚讞讬讬讘 专讞诪谞讗 讛讬讻讬 诪砖讻讞转 诇讛, 讚讛讗 诪诇讜讛 注诇 驻讛 讻诪诇讜讛 讘砖讟专 讚诪讬讗 讜讙讜讘讛 讘讬谉 诪谉 讛讬讜专砖讬谉 讘讬谉 诪谉 讛诇拽讜讞讜转 讜讻讬 讛讬讻讬 讚砖讟专 讛讜讬 砖注讘讜讚 拽专拽注讜转. 讜讝讜 讗讬谞讛 拽讜砖讬讗 讚诪砖讻讞转 诇讛 讘诪讜讚讛 诪拽爪转 讘诪诇讜讛 注诇 驻讛 [讘诇讗 砖讟专 讜讘诇讗 注讚讬诐] 讚诇讻讜诇讬 注诇诪讗 讗讬谞讛 讙讜讘讛 诪诪砖注讘讚讬. 讜讛讗 讚专' 讬讜讞谞谉 谞诪讬 诇讗 拽砖讛, 讚诪砖讻讞转 诇讛 讘诪诇讜讛 讘注讚讬诐 讜讻讙讜谉 砖讛注讚讬诐 讘诪讚讬谞转 讛讬诐 讘砖注转 砖讘讜注讛, 讚讛讛讬讗 砖注转讗 诇讗讜 砖注讘讜讚 拽专拽注讜转 诪拽专讬讗 讚讛讗 诇讗 讙讘讬 诪诪砖注讘讚讬 讻诇诇 注讚 讘讗 注讚讬诐, 讻"讻 讛专讬讗"诐 (讘"讘 拽讻讞, 讘 讚"讛 讜讗驻讬诇讜).
讗讘诇 诇讝讛 拽' 讚讛讻讗 讚讜诪讬讗 讚砖讟专 谞拽讟 诇讛, 讜诪讛 砖讟专 专"诇 讚诪谞讞 讛讻讬 讜讗驻"讛 讗讬谞讜 谞砖讘注 讗祝 诪"砖 讚讘注讚讬诐 谞砖讘注 诪讬讬专讬 讘讚拽讬诪讬 讛讻讗. 讜诇诪讛 讻砖转讘转讬 谞诪讬 讚诪讜讚讛 诪拽爪转 诪砖讻讞转 诇讛 讻讙讜谉 讘诇讗 注讚讬诐 拽', 讚讛讗 诪注砖讬诐 讘讻诇 讬讜诐 讚讘"讚 诪砖讘讬注讬谉 诪讜讚讛 诪拽爪转 讜讗驻讬诇讜 讘注讚讬诐, 讜拽讬"诇 砖注讘讜讚讗 讚讗讜专讬讬转讗. 讜讬砖 诪转专爪讬诐 讚讘讬谉 讛讗 讚讛讻讗 讚专' 讬讜讞谞谉 讘讬谉 诪讛 砖谞讛讙讜 诇讛砖讘讬注 诪讜讚讛 诪拽爪转 讘注讚讬诐 讛讜讗 讘转专 讚转拽讜谉 专讘谞谉 讚诪诇讜讛 注"驻 诇讗 转讙讘讬 诪诪砖注讘讚讬 诪砖讜诐 讚诇讬转 诇讬讛 拽诇讗, 讛诇讻讱 诇讗讜 砖注讘讜讚 拽专拽注讜转 讛讜讗. 讜讝讛 讗讬谞讜 谞讻讜谉, 讚讗驻讬诇讜 拽讜讚诐 转拽谞讛 谞诪讬 拽讬"诇 讻专' 讞讬讬讗 拽诪讬讬转讗 讚转谞讬 专' 讞讬讬讗 (讘"诪 讙 讗) 讛讗讜诪专 诇讞讘讬专讜 诪谞讛 诇讬 讘讬讚讱 讜讛诇讛 讗讜诪专 讗讬谉 诇讱 讘讬讚讬 讻诇讜诐 讜讛注讚讬诐 诪注讬讚讬诐 讗讜转讜 讬砖谞讜 讘讬讚讜 谉' 谞砖讘注 讜讙讜讘讛 谉', 讜讚讗讬 专' 讞讬讬讗 拽讜讚诐 转拽谞讛 讛讬讛 讜诪讚讬谞讗 诪讞讬讬讘 诇讬讛 砖讘讜注讛. 讜讬砖 诪讬 砖讗讜诪专 讚讘注讚讬诐 讗注"讙 讚讗讬讻讗 砖注讘讜讚 拽专拽注讜转 讗讬讻讗 谞诪讬 砖注讘讜讚 诪讟诇讟诇讬 讜讛诐 注拽专 砖注讘讜讚 讜讛诇讻讱 诪讞讬讬讘 砖讘讜注讛, 讗讘诇 诇砖讟专 注拽专 砖注讘讜讚讗 注诇 讛拽专注讜转 讚砖讟专讗 诇诪讟诇讟诇讬 诇讗 讻转讘讬 讗讬谞砖讬, 讛诇讻讱 讻讬 转讘注 诪拽专拽注讬 拽转讘注 讜讗讬谉 谞砖讘注讬谉 注诇 讛拽专拽注讜转. 讜诇讝讛 拽' 讚讗"讻 谞讬诪讗 讚砖讟专 诇讗 讙讘讬 讗诇讗 诪拽专拽注讬 讜讗驻讬诇讜 诪诪讟诇讟诇讬 讚讬讚讬讛 诇讗 讙讘讬, 讜讟注诪讗 诪砖讜诐 讚讗讬谉 讚注转讜 注诇讬讛谉 讜讻讚讗诪专讬谞谉 (讻转讜讘讜转 住讝, 讗) 讙讘讬 讻转讜讘讛. 讜讛转讬专讜抓 讛谞讻讜谉 讘砖诪讜注转讬谞讜 讜讻谉 谞诪讬 讘诪讜讚讛 诪拽爪转 砖谞砖讘注 讜讗驻讬诇讜 讘注讚讬诐, 讜讗注"讙 讚拽讬讬"诇 讚砖注讘讜讚讗 讚讗讜专讬讬转讗, 诪驻谞讬 砖砖谞讬 讞诇讜拽讬 讚讬谞讬谉 讬砖 讘诪诇讜讛 讘注讚讬诐 诇诪"讚 砖注讘讜讚讗 讚讗讜专讬讬转讗, 讚讛讬讻讗 讚讗讬讻讗 注讚讬诐 讚讗诪专讬 讗谞谉 住讛讚讬 讚诇讗 驻专注 诇讬讛 讙讜讘讛 诪诪砖注讘讚讬, 讜讻诇 讛讬讻讗 讚讗讬讻讗 注讚讬 诪诇讜讛 讗讘诇 诇讗 讬讚注讬 讗讬 驻专注 诇讛讜 讗讜 诇讗 诇讗 讙讘讬 诪诪砖注讘讚讬, 诪砖讜诐 讚讟注谞讬谞谉 诇讛讜 诇诇拽讜讞讜转 诪讗讬 讚诪爪讬 讘注诇 讞讜讘 讟注讬谉 讜讛讬讬谞讜 驻专注转讬, 讛诇讻讱 讻诇 诪讜讚讛 诪拽爪转 谞砖讘注 讜讗驻讬诇讜 讛讬讻讗 讚讗讬讻讗 注讚讬 讛诇讜讗讛 讚诇讗讜 诇砖注讘讜讚 拽专拽注讜转 讛讜讗, 讜讻谉 谞诪讬 讚专' 讞讬讬讗 拽诪讬讬转讗 诇讗讜 诇砖注讘讜讚 拽专拽注讜转 讛讜讗, 讚诪讬讬专讬 讘讚讗讬讻讗 注讚讬 诪诇讜讛 讗讘诇 诇讗 讬讚注讬 讗讬 驻专注 诇讬讛 讗讜 诇讗, 讜讻谉 讛注诪讬讚讛 专讘谞讜 讛讗讬 讘住' 诪砖驻讟讬 讛砖讘讜注讜转 砖讞讘专. 讜讻谉 谞诪讬 讛讗 讚讗诪专 专' 讬讜讞谞谉 讛讻讗 讚讘注讚讬诐 谞砖讘注, 诪讬讬专讬 讘讻讛"讙, 讗讘诇 讘诪诇讜讛 讘砖讟专 诇注讜诇诐 讗讬谞讜 谞砖讘注 诪砖讜诐 讚讛讜讛 诇讬讛 砖讟专 砖注讘讜讚 拽专拽注讜转, 讜讚讜拽讗 讘砖讟专 诪诇讜讛 讗讘诇 讻讜驻专 讘砖讟专 驻拽讚讜谉 讞讬讬讘 砖讘讜注讛 诪砖讜诐 讚砖讟专 驻拽讚讜谉 诇注讜诇诐 诇讗 讙讘讬 诪诇拽讜讞讜转 讜讗注"讙 讚讗讬讻讗 注讚讬诐 讚讗驻拽讚讬讛 讙讘讬讛 讜诇讗 讗讛讚专讬谞讛讜 谞讬讛诇讬讛 诪砖讜诐 讚讟注谞讬谞谉 诇讛讜 讚谞讗谞住讜.


讘讛讗 讗驻讬诇讜 专"讗 诪讜讚讛. 讻转讘 专砖"讬 讘讛讗 讗驻讬诇讜 专"讗 诪讜讚讛, 讜讗注"讙 讚讗转专讘讜 诇讛讜 诇注谞讬谉 讛砖讘讛 诇讗 讗转专讘讜 诇讛讜 诇注谞讬谉 讞讜诪砖 讜讗砖诐, 讚讻讬 讗讛讚专 拽专讗 讜谞拽讟 诇注谞讬谉 讞讜诪砖 讜讗砖诐 讻转讬讘 讗讜 诪讻诇, 讜诇驻讬 讝讛 谞专讗讛 砖讙讜专住 诇注讬诇 诪讻诇 讗砖专 讬注砖讛 讛讗讚诐 讞讝专 讜专讬讘讛, 讚转专讬 拽专讗讬 讻转讬讘讬 讘讗讜转讛 驻专砖讛 讞讚 诪讻诇 讗砖专 讬注砖讛 讛讗讚诐 诇讞讟讜讗 讘讛谞讛 (讜讬拽专讗 讛, 讻讘) 讜讗讬讚讱 诪讻诇 讗砖专 讬砖讘注 注诇讬讜 (砖诐 砖诐 讻讙), 讜诪讜拽讬 讗讬讛讜 讞讚 诇专讬讘讜讬讬 讜诪讬注讜讟讬 讜讞讚 诇诪注讟 拽专拽注 诪砖讘讜注讛. 讜专"讞 讙专' 讘讬谉 诇注讬诇 讘讬谉 讛讻讗 诪讻诇 讗砖专 讬砖讘注, 讜讛"驻 讚专"讗 讜讚讗讬 专讬讘讜讬讬 讜诪讬注讜讟讬 讚专讬砖 讘讻诇 讛转讜专讛 讻讜诇讛 讛诇讻讱 讛讜讗 讛讚讬谉 谞诪讬 讚讛讻讗 讚专讬砖 诇讛讜 谞诪讬, 讜诇驻讬讻讱 注"讻 讗讬转 诇谉 诇诪讬诪专 讚诪讗讬 专讘讬 专讘讬 拽专拽注讜转, 讚讗讬 诪诪注讟讬 拽专拽注 讛讬讬谞讜 谞诪讬 讗诇讬讘讗 讚诪讗谉 讚讚专讬砖 讻诇诇讬 讜驻专讟讬, 讗诇讗 讜讚讗讬 砖诪注讬谞谉 诇讬讛 讚讗转专讘讜 拽专拽注讜转, 讗讘诇 诪"诪 诪讚讻转讬讘 诪讻诇 诪砖诪注 讜诇讗 讛讻诇 讜诪讗讬 讛讻诇 诇诪注讟 拽专拽注讜转 诪砖讘讜注讛.


讗诪专 专讘 讗讞讗. 驻讬专砖 专砖"讬 讚拽诪"诇 砖讗诐 转讜讘注 讗讚诐 诇讞讘讬专讜 讞讟讛 讗讞转 讜讬砖 讘讛 砖讜讛 驻专讜讟讛 讜讛讜讗 谞砖讘注 砖讗讬谉 讘讬讚讜 诪砖诇讜 讞讟讬诐, 讗诐 讗诪转 讛讚讘专 砖讬砖 讘讬讚讜 讞讟讛 讞讬讬讘, 砖诇讗 转讗诪专 讛讜讗讬诇 讜讛讜讗 转讜讘注 诪诪谞讜 讞讟讛 讜讛讜讗 谞砖讘注 砖讗讬谉 讘讬讚讜 讞讟讬诐 讗注"驻 砖讬砖 讘讬讚讜 讞讟讛 讗讞转 诇讗 讬讛讗 讞讬讬讘 砖讛讜讗 诇讗 谞砖讘注 讗诇讗 砖讗讬谉 讘讬讚讜 讞讟讬诐 讗讘诇 诪讞讟讛 讗讞转 诇讗 谞砖讘注, 拽诪"诇 讚讞讟讛 讘讻诇诇 讞讟讬谉 讜讞讬讬讘. 讜专讬讗"诐 驻讬专砖 讚讛"拽 诪讬 砖转讘注 诇讞讘讬专讜 转谉 诇讬 讞讟讬诐 讜砖注讜专讬诐 砖讬砖 诇讬 讘讬讚讱, 讗驻讬诇讜 讗诪专 诇讜 讛谞转讘注 砖讘讜注讛 砖讗讬谉 诇讱 讘讬讚讬 讞讟讛 讜砖注讜专讛 讜讻讜住诪转 讞讬讬讘 注诇 讻诇 讗' 讜讗', 砖诇讗 转讗诪专 讛讜讗讬诇 讜转讘注 讞讟讬谉 讜砖注讜专讬谉 讗诐 讗诪专 砖讘讜注讛 砖讗讬谉 诇讱 讘讬讚讬 讗讬谉 讘诪砖诪注 讗诇讗 讞讟讬诐 讗讘诇 注讚讬谉 谞讗诪' 讚讞讟讛 讗讞转 讬砖 讘讬讚讜, 讛诇讻讱 讛砖转讗 砖讗诪专 诇讜 砖讘讜注讛 砖讗讬谉 诇讱 讘讬讚讬 讞讬讬讘, 诪砖讜诐 讛讻讬 驻专讬讟 诇讛讜, 讜诇讙讜驻讗 讗爪讟' 讜诇讗讜 诇讗讬讞讬讜讘讬 讻诇 讗' 讜讗', 拽诪"诇 讞讟讛 讘讻诇诇 讞讟讬诐 讜讘讬谉 讚讗诪专 讞讟讛 讘讬谉 讚讗诪专 讞讟讬诐 讻诇 砖砖讜讛 驻专讜讟讛 诪砖诪注 讘讬谉 讞讟讛 讗讞转 讘讬谉 讞讟讬诐 讛专讘讛, 讜讘砖讘讬诇 讻谉 诇讗 讛讬讛 爪专讬讱 诇驻专讟, 讛诇讻讱 讻讬 驻专讬讟 诇讛讜 诇讗讬讞讬讜讘讬 讗讻诇 讞讚讗 讜讞讚讗 驻专讬讟 诇讛讜.





专讬讟讘"讗

讛讝讬讚 讘砖讘讜注转 讛驻拽讚讜谉 讜讛转专讜 讘讜 诪讛讜 讜讛讗 讚诇讗 讘注讬 诇讛 讘砖讘讜注转 讛注讚讜转 砖诇讚"讛 讞讬讬讘 讘讜 讛讻转讜讘 诪讝讬讚 讘砖讜讙讙 讻讚讗讬转讗 诇注讬诇 诪砖讜诐 讚讛转诐 讗"讗 诇讗讞专讬诐 诇讛转专讜转 讘讜 讘讜讜讚讗讬 讚诪谞讗 讬讚注讬 砖讛注讚讬诐 诪讝讬讚讬谉 讘讻驻讬专讛 讝讜 讗讬 诪砖讜诐 讚讛讜讜 讘讛讚讬讬讛讜 讘讗讜转讜 注讚讜转 讚诇诪讗 讗讬砖转诇讜 讗讘诇 讘驻拽讚讜谉 砖专讗讜 讻砖讛驻拽讬讚 诇讜 讜讛讜讗 讘讗 诇讬砖讘注 砖诇讗 讛驻拽讬讚 讘讜 讻诇诇 讬讻讜诇讬谉 讛诐 诇讜诪专 诇讜 砖诇讗 讬砖讘注 讚讘砖拽专讗 讜讚讗讬 诪砖转讘注 讗讜 讚诇诪讗 讛讗 讜讛讗 注讘讚讬谞谉 驻讬专讜砖 诇讙讘讬 拽专讘谉 砖讛讜讗 诇讙讘讜讛 诇讗 讚专砖讬谞谉 讜讗讬 讗转讛 诪讞讬讬讘讜 砖转讬 专砖注讬讜转. 转谞讬谞讗 驻讬专讜砖 讘讘专讬讬转讗 讜讻讚讗诪专 专讘 讻讛谞讗 讘住诪讜讱 讗谞讗 转谞讬谞讗 诇讛 讜诇讗 讗砖讻讞谉 诇讛 讘砖讜诐 讚讜讻转讗 讘诪转谞讬'. 讞诪讜专讛 讛讬诪谞讛 砖讘讜注转 讛驻拽讚讜谉 驻讬专讜砖 讞诪讜专讛 诪砖讘讜注转 讛注讚讜转 讚讗讬讬专讬 讘讛 讘专讬砖讗 讚讛讗 诪转谞讬转讗. 讛"讙 讞诪讜专讛 诪诪谞讛 砖讘讜注转 讛驻拽讚讜谉 砖讞讬讬讘讬谉 注诇 讝讚讜谞讛 诪讻讜转 讜注诇 砖讙讙转讛 讗砖诐 讘讻住祝 砖拽诇讬诐 讜讗"诇 专讘讗 讘专 讗讬转讬 诇专讘谞谉 诪讗谉 转谞讗 砖讘讜注转 讛驻拽讚讜谉 诇讗 谞讬转谉 讝讚讜谞讛 诇讻驻专讛 专"砖 讛讬讗 讜诪讗讬 讞讜诪专讗 讚谞讬讞讗 诇讬讛 诇讗讬谞讬砖 讚诇讬转讬 拽专讘谉 讜诇讗 诇讬诇拽讬 讗"谞 讛转诐 讞讟讗转 讘转 讚谞拽讗 讛讻讗 讗砖诐 讘讻住祝 砖拽诇讬诐. 讗"诇 专讘 讻讛谞讗 讘专 诪讬谞讛 讚讛讛讬讗 讚讗谞讗 转谞讬谞讗 诇讛 讜讛讻讬 转谞讬谞讗 诇讛 讗' 讝讚讜谞讛 讜讗' 砖讙讙讛 讗砖诐 讘讻住祝 砖拽诇讬诐 讜转讬驻砖讜讟 诪讬谞讛 讚诇诪讗 讘讚诇讗 讗转专讜 讘讬讛 注"讻 讛讙讬专住讗 讛讬砖谞讛 砖讘住驻专讬诐 讜驻讬专讜砖 讚诪注讬拽专讗 驻砖讟讬谞谉 诪讬谞讛 讚诪讚拽转谞讬 砖讞讬讬讘讬谉 注诇 讝讚讜谞讛 诪讻讜转 讘讻讬 讗转专讜 讘讬讛 诪诇拽讜转 讗讬讻讗 讜讚讞讬 专讘讗 讘专 讗讬转讬 讚讛讗 驻砖讬讟讜转讗 诇专"砖 讛讬讗 讚讛讗 诪转谞讬' 讻讜讜转讬讛 讛讬讗 讜诪砖讜诐 讚住"诇 讚讘砖讜诐 诪讝讬讚 讚驻拽讚讜谉 诇讬讻讗 讻驻讬专讛 讘拽专讘谉 讚诇讗 讬诇讬祝 诪注讚讜转 讗诇讗 诪诪注讬诇讛 砖讛诪讝讬讚 驻讟讜专 讘讛 讗诇讗 诇专讘谞谉 讚诪讞讬讬讘讬 拽专讘谉 诇诪讝讬讚 讻砖讜讙讙 讚讬诇驻讬 诪注讚讜转 讗讻转讬 转讬讘注讬 诇谉 讛讬讻讗 讚讗转专讜 讘讬讛 诪讗讬 讚讬谞讬讛 讻讚诇注讬诇 讚砖讬讬诇 砖"住 讜诪讗讬 讞讜诪专讗 讜讻讜' 讜诇讻讗讜专讛 讗讬谉 砖讗诇讛 讝讜 讗诇讗 注诇 诪讗讬 讚讗讜拽诪讛 专讘讗 讘专 讗讬转讬 讻专"砖. 讜拽砖讛 讚讻讬 讛讜讛 住"诇 讚专讘谞谉 讛讬讗 转讬拽砖讬 谞诪讬 诪讗讬 讞讜诪专讗 讚砖讘讜注转 讛驻拽讚讜谉 砖讝讚讜谞讛 诪讻讜转 诪砖讘讜注转 讛注讚讜转 砖讝讚讜谞讛 拽专讘谉 讚讛讛讜讗 诇讗讜 讘专 诪诇拽讜转 讛讜讗 讜讬砖 诪转专爪讬谉 讚讻讬 讗讜拽讬诪谞讗 讻专讘谞谉 讚讗讬转 诇讛讜 讻驻专讛 讘拽专讘谉 讘讝讚讜谉 砖讘讜注转 讛驻拽讚讜谉 讛讬讻讗 讚诇讗 讗转专讜 讘讬讛 诇讻诇 讛驻讞讜转 诪砖诪注 诇谉 讚讛讗 讚转谞谉 砖讞讬讬讘讬谉 注诇 讝讚讜谞讛 诪讻讜转 讚讛讬讬谞讜 讛讬讻讗 讚讗转专讜 讘讬讛 砖讗讬谉 诪诇拽讜转 讘诇讗 讛转专讗讛 讚讗祝 诪讻讜转 拽转谞讬 诇讜诪专 讚讛讗 讜讛讗 注讘讚讬谞谉 诇讬讛 讜讛讬讬谞讜 驻砖讬讟讜转讗 讚讬讚谉 讜讗"讻 砖驻讬专 拽转谞讬 讞诪讜专' 讚讗诇讜 讘讝讚讜谉 砖讘讜注转 讛注讚讜转 讗驻讬诇讜 讗转专讜 讘讜 诇讬讻讗 讗诇讗 拽专讘谉 讜讛讻讗 讗讬讻讗 拽专讘谉 讜诪诇拽讜转 讗讘诇 讛砖转讗 讚诪讜拽讬诐 诇讛 讻专"砖 讜诇讚讬讚讬讛 讗讬谉 拽专讘谉 讘讝讚讜谉 驻拽讚讜谉 讻讬 拽转谞讬 讝讚讜谞讛 诪讻讜转 诪讻讜转 讘诇讞讜讚 拽转谞讬 讜诇讛讻讬 拽"诇 诪讗讬 讞讜诪专讗 诪砖讘讜注讛 讘注讚讜转 讚讘注讚讜转 谞诪讬 讗讬讻讗 讞讚讗 讚讛讬讬谞讜 拽专讘谉 讜诇讗 谞讬讞讗 诇转专抓 讻谉 讚讛讗 诪谞"诇 讚诇诪讗 诇专讘谞谉 谞诪讬 诪讻讜转 讘诇讞讜讚 讛讜讗 讚住"诇 讚讻讬 讗诪专 专讞诪谞讗 讝讚讜谉 驻拽讚讜谉 诇讻驻专讛 讘拽专讘谉 讛"诪 讛讬讻讗 讚诇讗 讗转专讜 讘讬讛 讗讘诇 讗转专讜 讘讬讛 讚讘专 诪诇拽讜转 讛讜讗 诪诇拽讗 诇拽讬 讘诇讞讜讚 诇讻讱 讬砖 诪讜讞拽讬谉 讙讬专住讗 讝讜 讜讙讜专住讬' 讻讙讬专住转 专砖"讬 讝"诇 讜诇讬 谞专讗讛 讻驻讬 讙"讛 讚讛讗 讚讘注讬谞谉 讜诪讗讬 讞讜诪专讗 讘讬谉 诇专讘谞谉 讜讘讬谉 诇专"砖 砖讬讬诇讬' 讜诪驻专砖讬谞谉 诇讛 讜讛讻谞讬住 讛砖"住 注爪诪讜 讘讬谉 讚讘专讬 专"讗 诇讚讘专讬 专讘 讻讛谞讗 诇讘专专 讛驻砖讬讟讜转 讚讛讜讛 注讘讚讬谞谉 诇讘注讬讬谉 诇专讘谞谉 讜诇专"砖 讜讛讚专 讗讛讚专讬谞谉 讚讗讛讚专 诇讛讜 专讘 讻讛谞讗 讜讻谉 讚专讱 讛砖"住 讘讻诪讛 诪拽讜诪讜转 讗讘诇 专砖"讬 讝"诇 讬砖 诇讜 讙讬专住讗 讗讞专转 讜讝讜 讛讬讗 讞诪讜专讛 诪诪谞讛 砖讘讜注转 讛驻拽讚讜谉 砖讞讬讬讘讬谉 注诇 讝讚讜谞讛 诪讻讜转 讜注诇 砖讙讙转讛 讗砖诐 讘讻住祝 砖拽诇讬诐 诪讚拽讗诪专 注诇 讝讚讜谞讛 诪讻讜转 诪讻诇诇 讚讗转专讜 讘讬讛 讜砖"诪 诪讻讜转 讗讬谉 拽专讘谉 诇讗 讜诪讗讬 讞讜诪专讗 谞讬讞讗 诇讬讛 诇讗讬谞讬砖 讚诇讬转讬 拽专讘谉 讜诇讗 诇讬诇拽讬 讜讗"诇 专讘 讗讬转讬 诇专讘谞谉 诪讗谉 转谞讗 砖讘讜注转 讛驻拽讚讜谉 讚诇讗 谞讬转谞讛 砖讙讙转讛 诇讻驻专讛 专"砖 讛讜讗 讚讗"诇 专讘 讻讛谞讗 讘专 诪讬谞讛 讚讛讛讬讗 讚讗谞讗 转谞讬谞讗 诇讛 讜讻讜' 注讚 砖拽诇讬诐 注"讻 讜诇讙讬专住讗 讝讜 讗转讬谞谉 诇诪讬驻砖讟 诪注讬拽专讗 讚讻讬 讗转专讜 讘讬讛 诪诇拽讜转 讗讬讻讗 拽专讘谉 诇讬讻讗 讚诪砖诪注 诇谉 讚诪讻讜转 讚讜拽讗 讜诪驻专砖讬谞谉 讚诪讗讬 讞讜诪专讗 讚砖讘讜注转 讛注讚讜转 诪砖讜诐 讚讛转诐 讘砖讘讜注转 讛注讚讜转 讞讟讗转 讘转 讚谞拽讗 讜讘讗砖诐 讝讛 讗讬讻讗 诪诇拽讜转 讘诇讞讜讚 讜谞讬讞讗 诇讬讛 诇讗讬谞讬砖 讚诇讬讬转讬 拽专讘谉 讜诇讗 诇讬诇拽讬 讜讻讬 讗"诇 专讘讗 讘专 讗讬转讬 讚讛讗 专"砖 讛讬讗 诇讗 讗爪讟专讬讻讬谞谉 诇诪砖讗诇 诪讗讬 讞讜诪专讗 讚讛讗 驻专讬砖谞讗 讗诇讬讘讗 讚专讘谞谉 讗"谞 讚讛转诐 讞讟讗转 讘转 讚谞拽讗 讜讛讻讗 讗砖诐 讘讻住祝 砖拽诇讬诐 讜讛讜讗 讛转讬专抓 讘注爪诪讜 诇专"砖 讜讚讞讬 诇讛讜 专讘 讻讛谞讗 讚讗讬讛讜 转谞讬 诇讛 诇讘专讬讬转讗 讜诇讗 转谞讬谞讗 讘讛 诇注讜诇诐 讗诇讗 讚讗讞' 砖讙讙转讛 讜讗' 讝讚讜谞讛 讬砖 诇讛诐 讻驻专讛 诇拽专讘谉 讜诇讛讻讬 讗爪讟专讬讻谞谉 诇砖讬讬讜诇讬 诪讗讬 讞讜诪专讗 讚讛讗 讞讜诪专讗 讚讗 讚讻专讬谞谉 诇注讬诇 讚讛讻讗 诪诇拽讜转 讜讛转诐 拽专讘谉 讗讝讚讗 诇讛 讚讛"谞 诇讬讻讗 讗诇讗 拽专讘谉 讗讘诇 诇讙讬专住讗 讛讗' 诇讗 讗爪讟专讻讬谞谉 诇驻专讜砖讬 诇专讘 讻讛专 诪讗讬 讞讜诪专' 诪砖讜诐 讚讛讗 驻专讬砖谞讗 讘讛 诇注讬诇 转专讬 讞讜诪专讬 讜谞讛讬 讚讛砖转讗 诇讬转讬讛 诇讞讚讗 讞讜诪专讗 讚讛讗 诇转专讜讜讬讬讛讜 讻讬 讗转专讜 讘讬讛 诇讬讻讗 讗诇讗 拽专讘谉 诇讞讜讚 讗讻转讬 讗砖转讬讬专讗 讗讬讚讱 讞讜诪专讗 讚驻专讬砖讗 讚谞讬讞讗 讘讞讟讗转 讘转 讚谞拽讗 诪讗砖诐 讘讻住祝 砖拽诇讬诐 讜讝讛 讘专讜专:



转"砖 讜讻讜' 转讗诪专 讘砖讘讜注转 讛驻拽讚讜谉 砖讗讬谞讜 诇讜拽讛 讜讻讜' 专讬砖讗 讚讛讗 诪转谞讬转讗 讗讬转讗 讘住驻专讬 讘驻专砖转 谞砖讗 讘注谞讬谉 谞讝讬专 讟诪讗 讜讛讻讬 讗讬转讗 讛转诐 讜讻讬 讬诪讜转 诪转 注诇讬讜 讘驻转注 驻转讗讜诐 讜讻讜' 注讚 讜讻驻专 注诇讬讜 讜转谞讬讗 讘驻转注 讝讛 讗讜谞住 驻转讗讜诐 讝讛 砖讜讙讙 驻讬' 诇讜诪专 砖诪讘讬讗 拽专讘谉 注诇 讻诇 讗' 诪讛诐 讜讗诪专讬谞谉 讜讛讚讬谉 谞讜转谉 讜诪讛 讘诪拽讜诐 砖诇讗 讞讬讬讘 拽专讘谉 讗转 讛诪讝讬讚 讞讬讬讘 讗转 讛砖讜讙讙 讻讗谉 砖讞讬讬讘 拽专讘谉 注诇 讛诪讝讬讚 讗讬谞讜 讚讬谉 砖讬讞讬讬讘 注诇 讛砖讜讙讙 讜诪谞讬谉 砖讞讬讬讘 讻讗谉 讗转 讛诪讝讬讚 拽"讜 讜诪讛 砖讘讜注转 讛驻拽讚讜谉 砖诇讗 讞讬讬讘 讘讛 讗转 讛砖讜讙讙 讞讬讬讘 讗转 讛诪讝讬讚 讻讗谉 砖讞讬讬讘 讗转 讛砖讜讙讙 讗讬谞讜 讚讬谉 砖讬讞讬讬讘 讗转 讛诪讝讬讚 诇讗 讗诐 讗诪专转 讘砖讘讜注转 讛驻拽讚讜谉 砖讗讬谞讜 诇讜拽讛 转讗诪专 讘谞讝讬专 讟诪讗 砖讛讜讗 诇讜拽讛 注"讻 诇砖讜谉 讛讘专讬讬转讗 讘住驻专讬 讜讬砖 谞讜住讞讗讜转 砖讙讜专住讬诐 砖诐 砖讘讜注' 讘注讚讜转 讜讟注讜转 讛讜讗 讚讗"讻 讛讬讻讬 讗诪专讬谞谉 讘住诪讜讱 讘讛"讙 讗诐 讗诪专转 讘砖讘讜注转 讛注讚讜转 砖讗讬谞讜 诇讜拽讛 讚讘注讬 诇讜诪专 砖讗讬谞讜 谞驻讟专 讘诪诇拽讜转 讚讛讗 讘砖讘讜注转 讛注讚讜转 诇讗 砖讬讬讱 讘讛 诪诇拽讜转 讜注讜讚 讚讛讻讗 诇砖讘讜注转 讛驻拽讚讜谉 讚讗讬讬专讬 讘讛 诪讬讬转讬谞谉 诇讛 驻砖讬讟讜转讗 诇讘注讬讬谉 讗诇讗 讜讚讗讬 讚讙讬专住讗 讻诪"砖 讜诪讬讛讜 讙诐 诇讙讬专住讗 讝讜 拽砖讛 注讚 诪讗讚 讚砖讘讜注转 讛驻拽讚讜谉 诇讗 讞讬讬讘 拽专讘谉 讗转 讛砖讜讙讙 讚讛讗 诇讬讻讗 诪"讚 诇讛 讜注讜讚 讛讬讻讬 拽讗诪专 讘住讬驻讗 讻讗谉 砖讞讬讬讘 讗转 讛砖讜讙讙 讗讬谞讜 讚讬谉 砖讞讬讬讘 讗转 讛诪讝讬讚 讜讛诇讗 讻诇 讛拽专讘谞讜转 讛谉 讘砖讜讙讙 讜诇讗 讞讬讬讘 讗转 讛诪讝讬讚 讜讛谞讻讜谉 讘转讬专讜抓 拽讜砖讬讜转 讗诇讜 讚砖讜讙讙 讚讗诪专讬谞谉 讛讻讗 诪砖讜诐 砖讙讙转 讗讜谞住 谞拽讟讬谞谉 诇讬讛 讜诇讻诇讜诇 讘讬谉 砖讜讙讙 诪诪砖 讘讬谉 砖讜讙讙 讗谞讜住 砖砖谞讬讛诐 讞讬讬讘讬谉 拽专讘谉 讘谞讝讬专 讜讻讚拽转谞讬 讘驻转注 讝讛 讗讜谞住 驻转讗讜诐 讝讛 砖讜讙讙 讜讛讬讬谞讜 讚拽转谞讬 讚砖讘讜注转 讛驻拽讚讜谉 诇讗 讞讬讬讘 讻诇 砖讜讙讙 讜讗驻讬诇讜 讗谞讜住 讚讗谞讜住 驻讟讜专 讘讜 讻讚转谞谉 讜讗讬谉 讞讬讬讘讬谉 注诇 砖讙讙转讜 讚讛讬讬谞讜 诪讚专讘 讻讛谞讗 讜专"讗 讜诪注转讛 诇讬讻讗 诇诪讬诪专 讻诇 讛转讜专讛 转讜讻讬讞 砖讘讻诇 讛转讜专讛 讗谞讜住 驻讟讜专 诪拽专讘谉 讜讻讚讚专砖讬谞谉 讛转诐 讜讗诪专讬谞谉 诇讗 讗诐 讗诪专转 讘砖讘讜注转 讛驻拽讚讜谉 砖讗讬谞讜 诇讜拽讛 讜讻讜' 讜讛砖转讗 拽住"讚 讚诪转谞讬' 讻驻砖讜讟讛 讚讘砖讘讜注转 讛驻拽讚讜谉 讗讬谞讜 讞讬讬讘 诪诇拽讜转 讗注"讙 讚讗转专讜 讘讬讛 讜讘谞讝讬专 讟诪讗 诇讜拽讛 讜讗"转 讜讗"讻 诪讗讬 驻讬专讻讗 讚讘谞讝讬专 讟诪讗 讞讬讬讘 讗转 讛诪讝讬讚 诇驻讬 砖讛讜讗 讞诪讜专 讜讬"诇 讚诇诪讗讬 讚拽住"讚 讛砖转讗 讗讬谉 转砖讜讘讛 讝讜 砖讛转谞讗 诪砖讬讘 诪驻拽讚讜谉 诇谞讝讬专 讟诪讗 诇讞讬讬讘 讗转 讛谞讝讬专 (讘谞讝讬专) [讘诪讝讬讚] 拽专讘谉 讗讬谞讜 拽"讜 讚讗转讬谞谉 注诇讛 讚讘转讜专转 讟注诪讗 讚讘砖讘讜注转 讛驻拽讚讜谉 砖讗讬谉 讘讛 诪诇拽讜转 讞讬讬讘 讜拽专讘谉 (讗讞专) [转讞转] 诪诇拽讜转 讗讘诇 讘谞讝讬专 讟诪讗 砖讞讬讬讘 诪诇拽讜转 讗讬谞讜 诪转讞讬讬讘 拽专讘谉 讚转专转讬 诇讗 注讘讚讬谉 诇讬讛 讗讘诇 讻讬 讛讚专 砖"住 讜讚讞讬 讚讛"拽 讗诐 讗诪专转 讘砖讘讜注转 讛驻拽讚讜谉 砖讗讬谞讜 谞驻讟专 讘诪诇拽讜转 转讗诪专 讘谞讝讬专 砖谞驻讟专 讘诪诇拽讜转 讛讜讬讗 转砖讜讘转 讛讘专讬讬转讗 讻驻砖讜讟讛 诪转讜专转 拽"讜 讗诐 讘砖讘讜注转 驻拽讚讜谉 砖讞讬讬讘 讘讛 拽专讘谉 讗转 讛诪讝讬讚 讘砖诇讗 讗转专讜 讘讬讛 砖讛讜讗 讞诪讜专 讗讬谞讜 谞驻讟专 讘诪诇拽讜转 讛讬讻讗 讚讗转专讜 讘讬讛 转讗诪专 讘谞讝讬专 讟诪讗 砖讛讜讗 拽诇 砖讛专讬 谞驻讟专 讘诪诇拽讜转 讛讬讻讗 讚讗转专讜 讘讬讛 讜讗"讻 讗祝 拽诇 砖讗讬谞讜 讞讬讬讘 拽专讘谉 讛讬讻讗 讚诇讗 讗转专讜 讘讬讛 砖讗讬谉 讚谞讬谉 拽诇 诪讞诪讜专 诇讛讞诪讬专 注诇讬讜 讜驻专讻讬谞谉 诪讻诇诇 讚谞讝讬专 讟诪讗 谞驻讟专 诪诪诇拽讜转 驻讬专讜砖 讚讗转专讜 讘讬讛 讚诇讗 谞讞讬讬讘讬讛 拽专讘谉 讜讛讗 拽专讘谉 讻转讬讘 讘讛 讜讻驻专 注诇讬讜 讜讻讜' 讜讻讘专 专讬讘讛 讗讜转讜 讛转谞讗 讗驻讬诇讜 诇诪讝讬讚 讜驻专拽讬谞谉 讚拽专讘谉 讚讬讚讬讛 讗讬谞讜 诪讻驻专 注诇 讟讜诪讗转讜 讗诇讗 诇诪讬讞诇 注诇讬讛 谞讝讬专讜转 讘讟讛专讛 砖讗讬谞讜 讬讻讜诇 诇讞讝讜专 讜诇诪谞讜转 讬诪讬 谞讝讬专讜转 讟讛专讛 注讚 砖讬讘讬讗 拽专讘谉 讟讜诪讗讛:



讗诪专讜讛 专讘谞谉 驻讬' 转诇诪讬讚讬 讚专讘讗 讚诇注讬诇 诇讛讗讬 讘注讬讬' 讚讘注讗 诪讬谞讬讬讛讜 专讘 讻讛谞讗 诇注讬诇 拽诪讬讛 讚专讘讗. 讗"诇 诪讻诇诇 讚讻讬 诇讗 讗转专讜 讘讬讛 讜讗讬讻讗 注讚讬诐 诪讞讬讬讘 拽专讘谉 讻驻讬专转 讚讘专讬诐 讘注诇诪讗 讛讜讗 讻诇讜诪专 讚讘注讬讬讗 讝讜 讘砖讘讜砖 谞讗诪专讛 讜谞砖讗诇讛 讚讛讗 讻诇 讛讬讻讗 讚讗讬讻讗 注讚讬诐 讚讬讚注讬 砖讛讜讗 讞讬讬讘 诇讜 驻拽讚讜谉 讝讛 讗讬谉 讘讜 讞讬讜讘 拽专讘谉 注诇 讻驻讬专转讜 讚讻驻讬专转 讚讘专讬诐 讛讜讗 砖讛专讬 讬讘讜讗讜 注讚讬诐 讜讬注讬讚讜 砖讛讜讗 讞讬讬讘 诇讜 讜讻诇 诪讝讬讚 讘驻拽讚讜谉 砖讗诪专讜 砖讛讜讗 讞讬讬讘 拽专讘谉 注诇 砖讘讜注转讜 讗讬谞讜 讗诇讗 讘讝讚讜谉 注爪诪讜 砖讛讜讚讛 讘讻讱 砖谞砖讘注 讘诪讝讬讚 讘砖拽专 讜诇讗 讘砖讬讚注讜 注讚讬诐 讜讛转专讗讛 诇讗 砖讬讬讻讗 讗诇讗 讛讬讻讗 讚讬讚注讬 讛诪转专讬诐 讘讜 砖讛讜讗 讞讜讟讗 讜注讜讘专 讘诪讝讬讚 讜讻讙讜谉 讚讬讚注讬 讘驻拽讚讜谉 砖讛驻拽讬讚讜 讗爪诇讜 讘驻谞讬讛诐 讜讝讛 砖讻驻专 讘讜 砖诇讗 讛讚"诪 讜谞砖讘注 诇讜 注诇 讛讚讘专 讘砖拽专 谞砖讘注 讜诪注转讛 讗注"讙 讚诇讗 讗转专讬 讘讬讛 诇诪诇拽讜转 讗讬谞讜 讘专 拽专讘谉 讜讻"砖 讛讬讻讗 讚讗转专讜 讜讛讜讬讗 诇讛 讘注讬讬讗 讚专讘 讻讛谞讗 诪砖讜讘砖转 讜讛拽砖讛 讛专讘 讗讘 讘"讚 讝"诇 诪讗讬 拽讗诪专 专讘讗 讚讛讗 讗驻讬诇讜 诇住讘专转讜 砖诇 专讘讗 诪砖讻讞转 诇讛 砖驻讬专 讚诇讗 讛讜讬讗 讻驻讬专转 讚讘专讬诐 讜讗注"讙 讚讬讚注讬 注讚讬诐 砖讛讜讗 讞讬讬讘 诇讜 讜讗转专讜 讘讬讛 诇诪诇拽讜转 讻讙讜谉 砖讛讬讜 讗诇讜 砖讬讜讚注讬谉 讘讚讘专 拽专讜讘讬诐 诇转讜讘注 讜专讞讜拽讬诐 诇谞转讘注 讚诪诪讜谞讗 诇讗 诪讞讬讬讘讬 诇讬' 讗讘诇 诪诇拽讜' 诪讞讬讬讘讬 诇讬' 讜讬砖 诪讬 砖转讬专爪讜 讚讜讚讗讬 讗祝 拽专讘谉 讜诪诇拽讜转 诇讗 诪讞讬讬讘讬 诇讬讛 讚讛讜讬讗 诇讛 注讚讜转 砖讘讟诇讛 诪拽爪转讛 讘讟诇讛 讻讜诇讛 讚讻讬 讗诪专讬谞谉 讚讘转专讬 讙讜驻讬 驻诇讙讬谞谉 讚讘讜专讗 讜住讛讚讜转讗 讜讗注"讙 讚诇讗 诪讛讬诪谉 讗讗讬讚讱 讛"诪 讛讬讻讗 讚讛讛讜讗 诪讬讚讬 讚诪住讛讬讚 讜诇讗 诪讛讬诪谉 讘讬讛 讛讜讛 诪讬诇转讗 讚诪住讛讬讚 诇讞讬讜讘讬 谞驻砖讬讛 讻讛讛讜讗 讚讗诪专 砖专讘注讜 诇讞讘讬专讜 诇专爪讜谞讜 讚诪住讛讬讚 讗谞驻砖讬讛 诇讗 诪拽专讬讬讗 注讚讜转 讗诇讗 讛讜讚讗讛 讜诇讗 砖讬讬讱 诇讜诪专 讘讛 注讚讜转 砖讘讟诇讛 诪拽爪转讛 讘讟诇讛 讻讜诇讛 讗讘诇 讻诇 砖讘' 讛讚讘专讬诐 砖讗诪专 讘注讚讜转讜 讛诐 注讚讜转 砖诪注讬讚 注诇 讗讞专讬诐 讗注"讙 讚转专讬 讙讜驻讬 谞讬谞讛讜 诇讗 驻诇讙讬谞谉 讚讘讜专讗 讻诇诇 讚注讚讜转 砖讘讟诇讛 诪拽爪转讛 讘讟诇讛 讻讜诇讛 讜讻讗讜转讛 砖讗诪专讜 讘讬专讜砖诇诪讬 讘砖讟专 砖讛讬讜 注讚讬诐 讞转讜诪讬诐 讘讜 砖谞转谉 谞讻住讬讜 诇讘' 讘谞讬 讗讚诐 讜讛注讚讬诐 拽专讜讘讬诐 诇讝讛 讜专讞讜拽讬诐 诇讝讛 讚讗专"讬 诪转讜讱 砖驻住讜诇讛 注讚讜转谉 诇讝讛 驻住讜诇讛 诇讝讛 讗讘诇 讬"讗 砖讝讛 讗讬谞讜 讚讗驻讬诇讜 讘注讚讬诐 驻诇讙讬谞谉 讚讘讜专讗 讜砖讗谞讬 讛讛讬讗 讚讬专讜砖诇诪讬 讚注诇 拽专拽注 讗' 诪注讬讚讬谉 砖讗讬诇讜 讛讬讛 讻转讜讘 讘讜 砖谞转谉 拽专拽注 诪住讜讬讬诐 诇讝讛 讜拽专拽注 诪住讜讬讬诐 诇讝讛 驻诇讙讬谞谉 讚讘讜专讗 讜讻"讻 讛专诪讘"诐 讝"诇 讜讗讞专讬诐 注诪讜 (讜注讜讚 讬"诇 讚砖讗谞讬 讛转诐 砖讛讬讗 注讚讜转 讘砖讟专 讜讛讞转讬诪讛 讚注讚讜转 讗' 讛讜讗 谞讚讜谉 讜诇讗 驻诇讙讬谞谉 诇讛 讗讘诇 讘注讚讜转 注"驻 讜转专讬 讙讜驻讬 驻诇讙讬' 讗祝 讘注讚讬诐 讜谞专讗讛 讚讘专 诪讻诇 讚讬谉 讗讬谉 讻讗谉 讟注诐 诇讜诪专 砖转讘讟诇 讻诇 注讚讜转 讝讜 讜诪讟注诐 注讚讜' 砖讘讟诇讛 诪拽爪转讛 讘讟诇讛 讻讜诇讛 讞讚讗 讚讗驻讬' 讗诇讛 讛诪转专讬' 讘讜 讛转专讜 讘讜 讘讘"讚 讜讗"诇 诇讗 转砖讘注 讻讚讬 砖诇讗 转诇拽讛 讻讬 讗谞讜 讬讜讚注讬诐 砖讗转讛 讞讬讬讘 诇驻诇讜谞讬 讚驻拽讚讜谉 讛讝讛 砖讛讜讗 转讜讘注讱 讗讬谉 讻讗谉 注讚讜转 诇讞讬讜讘 诪诪讜谉 讻讬 讛诐 诇讗 讘讗讜 诇讛注讬讚 注诇讬讜 诇讞讬讬讘讜 诪诪讜谉 砖讬转谉 诇讗讜转讜 驻诇讜谞讬 拽专讜讘诐 讗诇讗 诇讛转专讜转 讘讜 注诇 讛注讘讬专' 讜诇住诇拽讜 诪谉 讛砖讘讜注讛 讜讗"讻 诇讬讻讗 诇诪讬诪专 讘讛讗 诪转讜讱 砖讘讟诇' 注讚讜转谉 讘讞讬讜讘 讛诪诪讜谉 诪驻谞讬 讛拽讜专讘讛 砖转转讘讟诇 诇注谞讬谉 讛讛转专讗' 讜讻"砖 讗诐 诇讗 讗诪专讜 诇讜 讞讬讬讘 讗转讛 诇讛讞讝讬专 讛驻拽讚讜谉 讗诇讗 砖讗"诇 讬讜讚注讬诐 讗谞讜 砖讗诐 转砖讘注 诇砖拽专 转砖讘注 讜转诇拽讛 讜讻"砖 讗诐 讛讛转专讗讛 讛讬转讛 讞讜抓 诇讘"讚 砖讗谞讜 诪拽讜诐 注讚讜转 诇讞讬讜讘 诪诪讜谉 讻诇诇 讜讗"讻 讛讚专讗 拽讜砖讬讗 讚诪专谉 讛专讘 讗讘 讘"讚 讝"诇 讚讛讗 砖驻讬专 诪砖讻讞转 诇讛 讛转专讗讛 诇诪诇拽讜转 讜讻驻讬专转 诪诪讜谉 讜诇讞讬讬讘讜 拽专讘谉 讗诐 讛讬讜 拽专讜讘讬谉 诇转讜讘注 讜专讞讜拽讬诐 诇谞转讘注) 讗讘诇 讛谞讻讜谉 讘转讬' 拽讜砖讬讗 讚专讘讗 砖驻讬专 讬讚注 讚诪砖讻讞转 诇讛 讞讬讬讘 拽专讘谉 讘注讚讬诐 拽专讜讘讬谉 诇转讜讘注 讜讻讚讗诪专谉 讜诇讗 拽讗诪专 讗讬讛讜 讚讛讜讬讗 砖讬讘讜砖讗 讘讘注讬讬讗 讚专讘 讻讛谞讗 讗诇讗 诪砖讜诐 讚讗讬讛讜 住转诪讗 讘注讬 诇讛 讜讗驻讬诇讜 讘注讚讬诐 讻砖专讬诐 讘讬谉 诇转讜讘注 讘讬谉 诇谞转讘注 砖讬讻讜诇讬谉 诇讘讗 讜诇讛注讬讚 讘讘"讚 诇讛注讬讚 注诇 讛谞转讘注 讜诇讞讬讬讘讜 诪诪讜谉 讚住讘专 专讘讗 讚讻诇 驻拽讚讜谉 砖讬砖 注诇讬讜 注讚讬诐 讗讬谉 讞讬讜讘 拽专讘谉 诇谞驻拽讚 注诇 讻驻讬专转讜 讘砖讘讜注讛 讚讻驻讬专转 讚讘专讬诐 讞砖讬讘讛 讜讛讗 拽讬"诇 讚讻驻讬专转 讚讘专讬诐 驻讟讜专 诪拽专讘谉 讜诪讬讛讜 专讘 讻讛谞讗 住讘专 讻专"讬 讚诇拽诪谉 砖讛讻讜驻专 讜谞砖讘注 讘驻拽讚讬谉 砖讬砖 注诇讬讜 注讚讬诐 讞讬讬讘 拽专讘谉 讜讻驻讬专转 诪诪讜谉 讞砖讬讘讗 讚讛讗 诪诪讜谉 讙诪讜专 砖讗讬诇讜 讛讜讚讛 讘讜 诇讗 讛讬' 讞讬讬讘 讙诐 讘诇讗 注讚讬' 讛讜讗 讻讜驻专 诇讜 讜诇讗 讗诪专讜 讻驻讬专' 讚讘专讬诐 驻讟讜专 讗诇讗 讘讚讘专 砖讗驻讬诇讜 讛讜讚讛 讘讜 诇讗 讛讬讛 讞讬讬讘 讗"讻 讻砖诪讜讚讛 讘讞讬讜讘讜 讜讻讜驻专 讘讚"讗 讻讙讜谉 讛讗 讚讗诪专讬' 诇拽诪谉 讘住诪讜讱 砖讗讜诪专 诇讜讬转讬 讜诇讗 诇讜讬转讬 讘砖讟专 讗讜 诇讜讬转讬 讜诇讗 诇讜讬转讬 讘注讚讬诐 讜讻讙讜谉 讗讬讚讱 讚讗转讜 转专讬 讜讗诪专讬 诪转专讜讜讬谞谉 讬讝驻转 诪谞讛 讜讗"诇 诇讗 讬讝驻转讬讛 讗诇讗 诪讞讚 诪讬谞讬讬讛讜 砖讗讬谉 讻讗谉 讻驻讬专转 讛驻住讚 诪诪讜谉 诇讙讘讬 转讜讘注 讻讬讜谉 讚转专讜讜讬讬讛讜 诪讜讚讜 讗讛讚讚讬 讚诪转专讜讜讬讬讛讜 讬讝讬祝 讜诇讗驻讜拽讬 讛讬讻讗 讚砖诪注讜谉 讗"诇 诪诪谞讬 讜诪专讗讜讘谉 讝讛 讬讝驻转 讜专讗讜讘谉 讗讜诪专 诪诪谞讬 诇讞讜讚 讬讝祝 讜讛谞转讘注 讙"讻 讗讜诪专 诪专讗讜讘谉 讬讝讬驻谞讗 讚讛砖转讗 讗注"讙 讚讙讘讬 谞转讘注 诇讬讻讗 讻驻讬专转 诪诪讜谉 讻讬讜谉 讚诇讙讘讬 砖诪注讜谉 讗讬转 讻驻讬专转 诪诪讜谉 诪讞讬讬讘 拽专讘谉 注诇 讻驻讬专转讜 讜诇讛讻讬 诇讗 谞拽讟讬讛 讘讙诪' 讗诇讗 讻讚讗诪专讬 转专讜讜讬讬讛讜 诪转专讜讜讬谞谉 讬讝驻转 讻谞"诇 讜讘讻讱 诪转驻专砖转 讻诇 讛讛诇讻讛:



转"砖 讛讬讜 砖诐 砖转讬 讻转讬 注讚讬诐 讜讻讜' 讜讗诪讗讬 讜讛讗 拽讬讬诪讗 砖谞讬讛 讜拽讜砖讬讗 诇专讘讗 讗讘诇 诇讗 诇专"讬 讚诇拽诪谉 讚讗诪专 讚讻讜驻专 讘驻拽讚讜谉 砖讬砖 注诇讬讜 注讚讬诐 讞讬讬讘 诪转谞讬' 讻驻砖讬讟' 讚讗注"讙 讚拽讬讬诪讗 砖谞讬讛 诪讞讬讬讘讬 注讚讬诐 注诇 讻驻讬专转诐 讜讻讜诇讛讜 讗讜拽讬诪转讬讛 讚注讘讚讬谞谉 讚专讘讗 谞讬谞讛讜 讜讻讬讜谉 讚讗讬转讜转讘 专讘' 讛讚专' 诪转谞讬' 讻驻砖讜讟' 讜讻讚讻转讬讘谞讗 诇注讬诇 讘驻' 砖讘讜注转 讛注讚讜转:





讛诪讗讬专讬

诪讝讬讚 砖讗诪专讜 砖讞讬讬讘 拽专讘谉 讘砖讘讜注转 讛驻拽讚讜谉 诇讗 住讜祝 讚讘专 讻砖诇讗 讛转专讜 讘讜 讛讗 讗诐 讛转专讜 讘讜 砖讬讛讗 讞讬讬讘 诪诇拽讜转 讗讬谞讜 讻谉 讗诇讗 讗驻讬' 讛转专讜 讘讜 讗讬谉 讻讗谉 诪诇拽讜转 讻诇诇 砖讛讻转讜' 注砖讛 讘讜 诪讝讬讚 讻砖讜讙讙 诇注谞讬谉 拽专讘谉 讜讗注"驻 砖拽专讘谉 讘诪讝讬讚 讞讚讜砖 讛讜讗 讛转讜专讛 讞讚砖转讛讜 讘讗专讘注讛 讚讘专讬诐 讜讛诐 注讚讜转 讜驻拽讚讜谉 讜讘讗 注诇 砖驻讞讛 讞专讜驻讛 讜谞讝讬专 砖谞讟诪讗 讜讘注讚讜转 诪讬讛讗 讗注"驻 砖谞注砖讛 讘讜 诪讝讬讚 讻砖讜讙讙 诇讗 讛讜讝讻专 讘讜 讚讬谉 讝讛 诪驻谞讬 砖诪谉 讛住转诐 讗讬谉 讛转专讗转 讜讚讗讬 讘砖讘讜注转 讛注讚讜转 讜诪讬 讬讗诪专 砖讛诐 讬讜讚注讬诐 诇讜 注讚讜转 讗诐 转讗诪专 砖讗讞专讬诐 专讗讜 讘讛讝诪谞转诐 讜讘注拽专 讛诪注砖讛 讬讘讗讜 讛诐 讜讬注讬讚讜 讜讛专讬 讗讬谉 讛诪诪讜谉 谞驻住讚 讘注讚讜转谉 砖诇 讗诇讜 讜讗诐 砖讛诪转专讬诐 砖专讗讜 注诪讛诐 拽专讜讘讬诐 讜讗讬谉 专讗讜讬讬诐 诇讛注讬讚 讗注驻"讻 讗讬谉 讻讗谉 讛转专讗转 讜讚讗讬 砖诪讗 砖讻讞讜 注讚讜转诐 讜讗驻讬' 讛讜讚讜 砖讬讜讚注讬' 讛讬讜 讗祝 讘砖注转 讛砖讘讜注讛 讗讬谉 诪诇拽讬谉 讗讜转诐 注诇 驻讬 注爪诪诐 讗讘诇 驻拽讚讜谉 讗驻砖专 砖讛诐 讬讜讚注讬诐 砖讛讬讗 转讞转 讬讚讜 注讚讬谉 讜讬"诪 讛讟注诐 诪驻谞讬 砖砖讘讜注转 讛注讚讜转 讗讬谉 讘讛 讗讝讛专讛 诪驻讜专砖转 讗诇讗 讗诐 诇讗 讬讙讬讚 讜谞砖讗 注讜谞讜 讜讗讬谉 讝讜 讗讝讛专讛 讗诇讗 注讜谞砖 讜讗讞专 砖讻谉 诇讗 讛讜爪专讱 诇讻转讘讛:



谞讝讬专 砖谞讟诪讗 讘诪讝讬讚 诇讜拽讛 讜诇讗 注讜讚 讗诇讗 砖诇讜拽讛 砖诇砖 诪诇拽讬讜转 诪砖讜诐 诇讗 讬讟诪讗 讜诪砖讜诐 诇讗 讬讞诇 讜诪砖讜诐 诇讗 转讗讞专 诇砖诇诪讜 砖讛专讬 诪砖讛讗 谞讚专讜 讘砖注转 诪注砖讛 讜驻注诪讬诐 砖诇讜拽讛 讗祝 诪砖讜诐 讘诇 讬讘讗 讗诐 讛讬转讛 讟讜诪讗讛 讜讘讬讗讛 讘讗讬谉 讻讗讞转 讻讙讜谉 砖谞讻谞住 诇讗讛诇 讛诪转 讘砖讚讛 转讬讘讛 讜诪讙讚诇 讜驻专砖 讙讙 讛转讬讘讛 诪转讞转讬讜 讗讘诇 讗诐 谞讻谞住 讻讚专讻讜 讻讘专 谞讟诪讗 诪砖讛讻谞讬住 讞讜讟诪讜 讗讜 讗爪讘注讜转 专讙诇讬讜 讜讞讬讜讘 讘讬讗讛 讗讬谉 讘讜 注讚 砖讬讻谞住 讻诇讜 讜谞诪爪讗 讘砖注转 讘讬讗讛 砖讻讘专 讛讜讗 注讜诪讚 讘讟讜诪讗转讜 讜讗讬谉 讟讜诪讗讛 注诇 讟讜诪讗讛 诇注谞讬谉 诪诇拽讬讜转 讗祝 讘讛转专讜 讘讜 注诇 讻诇 讗讞转 讗"讻 驻讬专砖 诪谉 讛专讗砖讜谞讛 讻诪讜 砖讬转讘讗专 讘诪拽讜诪讜 谞讝讬专 诪"讘 讘' 讜讗注"驻 砖诪"诪 谞讝讬专 砖谞讟诪讗 讘诪讝讬讚 诇讜拽讛 诇讗 讛讜驻拽注 拽专讘谞讜 讗诇讗 诪讘讬讗 拽专讘谉 讟讜诪讗讛 讜讛讜讗 砖转讬 转讜专讬诐 讗讜 砖谞讬 讘谞讬 讬讜谞讛 讗讞讚 诇注讜诇讛 讜讗讞讚 诇讞讟讗转 讜讻讘砖 讘谉 砖谞转讜 诇讗砖诐 讻讚讬 砖转讞讜诇 注诇讬讜 谞讝讬专讜转 讞讚砖讛 讘讟讛专讛 讜住讜转专 诪谞讬谞讜 讜诪讜谞讛 诪转讞诇讛 注讚 砖讬砖诇讬诐 讜讬讘讬讗 拽专讘谞讜转 讟讛专讛 讛讗诪讜专讜转 讘注谞讬谉:



讜诇注谞讬谉 讘讬讗讜专 讛砖诪讜注讛 讛讜讝讻专讛 讻讗谉 讘专讬转讗 砖诇讗 谞诪爪讗 诪拽讜诪讛 诇讛讚讬讗 讗诇讗 砖讘住驻专讬 砖谞讜 讘讚讜诪讛 诇讛 讜拽爪转 诪讙讬讛讬诐 砖谞讜 讗转 讛讙讬专住讗 讘住驻专讬 讻诪讜 砖砖谞讜讬讛 讻讗谉 讜注谞讬谉 讙专住转诐 讛讜讗 驻转注 诇讛讘讬讗 讗转 讛讗讜谞住 专"诇 讗诐 谞讟诪讗 讘讗讜谞住 砖讛讬讛 讘讚讬谉 讗诐 讘诪拽讜诐 砖注砖讛 讘讛 住驻拽 讻讜讚讗讬 讻讙讜谉 住讜讟讛 诇讗 注砖讛 讘讜 讗讜谞住 讻专爪讜谉 讘谞讝讬专 砖诇讗 注砖讛 住驻拽 讻讜讚讗讬 讗讬谞讜 讚讬谉 砖诇讗 注砖讛 讗讜谞住 讻专爪讜谉 转"诇 驻转注 驻转讗讜诐 诇讛讘讬讗 讗转 讛砖讜讙讙 讜讻谉 讘讚讬谉 讘诪拽讜诐 砖诇讗 讞讬讬讘 讗转 讛诪讝讬讚 专"诇 拽专讘谉 讻讙讜谉 讞诇讘 讜讚诐 讞讬讬讘 讗转 讛砖讜讙讙 讻讗谉 砖讞讬讬讘 讘诪讝讬讚 讗讬谞讜 讚讬谉 诇讞讬讬讘 讗转 讛砖讜讙讙 讜诪谞讬谉 砖讞讬讬讘 讗转 讛诪讝讬讚 讗诪专转 拽诇 讜讞讜诪专 讜诪讛 驻拽讚讜谉 砖诇讗 讞讬讬讘 讘讜 讗转 讛砖讜讙讙 专"诇 砖讛专讬 讗谞讜住 讛讜讗 讞讬讬讘 讘讜 讗转 讛诪讝讬讚 讻讗谉 讜讻讜' 诇讗 讗诐 讗诪专转 讘驻拽讚讜谉 砖讗讬谞讜 诇讜拽讛 讚讬谉 讛讜讗 砖讬转讞讬讬讘 拽专讘谉 转讗诪专 讘谞讝讬专 讟诪讗 砖讻谉 诇讜拽讛 讛讜讗讬诇 讜诇讜拽讛 诇讗 讬讘讬讗 讗转 讛拽专讘谉 转"诇 讜讻驻专 讜诪"诪 讘住驻专讬 砖诇谞讜 讙讜专住讬谉 注讚讜转 讘诪拽讜诐 驻拽讚讜谉 讜砖诪讗 诪转讜讱 讛讚诪讬讜谉 砖谞讗讜讛 讻讗谉 讘驻拽讚讜谉 讜讬砖 讙讜专住讬谉 讻讗谉 诇讗 讗诐 讗诪专转 讘谞讝讬专 讟诪讗 砖讻谉 诇讜拽讛 转讗诪专 讘驻拽讚讜谉 砖讗讬谞讜 诇讜拽讛 讻诇讜诪专 讗诐 讗诪专转 讘谞讝讬专 诇讞讬讬讘 讗转 讛讗讜谞住 转讗诪专 讘驻拽讚讜谉 讜讻讜' 讜驻讬' 诪讚拽讗诪' 诇讜拽讛 讻诇讜诪专 注诇 讛讚专讱 砖讗诪专转 诇讜拽讛 讘谞讝讬专 转讗诪专 砖讗讬谞讜 诇讜拽讛 讘驻拽讚讜谉 讜注拽专 讛讚讘专讬诐 讻讙讬专住讗 专讗砖讜谞讛:



讛讻讜驻专 讘诪诪讜谉 砖讗讬谉 注讚讜转讜 诪讜注讬诇讛 诇讜 讻诇诇 讜谞砖讘注 讜讛讜讚讛 讗讬谞讜 讞讬讬讘 讘砖讘讜注转 讛驻拽讚讜谉 专"诇 砖讗诐 讛讬讛 砖讜讗诇 讜讛讚讘专 转讞转 讬讚讜 讜讟注谉 砖谞讙谞讘 诪诪谞讜 讜谞砖讘注 讜讛讜讚讛 驻讟讜专 砖讛专讬 讗讬谉 讙谞讘讛 驻讜讟专转讜 讜谞诪爪讗 砖讗讬谉 讛讻驻讬专讛 诪讜注诇转 诇讜 讻诇讜诐 讜讻谉 讗诐 讛诇讛 讟讜注谞讜 诪诇讜讛 讘砖讟专 讗讜 讘注讚讬诐 讜讛诇讛 诪讜讚讛 讘注拽专 讛诇讜讗讛 讜讻驻专 讘砖讟专 讜讘注讚讬诐 专"诇 诇讜讬转讬 讗讘诇 诇讗 讘砖讟专 诇讜讬转讬 讗讘诇 诇讗 讘注讚讬诐 讜谞砖讘注 讜讛讜讚讛 砖讻诇 讗诇讜 讗讬谞谉 讗诇讗 讻驻讬专转 讚讘专讬诐 讘注诇诪讗 讜讗讬谞谉 讘讚讬谉 砖讘讜注转 讛驻拽讚讜谉 砖诪讗 转讗诪专 讛讻讜驻专 讘诪诇讜讛 砖讬砖 注诇讬讜 注讚讬诐 讜讗讜诪专 诇讗 讛讬讜 讚讘专讬诐 诪注讜诇诐 讬讛讗 驻讟讜专 砖讛专讬 讗讬谉 讻讗谉 讗诇讗 讻驻讬专转 讚讘专讬诐 砖讛专讬 讛注讚讬诐 讬注讬讚讜 讛讜讗讬诇 讜诇讗 诪注诇 讘讟注谞转 驻专注讜谉 讗诇讗 讘诇讗 诇讜讛 讗讬谉 讝讛 讻诇讜诐 砖讛专讬 讻驻讬专转讜 诪讜注诇转 诇讜 注讻砖讜 讜讛注讚讬诐 砖诪讗 诇讗 讬讘讗讜 讗讜 讬砖讻讞讜 讗讜 讬诪讜转讜 讜讗驻讬' 讛讬讛 砖诐 讻转讘 讬讚讜 讗驻砖专 砖转讗讘讚 讜诪"诪 诪诇讜讛 讘砖讟专 讛讜讗讬诇 讜砖讟专 讬砖 讘讜 砖注讘讜讚 拽专拽注讜转 讗祝 讘住转诐 讛专讬 讛讜讗 讻讟注谞转 拽专拽注 讜讗讬谉 砖讘讜注转 讛驻拽讚讜谉 讞诇讛 讗诇讗 讘诪诪讜谉 讛诪讟诇讟诇 讻诪讜 砖讬转讘讗专 讛讗 诪"诪 讘砖讟专 砖讻转讜' 讘讜 讘驻讬专讜' 砖诇讗 讬讛讗 砖诐 砖注讘讜讚 拽专拽注 砖讘讜注转 讛驻拽讚讜谉 讞诇讛 注诇讬讜 讜讗讜诪专讬谉 注诇讬讜 砖讟专讗 注讘讬讚 讚诪讬专讻住:



诪讬 砖讛讬讛 讞讬讬讘 诇砖谞讬 讗讞讬诐 讗讜 诇砖谞讬 砖讜转驻讬谉 诪谞讛 讜转讘注讜讛讜 砖谞讬讛诐 诪谞讛 讗诐 讛讜讚讛 讞爪讬讜 诇讗讞讚 讜讻驻专 诇砖谞讬 讞讬讬讘 诪砖讜诐 砖谞讬 讛讜讚讛 讻诇讜 诇讗讞讚 讜讻驻专 诇砖谞讬 讜讛讜讗 砖讗诪专 诪诪讱 诇讜讬转讬 讜诇讗 诪讞讘专讱 讗诐 讝讛 砖讛讜讗 诪讜讚讛 诇讜 转讜讘注 讻诇 讗讜转讜 讛诪谞讛 诇注爪诪讜 讜诪讗诪讬谞讜 诇转讜注诇转讜 讛专讬 谞诪爪讗 讛砖谞讬 谞驻住讚 讜讞讬讬讘 诪砖讜诐 砖谞讬 讗讘诇 讗诐 讛讬讜 砖谞讬 讛砖讜转驻讬谉 讟讜注谞讬谉 砖砖谞讬讛诐 讛诇讜讜讛讜 讜谞诪爪讗 砖讛讜讚讛 讛谞转讘注 诇讗讞讚 讘讻诇讜 讜讗祝 讝讛 砖讛讜讗 诪讜讚讛 诇讜 诪讜讚讛 诇砖谞讬 砖讬砖 诇讜 讞诇拽 讘讜 讗讬谉 讝讛 讗诇讗 讻驻讬专转 讚讘专讬诐 讜驻讟讜专 讜讝讛讜 砖讗诪专讜 讜讻讞砖 讘讛 驻专讟 诇诪讜讚讛 诇讗讞讚 诪谉 讛讗讞讬诐 讗讜 诇讗讞讚 诪谉 讛砖讜转驻讬谉:



讘转诇诪讜讚 讛诪注专讘 讗诪专讜 注诇 砖诪讜注讛 讝讜 讛讚讗 讗诪专讛 砖谞讬诐 砖诇讜讜 诪谉 讛讗讞讚 讗注"驻 砖诇讗 讻转讘讜 讗讞专讗讬谉 讜注专讘讗讬谉 讝讛 诇讝讛 讛专讬 讛诐 讗讞专讗讬谉 讜注专讘讗讬谉 讝讛 诇讝讛 讜谞专讗讛 驻讬' 讛讚讘专讬诐 诪诪讛 砖诇讗 诪注讟讜 诪讜讻讞砖 讘讛 砖谞讬诐 砖诇讜讜 诪谉 讛讗讞讚 诪谞讛 讜转讘注 讛诪诇讜讛 讻诇讜 诇讗讞讚 讜讻驻专 讘讜 讗诇诪讗 砖讻讬讜爪讗 讘讝讛 讞讬讬讘 讗祝 讘讞诇拽 讞讘专讜 讛讜讗讬诇 讜讘讬讚讜 诇转讘注讜 讻诇讜 诪诪谞讜 讜讗驻砖专 诇驻专砖 砖讻讬讜谉 砖诪讜讚讛 诇讗讞讚 驻讟讜专 讗诇诪讗 讻诇 讗讞讚 谞注砖讛 讻诪讜专砖讛 诪讞讘专讜 讜讻诇 讗讞讚 谞拽专讗 讘注诇 讛诪诪讜谉 讜讬讻讜诇 诇转讘讜注 诇讜 讻诇 讛讞讜讘 讜讗诐 讻谉 讗祝 砖谞讬诐 砖诇讜讜 讻诇 讗讞讚 谞注砖讛 诇讜讜讛 讜讞讬讬讘 讘讻诇 讛诪诪讜谉 讗注"驻 砖讞诇拽讜讛讜 讗讞专 砖诇讜讜 讜讻讘专 讛住讻讬诪讜 讻诇 讛驻讜住拽讬' 诇驻住讜拽 讻讚讘专讬 转诇诪讜讚 讛诪注专讘 讜讛讘讬讗讜讛讜 讻诇诐 讘讛诇讻讜转讬讛诐 讜讘讞讘讜专讬讛诐 (讜诪讻诇 诪拽讜诐 讻诇诐) 讜讗注"驻 砖讘专讗砖讜谉 砖诇 诪爪讬注讗 砖谞讜 讘转讜住驻转讗 砖谞讬诐 砖诇讜讜 讘砖讟专 讗讞讚 讜驻专注 讗讞讚 诪讛诐 讗转 讞诇拽讜 讛砖讟专 讘诪拽讜诪讜 注讜诪讚 讜讛诇讛 讻讜转讘 诇讜 讛转拽讘诇转讬 讗转 砖诇讱 讚诪砖诪注 砖讗讬谉 讛讗讞讚 讞讬讬讘 讘讞诇拽 讞讘专讜 讗驻砖专 讘砖讗祝 讛诪诇讜讛 专讜爪讛 诇讬驻专注 诪讻诇 讗讞讚 讞诇拽讜 讗讜 砖诪讗 讻砖谞转驻专砖 讘砖讟专 驻诇谞讬 诪谞讛 讜驻诇谞讬 诪谞讛 讜驻讬' 讝讛 诪"诪 讛讜讗 诇诇砖讜谉 转诇诪讜讚 砖诇谞讜 砖讗诪' 驻专讟 诇诪讜讚讛 讗讘诇 诇诇砖讜谉 转诇诪讜讚 讛诪注专讘 砖讗诪专 诇诪讻讞砖 谞专讗讛 驻讬' 讛讚讘专讬诐 讚诪讗讞专 砖讻砖讛驻拽讬讚讜 砖谞讬诐 诇讗讞讚 讗诐 讘讗 讗讞讚 诇讬讟讜诇 讗转 砖诇讜 讗讬谉 砖讜诪注讬谉 诇讜 砖讛专讬 讝讛 讗讜诪专 诪砖谞讬讻诐 诇讜讬转讬 讗祝 讘砖诇讜讜 砖谞讬诐 诪诪谞讜 讬讻讜诇 诇讜诪专 诇砖谞讬讻诐 讛诇讜讬转讬 讛讻诇 讜谞诪爪讗 讻诇 讗讞讚 诪讻诐 讞讬讬讘 讛讻诇 讜讗诪专讜 砖诐 注诇 讝讛 讜诇讗 注讘讚讬谉 讻谉 讻诇讜诪专 讗讬谉 谞讜讛讙讬谉 诇住诪讜讱 注诇 讻讱 讗诇讗 砖讻诇诐 讻讜转讘讬谉 砖讬讛讜 讗讞专讗讬谉 讜注专讘讗讬' 讝讛 诇讝讛 讜拽爪转 讙讗讜谞讬 住驻专讚 讚讜讞讬谉 讚讘专讬诐 讗诇讜 砖讘转诇诪讜讚 讛诪注专讘 诪驻谞讬 砖讛诐 诇驻讬 讚注转诐 讻谞讙讚 讛转诇诪讜讚 砖诇谞讜 砖诇讗 诪爪讗讜 驻讟讜专 讗诇讗 讘砖讗诪专讜 诪转专讜讬谞谉 讬讝驻转 讜诪讚讬谉 [讻驻讬专转 讚讘专讬诐] 讘注诇诪讗 讗诇讗 砖讬砖 [讗讜诪专讬诐 砖讘转诇诪讜讚 砖诇谞讜] 讗诪专讜 驻专讟 诇诪讜讚讛 讜讻讜' 讗诇诪讗 讛讜讚讗转讜 诇讗讞讚 驻讜讟专转讜 讜诪爪讚 砖讗祝 讝讛 诪讜讚讛 诇讞讘专讜 讜诪转讜讱 讻讱 爪专讬讱 砖讬讛讜 砖谞讬讛诐 诇砖诐 讜讛讜讚讛 讛诇讜讛 诇讝讛 讜讝讛 诇砖讜转驻讜 讜讘转诇诪讜讚 讛诪注专讘 讗诪专讜 驻专讟 诇诪讻讞砖 讗注"驻 砖注讻砖讜 讗讬谞讜 诪讜讚讛 讝讛 诇讞讘专讜 讜诪讚讬谉 砖讗讬谞讜 讞讬讬讘 诇讜 讘诇讗 讞讘专讜 [讜讗诐 讻谉] 专讗讜讬 诇驻住讜拽 讻讚讘专讬 转诇诪讜讚 讛诪注专讘 讜诇诇诪讜讚 讛讬诪谞讜 砖砖谞讬诐 砖讛驻拽讬讚讜 讗爪诇 讗讞讚 讜讘讗 讝讛 诇讬讟讜诇 讗转 砖诇讜 讗讬谉 砖讜诪注讬谉 诇讜 讗诇讗 砖讗诐 讞讘专讜 讘注讬专 讜讗讬谞讜 讘讗 注诪讜 讬砖 诇讜诪专 砖砖诇讬讞讜转讜 讛讜讗 注讜砖讛 讜诇讗 拽驻讚讬 讗讛讚讚讬 讜讻谉 诇诪讚谞讜 砖讗讬谉 爪专讱 诇讻转讜讘 讗讞专讗讬谉 讜注专讘讗讬谉 讝讛 诇讝讛 讜讻谉 讻转讘讜 专讜讘 驻讜住拽讬' 讗诇讗 砖诪"诪 讻诇诐 讛住讻讬诪讜 砖讗讬谉 讛讗讞讚 讘讞诇拽 讞讘专讜 讗诇讗 讻注专讘 讜诇讗 讬转讘注 诪诪谞讜 转讞诇讛 讜诪转讜讱 砖诇讗 谞转讘讗专 讚讬谉 讝讛 专"诇 讛讬讜转诐 讗讞专讗讬谉 讜注专讘讗讬谉 讝讛 诇讝讛 讘转诇诪讜讚 砖诇谞讜 专讗讬谞讜 诇讘讗专 讘讻讗谉 讗注"驻 砖诇注拽专 讛讚讬谉 诪讬讛讗 诇讗 讛讬讛 讝讛 诪拽讜诪讜 讜专讜讘 诪讛 砖谞讻转讜讘 讘注谞讬谉 讝讛 讛讜讗 注诇 驻讬 拽讚讜诪讬 讞讻诪讬 讛讛专 砖讛讗专讬讻讜 讘讚讬谉 讝讛 讛专讘讛 讜谞讗诪专 讻诇 砖诇讜讜 砖谞讬诐 诪讗讞讚 讘砖讟专 谞驻专注 诪讻诇 讗讞讚 讞诇拽讜 讜讗讬谉 诇讜 诇转讘讜注 讞诇拽 讗讞讚 诇讞讘专讜 转讞诇讛 砖讗讬谞讜 讗诇讗 讻注专讘 讗讘诇 讗诐 转讘注 讗转 讞讘专讜 讜谞诪爪讗 砖讗讬谉 诪诪讜谉 诇讞讘专讜 谞驻专注 诪谉 讛讗讞专 讜讻谉 讗诐 讛诇讱 讛讗讞讚 诇诪讚讬谞转 讛讬诐 砖讗祝 讘注专讘 讚谞讬谉 讻谉 讜讗讬谉 讗讜诪专讬谉 诇讗 讬驻专注 诪谉 讛注专讘 转讞诇讛 讗诇讗 讻砖讛诇讜讜讛 讘诪拽讜诐 砖讬讜讻诇 诇转讘注讜 讛讗 讻诇 砖讛诇讱 诇诪讚讬谞转 讛讬诐 讗讬谉 讗讜诪专讬诐 诇讛讜爪讬讗 诪谞讛 注诇 诪谞讛 讜诪"诪 讗诐 诇讗 讛诇讱 讘讚专讱 专讞讜拽讛 讗讜 砖讛讜讗 讘诪拽讜诐 砖讗驻砖专 诇讛讝诪讬谞讜 诇讻讗谉 讬专讗讛 诇讬 砖讗讬谞讜 谞驻专注 诪谉 讛注专讘 转讞诇讛:



讗祝 讻砖讛讜讗 谞驻专注 诪谉 讛讗讞讚 讞诇拽 讞讘专讜 讗讬谞讜 讙讜讘讛讜 讗诇讗 讘砖讘讜注讛 砖诪讗 驻专注 诇讜 讛砖讜转祝 讞诇拽讜 讗驻讬' 转讜讱 讝诪谉 讜讛专讬 讛讜讗 讻讘讗 诇讬驻专注 诪诪砖讜注讘讚讬诐 讜讻谉 讛讚讬谉 讘讻诇 注专讘 讗讘诇 讞诇拽 砖诇讜 谞驻专注 讘诇讗 砖讘讜注讛:



讟注谉 讝讛 砖讘讻讗谉 讞讘专讬 砖讘诪讚讬谞转 讛讬诐 驻专注讱 讗祝 诪讞诇拽讬 讗诐 讟注谉 讝讛 讘讘专讬讗 讻讙讜谉 砖讬讗诪专 诪注讜转 讛谞讞转讬 诇讜 诇驻专注讱 讗讜 讛讜讗 讗诪专 诇讬 砖驻专注讱 讗讜 讗诐 讛诐 砖讜转驻讬诐 砖讞诇拽讜 讜讗诪专 讻砖讞诇拽谞讜 注讻讘 诇注爪诪讜 诪谉 讛砖转讜祝 讻讚讬 讗讜转讜 讛讞讜讘 讬专讗讛 诇讞讻诪讬' 讗诇讜 砖讛讝讻专谞讜 砖讬讻讜诇 诇讛砖讘讬注讜 注诇 讛讻诇 注砖讜讬讬诐 讛砖讜转驻讬诐 诇驻专讜注 讝讛 讘砖讘讬诇 讝讛 讻砖讛砖转讜祝 讘讬讚诐 讗讘诇 讗诐 讟注谉 讘砖诪讗 讻诇讜诪专 砖诪讗 驻专注讱 讗诐 讻讘专 讞诇拽讜 讛砖转讜祝 讗讜 砖诇讗 讛讬讛 诇讛诐 砖转讜祝 讗讬谉 讬讻讜诇 诇讛砖讘讬注讜 注诇 讞诇拽讜 讻诇诇 讗诇讗 驻讜专注 诇讜 讞诇拽 讞讘专讜 讘砖讘讜注讛 讜讞诇拽讜 砖诇讗 讘砖讘讜注讛 讜讻注专讘 讚注诇诪讗 砖讗讬谉 讬讻讜诇 诇讜诪专 讛诇讜讜讛 砖诪讗 驻专注讱 讛注专讘 砖讗讬谉 讚专讱 注专讘 诇驻专讜注 转讞诇讛 讜讗诐 讛诐 砖讜转驻讬诐 注讚讬谉 专砖讗讬:



讜诇注拽专 讛讚讬谉 讬砖 诪讬 砖讗讜诪专 砖诇讗 谞讗诪专讜 讚讘专讬诐 讗诇讜 [讗诇讗] 砖谞讜讚注 讜讛讜讞讝拽 讛砖讜转驻讜转 砖诇讛诐 讛讗 讘砖讗讬谞谉 砖讜转驻讬谉 讗讬谞诐 讗讞专讗讬谉 讝讛 诇讝讛 讜诇讗 注讜讚 讗诇讗 砖讬砖 讗讜诪专讬诐 砖讗讬谞讜 讻诇讜诐 注讚 砖讬注诪讚 讘砖讟专 砖讛诐 砖讜转驻讬诐 讜讝讛 讛讘诇 讗诇讗 砖讬砖 诪讻专讬注讬诐 诇讜诪专 讚讜拽讗 讘砖讛讛诇讜讗讛 诪注讜专讘转 讘讬谞讬讛诐 讻诇讜诪专 砖驻诇谞讬 讜驻诇谞讬 诇讜讜 诪驻诇谞讬 诪谞讛 讗讘诇 讗诐 谞转讞诇拽讛 讛讛诇讜讗讛 讘砖讟专 专"诇 驻诇谞讬 讛诇讜讛 诇驻诇谞讬 讜驻诇谞讬 诪谞讛 讞诪砖讬诐 诇讝讛 讜讞诪砖讬诐 诇讝讛 讗讬谞谉 讗讞专讗讬谉 讝讛 诇讝讛 讜讻谉 讛讚讘专讬诐 谞专讗讬谉:



诇讜讜 砖谞讬诐 诪讗讞讚 讘注诇 驻讛 讘注讚讬诐 讗讜 砖诇讗 讘注讚讬诐 讗祝 讛诐 谞注砖讬谉 讗讞专讗讬谉 讝讛 诇讝讛 讜诪"诪 讗诐 讛诇讱 讛讗讞讚 诇诪讚讬谞转 讛讬诐 讗讬谞讜 驻讜专注 讞诇拽 砖讜转驻讜 讗祝 讘砖讘讜注讛 砖讟讜注谞讬谉 诇讜 砖诪讗 驻专注讱 讞讘专讬 讞诇拽讜 讜讻谉 讻诇 诪诇讜讛 注诇 驻讛 讗讬谞讛 谞讙讘讬转 诪谉 讛注专讘 讗祝 讘砖讘讜注讛 诪讟注诐 讝讛 讜讗讬谉 注专讘 讘注诇 驻讛 讻诇讜诐 讗诇讗 讘砖讛诇讜讜讛 诇驻谞讬谞讜 讜讗讬谞讜 讟讜注谉 砖驻专注 讗讘诇 讞诇拽讜 驻讜专注 诇讜 砖诇讗 讘砖讘讜注讛 讜讗祝 讘讞诇拽讜 讻转讘讜 讞讻诪讬' 讗诇讜 砖讗诐 讟注谉 砖讜转驻讬 驻专注讱 砖讻讘专 讛谞讞转讬 诇讜 诪注讜转 注诇 讝讛 讗讜 讛讜讗 讗诪' 诇讬 砖驻专注讱 谞砖讘注 砖讻讱 讛讜讗 讜谞驻讟专 砖讛专讬 讗祝 讛砖讜转祝 讛讬讛 谞讗诪谉 诇讜诪专 驻专注转讬 讛讻诇 诪驻谞讬 砖讛诪诇讜讛 讬讻讜诇 诇讻讜祝 讗转 讛讗讞讚 注诇 讛讻诇 讜讬砖 诪驻拽驻拽讬谉 讘讝讛 砖讗注"驻 砖砖讜转驻讬谉 注砖讜讬讬诐 诇驻专讜注 讗讞讚 讘砖讘讬诇 讞讘专讜 讗讬谉 讬讻讜诇 诇讛讻专讬讞讜 诇驻专注讜 讘诇讗 专砖讜转讜 讗讜 专砖讜转 讘讬转 讚讬谉 讜诪"诪 驻砖讜讟 讛讜讗 砖讗诐 讟注谉 讗谞讬 专讗讬转讬 砖驻专注讱 谞砖讘注 讛讬住转 讜谞驻讟专 讜讻谉 讗诐 讛讬讜 砖谞讬讛诐 诇驻谞讬谞讜 讜讟注谉 讗讞讚 讗谞讬 驻专注转讬 讛讻诇 谞砖讘注 讜讬驻讟专讜 砖谞讬讛诐 讜讻谉 讘注专讘 砖驻专注 诪讚注转 讛诇讜讜讛 谞砖讘注 讜驻讟讜专 诇讜讜讛 讜注专讘 讗诐 讛讬讗 诪诇讜讛 注诇 驻讛:



讛讬讜 砖谞讬讛诐 诇驻谞讬谞讜 讜讛讗讞讚 注谞讬 砖讗讬谉 诇讜 讻诇讜诐 讜讝讛 讞讜讝专 诇讙讘讜转 讛讻诇 诪谉 讛注砖讬专 讜讛注砖讬专 讟讜注谉 砖驻专注讜 讛注谞讬 诪讞诇拽讜 讜讛注谞讬 诪讜讚讛 砖诇讗 驻专注 讬专讗讛 诇讛诐 砖讞讬讬讘 讝讛 讘讛讜讚讗转讜 砖诇 注谞讬 诇讙讘讜转 砖诇讗 讘砖讘讜注讛 讜讗讬谉 讘讗讬谉 讘讛 诪讟注诐 讞砖砖 拽谞讜谞讬讗 讜讻谉 讻诇 注专讘 砖讘注诇 驻讛 讘讛讜讚讗转 讛诇讜讜讛 讜讙讜讘讛 砖诇讗 讘砖讘讜注讛 讜讗注"驻 砖讘讗 诇讬驻专注 诪诪砖注讘讚讬 讗注"驻 砖讞讬讬讘 诪讜讚讛 讗讬谞讜 讙讜讘讛 讗诇讗 讘砖讘讜注讛 诪讞砖砖 拽谞讜谞讬讗 讗讬谉 讝讜 讻诪砖讜注讘讚 讙诪讜专 讜讬"讗 讚讜拽讗 讘砖讘讜注讛 砖讻诇 讞砖砖 拽谞讜谞讬讗 谞砖讘注 讜讬"讗 讘讝讜 讛讜讗讬诇 讜讗讬谉 讻讗谉 砖讟专 讜讬砖 讘讛 讞砖砖 拽谞讜谞讬讗 讗祝 讘砖讘讜注讛 讗讬谞讜 谞讜讟诇 讜诇讗 讬专讗讛 讻谉 砖讗诐 讻谉 诇讗 诪爪讬谞讜 注专讘 诪转讞讬讬讘 讘注诇 驻讛 砖讛专讬 讬讗诪专 讻讘专 驻专注讱 讛诇讜讜讛 讗诇讗 讜讚讗讬 诪讞讬讬讘讬谉 讗讜转讜 讗诐 讘砖讘讜注讛 讗诐 砖诇讗 讘砖讘讜注讛 讗诇讗 砖谞专讗讬谉 讛讚讘专讬诐 讚讜拽讗 讘砖讘讜注讛 讗讘诇 讻诇 砖讬砖 砖讟专 讜诇讜讜讛 诪讜讚讛 砖诇讗 驻专注 讙讜讘讛 砖诇讗 讘砖讘讜注讛 讞砖砖 拽谞讜谞讬讗 讘诪拽讜诐 砖讟专 讟注谞讛 拽诇讜砖讛 讛讬讗 讜讗讬谉 诪讚诪讬谉 注专讘 诇谞驻专注 诪诪砖注讘讚讬 讗诇讗 讘砖讗讬谉 讛诇讜讜讛 诇驻谞讬谞讜 砖讟讜注谞讬谉 诇讜 诪讛 砖讛讬讛 讬讻讜诇 讛诇讜讜讛 诇讟注讜谉 讜讛讜讗 讗砖转讘注 诇讬 讚诇讗 驻专讬注转 讻诪讜 砖讬转讘讗专 讘诪住讻转讗 讝讜 讗讘诇 讻诇 砖讛诇讜讛 讘驻谞讬谞讜 诪讞讬讬讘讬谉 讗转 讛注专讘 讘讻诇 诪讛 砖讛诇讜讜讛 讞讬讬讘 讜讬"讗 诪"诪 讘讚讬谉 讝讛 砖诪砖讘讬注讬谉 讗转 讛注谞讬 讗讜 讗转 讛诇讜讜讛 砖讗讬谉 诇讜 讻诇讜诐 讜诪讻讬讜谉 砖谞砖讘注 诪驻拽讬注讬谉 讞砖砖 讜拽谞讜谞讬讗 诪讻诇 讜讻诇:



讗祝 讛诐 讛讗专讬讻讜 讘砖谞讬诐 砖诇讜讜 诪诇讜讛 诪谉 讛讗讞讚 讘转讜专转 注住拽 砖讬讚讜注 讘讜 砖讞爪讬讜 讘讚讬谉 诪诇讜讛 讜讞爪讬讜 讘讚讬谉 驻拽讚讜谉 讻诪讜 砖讘讬讗专谞讜 讘诪爪讬注讗 讜讻转讘讜 砖谞驻专注 诪讻诇 讗讞讚 讞诇拽讜 讜讗诐 讟讜注谞讬谉 砖谞讗谞住 讬砖讘注 讻诇 讗讞讚 诪讞诇拽讜 砖谞讗谞住 讜诪驻住讬讚 讛诪诇讜讛 讛讞爪讬 砖讘转讜专转 驻拽讚讜谉 讜谞驻专注 诪砖谞讬讛诐 讛讞爪讬 砖讘转讜专转 诪诇讜讛 讜讗诐 谞转注住拽讜 讘讜 讬讞讚 讜谞砖讘注 讛讗讞讚 砖谞讗谞住 驻讟讜专 讛砖谞讬 讘砖讘讜注转讜 砖诇 讝讛 诇讗 讛讬讛 诪诪讜谉 诇讗讞讚 谞驻专注 讻诇讜 诪谉 讛讗讞专 讗诐 诇讗 谞讗谞住 诪砖诇诐 讻诇讜 讜讗诐 谞讗谞住 诪砖诇诐 讞爪讬讜 讛诇讱 讛讗讞讚 诇诪讚讬谞转 讛讬诐 诪砖诇诐 讝讛 砖讘讻讗谉 讘砖讘讬诇 讞讘专讜 讞诇拽 讛诪诇讜讛 讘砖讘讜注讛 砖讛专讬 讬讻讜诇 诇讜诪专 讗砖转讘注 讚诇讗 驻专讬注转 砖讟讜注谞讬谉 诇注专讘 讻诪讜 砖讻转讘谞讜 讜讘讞诇拽 讛驻拽讚讜谉 讗讬谞讜 诪砖诇诐 讻诇讜诐 讘砖讘讬诇 讞讘专讜 讜讗驻讬' 讘砖讟专 砖讬讻讜诇 诇讜诪专 诇讜 讗诇讜 讛讬讛 讞讘专讬 讘讻讗谉 讛讬讛 讟讜注谉 砖谞讗谞住讜 讗诇讗 砖谞砖讘注 砖诇讗 讛谞讬讞 诇讜 砖讜转驻讜 讻讚讬 诇驻专讜注:



讛讬讜 砖谞讬讛诐 诇驻谞讬谞讜 讜转讘注 讝讛 诇讗讞讚 诪讛诐 讜讗诪专 诇讜 讻诇 讛砖转讜祝 讘讬讚 讞讘专讬 讜转讘注 讛砖谞讬 讜讗诪' 诇讜 讘讛驻讱 砖讛讻诇 讘讬讚 讞讘专讜 讗诐 讛讬讛 诪诪讜谉 诇砖谞讬讛诐 讙讜讘讛 诪砖谞讬讛诐 注诇 讛讚专讱 砖讘讬讗专谞讜 讛讬讛 讗讞讚 诪讛诐 注谞讬 讜讛诇讛 诪讝拽讬拽 讗转 讛注砖讬专 诇讚讬谉 讜讗讜诪专 诇讜 讛专讬谞讬 诪砖诇诐 讛讞爪讬 砖讘转讜专转 诪诇讜讛 讗讘诇 讛讞爪讬 砖讘转讜专转 驻拽讚讜谉 讗谞讬 专讜爪讛 诇讬驻讟专 讘砖讘讜注转 谞讗谞住讜 砖讗讬谉 诇讱 讗讜谞住 讙讚讜诇 诪讝讛 砖讞讘专讬 讻讜驻专 诇讬 讘讛 讝讛 讛讬讛 诪注砖讛 诇驻谞讬 讞讻诪讬诐 砖讛讝讻专谞讜 讜讛讬讛 砖诐 诪讬 砖讞讬讬讘 讗转 讛注砖讬专 讜诪讟注诐 驻砖讬注讛 砖诇讗 讛讬讛 诇讜 诇讛讗诪讬谉 讗转 讞讘专讜 讘诇讗 砖讟专 砖讛专讬 讛诪诇讜讛 诇讗 讛讗诪讬谞讜 讗诇讗 讘砖讟专 讜讗注"驻 砖讛讗诪讬谞讜 诇注谞讬谉 讛讞讝专转讬讜 诇讱 讚讜拽讗 讘砖讘讜注转 讛转讜专讛 讻诪讜 砖讘讬讗专谞讜 讘讘转专讗 驻专拽 讛讘讬转 讜诪注转讛 讻砖讛拽驻讬讚 诇讞讘专讜 讘诇讗 讘砖讟专 驻讬讞转 讗转 砖诪讬专转讜 讜讞讬讬讘 讜讗驻讬' 注诇 讞诇拽 讞讘专讜 砖诇讗 讗诪专讜 讟讜注谞讬谉 诇注专讘 讗诇讗 讘砖讗讬谉 讛诇讜讜讛 讘驻谞讬谞讜 讜讛专讬 讞讘专讜 讟讜注谉 砖诇讗 谞讗谞住 讜砖诪讗 转讗诪' 讜讛专讬 讻诇 讛诪驻拽讬讚 注诇 讚注转 讗砖转讜 讜讘谞讬讜 讛讜讗 诪驻拽讬讚 讜讻谉 讘讻讗谉 注诇 讚注转 砖讜转驻讜 讗讬谞讜 讻谉 砖讛砖讜转驻讬谉 讗讬谉 住讜诪讻讬谉 注诇 砖讜转驻讬讛谉 讻诇 讻讱 讜拽爪转 讞讻诪讬' 砖讛讬讜 注诪讛诐 讘讚讬谉 讝讛 讞诇拽讜 诇讜诪专 砖讛诪驻拽讬讚 诇砖谞讬 砖讜转驻讬谉 讘讻讬住 讗讞讚 诪驻拽讬讚 讛讜讗 注诇 讚注转 讻诇 讗讞讚 诪讛诐 讜讗讬谉 讻讗谉 驻砖讬注讛 讜讙讬专讜注 砖诪讬专讛 砖讛专讬 砖讜转驻讬谉 砖讜诪专讬 砖讻专 讝讛 诇讝讛 讜诪讞讬讬讘讬谉 诇讝讛 讛注砖讬专 讘讞诇拽 讛诪诇讜讛 讗讘诇 讘讞诇拽 讛驻拽讚讜谉 驻讟讜专 讗诐 讘讞诇拽讜 砖讛专讬 讗讜谞住 讛讜讗 讜讗诐 讘讞诇拽 讞讘专讜 讗注"驻 砖讛讜讗 谞注砖讛 注专讘 诪驻谞讬 砖讗讬谉 诪讞讬讬讘讬谉 讗转 讛注专讘 讘诪讛 砖讛诇讜讜讛 注爪诪讜 谞驻讟专 诪讞诪转 讗讜谞住 讜诇讬 谞专讗讛 砖诪讞讬讬讘讬谉 讗讜转讜 讜诇讗 诪讟注诐 驻砖讬注讛 讗诇讗 砖讗讬谉 讝讛 谞拽专讗 讗讜谞住 砖讛专讬 讗讬谉 讗讞讚 诪讛诐 讟讜注谉 讘讜讚讗讬 砖谞讗谞住 讗诇讗 讻诇 讗讞讚 讗讜诪专 注诇 讞讘专讜 砖讘讬讚讜 讛讜讗 讜讛专讬 讛讜讗 注专讘 注诇讬讜 讜讬砖 讘讚讘专 讙诪讙讜诐 讜讬砖 讚谞讬谉 讘讚讬谉 讝讛 诇讞讬讬讘 讗转 讛注砖讬专 讘砖诇砖转 讞诇拽讬 讛诪诪讜谉 讞爪讬 砖讘诪诇讜讛 讜专讘讬注 砖讘驻拽讚讜谉 讜讛讜讗 讞诇拽 讞讘专讜 砖讘驻拽讚讜谉 砖讘讞诇拽 注爪诪讜 驻讜讟专讬谉 讗讜转讜 诪爪讚 砖讛讜讗 讟讜注谉 砖谞讗谞住 讗讘诇 讞诇拽 讞讘专讜 讗讜诪专讬谉 讗诐 讗转讛 诪讗诪讬谉 诇讚讘专讬 讞讘专讱 讛专讬 讛讜讗 讗讜诪专 砖讘讬讚讱 讛讜讗 讜讗诐 讗讬 讗转讛 诪讗诪讬谞讜 诇讗 谞讗谞住 砖讛专讬 讛讜讗 讟讜注谉 砖诇讗 讘讗 诇讜 讗讜谞住 讗讞专 讗诇讗 讝讛 讜讻讬讜谉 砖讗讬谉 诇讜 诪诪讜谉 讬砖诇诐 讛讜讗 讘注讘讜专讜 讜讗讬谉 讝讛 谞专讗讛 讜讛讬讗讱 诪讞讬讬讘讬谉 讗转 讛注专讘 讘诪讛 砖讛诇讜讜讛 注爪诪讜 讛讬讛 驻讟讜专 讘讜 讗诇讜 讛讬讛 诇讜 诪诪讜谉:

讗讞讚 砖讛驻拽讬讚 诇砖谞讬诐 讻驻专 讘讜 讝讛 讞讬讬讘 讻驻专 讘讜 讝讛 讞讬讬讘 驻讬' 砖讗诇讜 讛讞讝讬专讜 讛讗讞讚 讗讬谉 讬讻讜诇 诇转讘注讜 诇砖谞讬 讜讻谉 讗讬谉 诇讞讘专讜 转专注讜诪转 注诇讬讜 注诇 砖讛讞讝讬专讜 讛讜讗讬诇 讜谞注砖讬谉 讗讞专讗讬谉 讜注专讘讗讬谉 讝讛 诇讝讛 讜砖讗诇讜 讗讞"讻 讛驻拽讬讚 诇讛诐 砖讜讛 驻专讜讟讛 诇讗 谞诪爪讗 诪讘讬讗 拽专讘谉 注诇 讞爪讬 驻专讜讟讛 讜转讬专抓 转诪谉 讻诇 砖讘讜注讛 讞诇讛 注诇 驻专讜讟讛 讛讻讗 砖讘讜注讛 讞诇讛 注诇 砖讜讛 驻专讜讟讛 讜诪拽爪转 拽讚诪讜谞讬谞讜 诪驻专砖讬' 砖讛砖讜讗诇 讚拽讚拽 讗诐 讬砖转谞讛 讚讬谉 讝讛 讻砖讛驻拽讬讚 驻专讜讟讛 诇砖谞讬讛诐 注讚 砖讗讬谉 诪讙讬注 讗诇讗 讞爪讬 驻专讜讟讛 诇讗讞讚 砖讗诐 讗转讛 讗讜诪专 砖讬砖转谞讛 诇讜诪专 砖讻诇 砖讻驻专 讛讗讞讚 驻讟讜专 谞诪爪讗转 诪讞诇拽 讘讬谞讬讛诐 注讚 砖讗讬谉 讞诇拽讜 砖诇 讝讛 诪爪讟专祝 诇讞诇拽讜 砖诇 讝讛 诇讚讜谉 讛讻诇 讘驻专讜讟讛 讜讗"讻 讗祝 讘讬转专 诪砖讜讛 驻专讜讟讛 谞讗诪' 砖谞讞诇拽 讘讬谞讬讛诐 讜诇讗 讬转讞讬讬讘 讝讛 讘讻驻讬专转 讞诇拽讜 砖诇 讝讛 讜讞讝专 讛讜讗 讜讛拽砖讛 讗诇讜 谞砖讘注 讗讞讚 讜讞讝专 讜谞讬砖讘注 诇讗 谞诪爪讗 诪转讞讬讬讘 注诇 讞爪讬 驻专讜讟讛 讻诇讜诪专 讗祝 讻砖讛驻拽讬讚 讗讞讚 驻专讜讟讛 讗讜 讬讜转专 讜谞砖讘注 讜讞讝专 讜谞砖讘注 砖转讬 驻注诪讬诐 砖讞讬讬讘 注诇 讻诇 讗讞转 讜讗讞转 诇讗 谞诪爪讗 讻诇 讗讞转 讻讞爪讬 驻专讜讟讛 讜转讬专抓 转诪谉 专"诇 讘讬转专 诪驻专讜讟讛 讗注"驻 砖讞讝专 讜谞砖讘注 讻诪讛 驻注诪讬诐 讞诇讛 注诇 讝讛 讘驻专讜讟讛 讜诪讗讞专 砖讞诇讛 讘讗讞转 讞诇讛 注诇 讻诇谉 讗讘诇 讻砖诇讗 讛驻拽讬讚 讗诇讗 驻专讜讟讛 诇砖谞讬讛诐 诇讗 讞诇讛 注诇 讝讛 讘讞诇拽讜 讜讗讬谉 讻讗谉 砖讘讜注讛 讜讬"诪 讛驻拽讬讚 诇讛诐 砖讜讛 驻专讜讟讛 讗诐 讗转讛 讗讜诪专 砖讬转讞讬讬讘 讗讞讚 注诇 讛讻诇 讗诐 讛砖讘讬注 讗转 讝讛 讜讞讝专 讜讛砖讘讬注 讗转 讝讛 砖砖谞讬讛诐 讞讬讬讘讬诐 诇讗 谞诪爪讗 讻诇 讗讞讚 诪讛诐 诪转讞讬讬讘 注诇 讞爪讬 驻专讜讟讛 讜讛转讜专讛 讗诪专讛 诇讗砖诪讛 讘讛 驻专讟 诇驻讞讜转 诪砖讜讛 驻专讜讟讛 讜转讬专抓 转诪谉 专"诇 讘砖讗诇讛 讝讜 专"诇 砖讘讜注讛 讞诇讛 注诇 驻专讜讟讛 讛讜讗讬诇 讜讻诇 讗讞讚 讞讬讬讘 注诇 讛讻诇 讗讘诇 讛讻讗 专"诇 讘拽专讗 讚诇讗砖诪讛 讘讛 砖讘讜注讛 讞诇讛 注诇 讞爪讬 驻专讜讟讛 讜讬砖 讙讜专住讬谉 砖诐 讛讻讗 讻诇 砖讘讜注讛 讞诇讛 注诇 驻专讜讟讛 (讘转谞讗讬讬讛) [讘转诪讬讛]:



砖谞讬诐 砖诇讜讜 讗讜 谞驻拽讚讜 讘讗讞讚 讜讻驻专讜 砖谞讬讛诐 讛专讬 砖谞讬讛诐 讞讬讬讘讬谉 讜讻谉 讻转讘谞讜讛 讘拽诪讗 驻专拽 讛讙讜讝诇 拽诪讗 讘住讜讙讬讗 讛讘讗讛 注诇 讛诪砖谞讛 讛专讘讬注讬转:



讘转讜住驻转讗 砖诇 诪爪讬注讗 讗诪专讜 讘驻专拽 专讗砖讜谉 砖谞讬诐 砖诇讜讜 讘砖讟专 讜驻专注 讗讞讚 讗转 讞诇拽讜 讛砖讟专 讘诪拽讜诪讜 讜讛诇讛 讻讜转讘 诇讜 讛转拽讘诇转讬 注诇 砖诇讜 专"诇 砖讗驻讬' 专爪讛 诇讞讚砖 砖讟专 注诇 讛谞砖讗专 讗讬谞讜 诪拽讘诇 诪诪谞讜 讗诇讗 讬砖诪讜专 讗转 砖讜讘专讜:



砖转讬 讻转讬 注讚讬诐 砖讛讬讜 讬讜讚注讬谉 讘转讘讬注转讜 砖诇 讝讛 讜转讘注诐 诇注讚讜转 讜讻驻专讛 讛专讗砖讜谞讛 讜讗讞"讻 讻驻专讛 讛砖谞讬讛 驻注诪讬诐 砖砖转讬讛谉 讞讬讬讘讜转 讘砖讘讜注转 讛注讚讜转 讜驻注诪讬诐 砖讛专讗砖讜谞讛 驻讟讜专讛 讜讻讘专 讘讬讗专谞讜讛 讘驻专拽 注讚讜转 讜诇讗 讘讗讛 讘讻讗谉 讗诇讗 诇诇诪讜讚 诪诪谞讛 诇注谞讬谉 砖讘讜注转 讛驻拽讚讜谉 讜讛专讬 讗讬谉 讗谞讜 爪专讬讻讬诐 诇讛 砖讛专讬 驻住拽谞讜 讛讻讜驻专 讘诪诪讜谉 砖讬砖 注诇讬讜 注讚讬诐 讞讬讬讘:





专"讬 诪讬讙讗砖

转"砖 讚转谞讬讗 诇讗 讗诐 讗诪专转 讘谞讝讬专 讟诪讗 砖讻谉 诇讜拽讛 转讗诪专 讘砖讘讜注转 讛驻拽讚讜谉 砖讗讬谞讜 诇讜拽讛 注讬拽专' 讘住驻专讬 讘注谞讬谉 讜讻讬 讬诪讜转 诪转 注诇讬讜 讘驻转注 驻转讗讜诐 讜诇讗 讗讬驻砖讜讟



讘注讬讗 讚专讘 讻讛谞讗 讜讻讬讜谉 讚诇讗 讗讬驻砖讟讛 讞注 讙 讚讗讬讻讗 注讚讬' 讜讗转专讜 讘讬讛 拽专讘谉 诪讬讬转讬 诪讬诇拽讗 诇讗 诇拽讬 讚诇讬转 诇谉 诇讗驻讟讜专讬' 诪拽专讘谉 讚讻转讬讘 讘讛讚讬讗 讜诇讞讬讜讘讬讛 诪诇拽讜转 诪住驻讬拽讗:



讛讗 讚讗诪专讬谞谉 讛讛讜讗 讚诪讬讬转讬 拽专讘谉 讻讬 讛讬讻讬 讚转讬讞讜诇 注诇讬讛 谞讝讬专讜转 讘讟讛专讛 驻讬' 讚拽讬讬诪讗 诇谉 讚谞讝讬专 讟诪讗 住讜转专 讘拽讜讚诪讬谉 讻诇讜诪专 讛讬讻讗 砖谞讚专 讘谞讝讬专 诪讗讛 讬讜诐 讜注讘专 诪讛谉 讞诪砖讬诐 讬讜诐 讻砖讬讟讛专 诪讟讜诪讗转讜 爪专讬讱 讛讜讗 诇讬砖讘 讘谞讝讬' 拽' 讬讜诐 讜讗讜转谉 讞诪砖讬' 砖注讘专讜 讗讬谞谉 注讜诇讬谉 诇讜 诪谉 讛诪谞讬谉 诇驻讬 砖讛讟讜诪讗讛 砖讜转拽转谉 讻讚讻转讬讘 讜讛讬诪讬诐 讛专讗砖讜谞讬诐 讬驻诇讜 讜讛讗讬 诪讬诇转讗 诪讬驻专砖 讘诪住' 谞讝讬专 讚祝 诪"讟 注"讘 讜讗讬转讗 谞诪讬 讘诪住' 谞讚讛 讚祝 住"讞 注"讘 讜讻讬讜谉 砖讻谉 谞诪爪讗 砖讛拽专讘谉 砖诪讘讬讗 讗讬谞讜 诪讘讬讗 讗讜转讜 讗诇讗 诇讛讟讛专 讘讜 诪讗讜转讛 讛讟讜诪讗讛 讻讚讬 砖讬诪谞讛 诇讗讞专 讻讱 谞讝讬专讜转 讘讟讛专讛 诪转讞诇讛 讜讻谉 诪爪讬谞讜 砖讛拽专讘谉 砖诪讘讬讗 讛讟诪讗 诇砖讜诐 讟讛专讛 讛讜讗 诪讘讬讗 讗讜转讜 转讚注 砖讛专讬 拽讜讚诐 诇讻谉 讗住讜专 砖讬讗讻诇 讘拽讚砖 注讚 砖讬讘讬讗 拽专讘谞讜 讻讚讗诪专讬谞谉 讛讘讬讗 讻驻专转讜 讗讜讻诇 讘拽讚砖讬诐 讗诇诪讗 拽专讘谉 讝讛 讟讛专讛 讛讜讗 注讜砖讛 讜讛讬讬谞讜 讚讗诪专讬谞谉 讛讛讜讗 讚诪讬讬转讬 拽专讘谉 讻讬 讛讬讻讬 讚转讬讞讜诇 注诇讬讛 谞讝讬专讜转 讘讟讛专讛 讻诇讜' 诇讛砖诇讬诐 讘讜 讟讛专转讜 讛讜讗 诪讘讬讗讜 讻讚讬 砖讬转讞讜诇 诇讗讞专 讻讱 谞讝讬专讜' 诇诪谞讜转 讘讟讛专讛 讜诇讗 讛砖诇讬诐 讘讜 讞讬讜讘讜.



讗诪专讜讛 专讘谞谉 拽诪讬讛 讚专讘讛 讗诪专 诇讛讜 诪讚拽讗 讘注讬讗 诇讬讛 诇专讘 讻讛谞讗 讛讬讻讗 讚讗讬讻讗 注讚讬' 讜讗转专讜 诪讻诇诇 讚讛讬讻讗 讚讗讬讻' 注讚讬' 讜诇讗 讛转专讜 讘讬讛 诪讞讬讬讘 拽专讘谉 讜讗诪讗讬 讞讬讬讘 讻驻讬专转 讚讘专讬诐 讘注诇诪讗 讛讜讗 讚讻讬讜谉 讚讗讬讻讗 注讚讬诐 讚讬讚注 讚讛讗讬 驻拽讚讜谉 讙讘讬讛 讛讜讗 讻驻讬专讛 诇讗 诪讛谞讬讗 诇讬讛 讜诇讗 诪讬讚讬 讚讛讗 讛谞讬 住讛讚讬 诪住讛讚讬 讚讗讬讻讗 讙讘讬讛 驻拽讚讜谞讗 讜诪驻拽讬谞谉 诇讬讛 诪讬谞讬讛 讘住讛讚讜转讬讬讛讜 讜讻讬讜谉 讚讻驻讬专讛 诇讗 诪讛谞讬讗 诇讬讛 讜诇讗 诪讬讚讬 讛讜讬讗 诇讬讛 讻驻讬专转 讚讘专讬诐 讜诇讗 讻驻讬专转 诪诪讜谉 讜讻讬讜谉 砖讻谉 讗诪讗讬 讞讬讬讘 讘拽专讘谉 砖讘讜注转 讛驻拽讚讜谉.



讗诇诪讗 拽住讘专 专讘讛 讛讻讜驻专 讘诪诪讜谉 砖讬砖 注诇讬讜 注讚讬诐 驻讟讜专 讚讻驻讬专转 讚讘专讬诐 讛讬讗 讜诇讗 讻驻讬专转 诪诪讜谉 讚讛讗 讘住讛讚讜转讗 讚讛谞讬 住讛讚讬 诪驻拽讬谞谉 诇讬讛 诪诪讜谞讗 诪讬谞讬讛 讜诇讗 拽讗 诪讛谞讬讗 诇讬讛 讻驻讬专转讜 讜诇讗 诪讬讚讬.



讗诪专 诇讬讛 专讘讬 讞谞讬谞讗 诇专讘讛 转谞讬讗 讚诪住讬讬注 诇讱 讜讻讞砖 讘讛 驻专讟 诇诪讜讚讛 诇讗讞讚 诪谉 讛讗讞讬谉 讗讜 诇讗讞讚 诪谉 讛砖讜转驻讬谉 讜谞砖讘注 注诇 砖拽专 驻专讟 诇诇讜讛 讘砖讟专 讜诇诇讜讛 讘注讚讬诐 讗诇诪讗 讻讬讜谉 讚诇讗 拽讗 诪讛谞讬讗 诇讬讛 诪讬讚讬 诪砖讜诐 讚讛讗 讗讬讻讗 注诇讬讛 砖讟专' 讘讛讛讜讗 诪诪讜谞讗 诇讗 诪讬讞讬讬讘 拽专讘谉 砖讘讜注讛 砖"诪 讛讻讜驻专 讘诪诪讜谉 砖讬砖 注诇讬讜 注讚讬诐 驻讟讜专 讗诪专 诇讬讛 诪砖讜诐 讛讗 诇讗 转谞谉 讚讛讗讬 讚拽转谞讬 诇诇讜讛 讘砖讟专 讘注讚讬诐 诇讗讜 诇诪注讜讟讬 诪讬 砖讻驻专 讘注讚讬诐 砖讬砖 诇讜 砖讟专 讗讜 注讚讬诐 讛讜讗 讛讜讗 讗诇讗 诇诪注讜讟讬 诪讬 砖讛讜讚讗转讜 诇转讜讘注 砖诇讜讛 诪诪谞讜 讗讜转讜 诪诪讜谉 砖谞转讘注讜 诇讜 讗诇讗 砖讛转讜讘注 讗讜诪专 诇讜 讛诇讜讬转讬讱 诪诪讜谉 讝讛 讘砖讟专 讜讛诇讜讛 讻讜驻专 讜讗讜诪专 诇讜讬转讬 诪诪讱 诪诪讜谉 讝讛 讗讘诇 诇讗 诇讜讬转讬 诪诪讱 讘砖讟专 讜诇讗 讘注讚讬诐 诪注讜诇诐 讚讻讬讜谉 讚拽讗 诪讜讚讛 诇讬讛 讚讗讬转 诇讬讛 讙讘讬讛 讛讛讬讗 讛诇讜讗讛 讜讘砖讟专 讘诇讞讜讚 讛讜讗 讚讻驻专 诇讬讛 讛讜讬讗 诇讬讛 讻驻讬专转 讚讘专讬诐 讘注诇诪' 讚讛讗 诪讻诇 诪拽讜诐 拽讗 诪讬讞讬讬讘 讘讛讜讚讗转讜 诇诪驻专注 讛诇讜讗讛.



诪诪讗讬 诪讚拽转谞讬 讜讻讞砖 驻专讟 诇诪讜讚讛 诇讗讞讚 诪谉 讛讗讞讬谉 讗讜 诇讗讞讚 诪谉 讛砖讜转驻讬谉 驻砖讜讟 讛讜讗:



讜讗诐 转讗诪' 诪讗讬 砖谞讗 讛讗讬 讻驻讬专转 讚讘专讬诐 诪讛讱 讻驻讬专转 讚讘专讬诐 诇讗 讚诪讬 讚讛转诐 讗讬讛讜 讙讜驻讬讛 拽讗 诪讜讚讛 讘讛讛讜讗 诪诪讜谞讗 讜讘注谞讬谉 砖讟专 讜注讚讬诐 讛讜讗 讚讻驻专 诇讬讛 讛讬诇讻讱 讛讜讬讗 诇讬讛 讻驻讬专转 讚讘专讬诐 讜讗诇讜 讛讻讗 讗讬讛讜 讙讜驻讬讛 讻驻专 诇讬讛 讘讛讛讜讗 诪诪讜谞讗 讜诪砖讜诐 讚讗讬讻讗 讘讬讛 注讚讬诐 讛讜讗 讚讗讬讻讗 诇诪讬诪专 讚讻驻讬专转 讚讘专讬' 讛讬讗 讜讻讬讜谉 讚诪"诪 讛讗 讻驻专 讘讬讛 讘讛讛讜讗 诪诪讜谞讗 诇讗讜 讻驻讬专转 讚讘专讬诐 讛讜讗 讗诇讗 讻驻讬专转 诪诪讜谉.



转讗 砖诪注 讗讬谞讜 讞讬讬讘 注诇 砖讙讙转讛 讜诪讛 讛讜讗 讞讬讬讘 注诇 讝讚讜谞讛 讗砖诐 讘讻住祝 砖拽诇讬诐 诪讗讬 诇讗讜 讝讚讜谉 注讚讬诐 讻诇讜诪专 砖讚讜谉 砖讛注讬讚讜 讘讜 注讚讬诐 砖讛驻拽讚讜谉 讗爪诇讜 讛讜讗 砖讬讜讚注 讛讬讛 讘讜 讘砖注转 转讘讬注转讜 讗诇诪讗 讗讻驻讬专转 讚讘专讬诐 诪转讞讬讬讘 诇讗 讝讚讜谉 注爪诪讜 讻诇讜诪专 讗讬谉 注诇讬讜 注讚讬诐 讘讻讱.



讜讗诐 转讗诪专 讜讻讬讜谉 砖讗讬谉 注诇讬讜 注讚讬诐 诪谞讗 讬讚注讬谞谉 讚讛讛讜讗 驻拽讚讜谉 讙讘讬讛 讛讜讗 讻讬 讛讬讻讬 讚诇讬讞讬讬讘 讻讙讜谉 砖讞讝专 讛讜讗 注爪诪讜 讜讛讜讚讛 砖讛驻拽讚讜谉 讗爪诇讜 讛讬讛 讘砖注转 砖讘讜注讛 讜讛讬讬谞讜 讚讗诪专讬谞谉 诇讗 讘讝讚讜谉 注爪诪讜 讜讛讜讚讛 砖讛驻拽讚讜谉 讛讬' 讗爪诇讜 讗讘诇 讗诇讜 讻驻专 讜讘讗讜 注讚讬诐 讻讬讜谉 砖讻驻专 讻驻讬专转 讚讘专讬诐 讛讬讗 讜驻讟讜专.



转讗 砖诪注 讛讬讜 砖谞讬 讻转讬 注讚讬诐 讜讻驻专讛 讛专讗砖讜谞讛 讜讗讞专 讻讱 讻驻专讛 讛砖谞讬讛 砖转讬讛谉 讞讬讬讘讜转 诪驻谞讬 砖讛注讚讜转 讬讻讜诇讛 诇讛转拽讬讬诐 讘砖转讬讛谉 讘砖诇诪讗 砖谞讬讛 诪转讞讬讬讘 讚讛讗 拽讗 讻驻专讛 诇讬讛 专讗砖讜谞' 讚讗砖转讻讞 讚讻驻讬专转 砖谞讬讛 讛砖转讗 拽讗 诪驻住讬讚 讛讗讬 诪诪讜谞讗 讜讛讜讬讗 诇讬讛 讻驻讬专转 注讚讜转 诪诪讜谉 讗诇讗 专讗砖讜谞讛 讗诪讗讬 讜讛讗 拽讬讬诪讗 砖谞讬讛 讚讗讻转讬 诇讗 讻驻专讛 注诇讬讛 讛讜讬讗 讻驻讬专转 讛专讗砖讜谞讛 讻驻讬专转 讚讘专讬诐 讘注诇诪讗 讚讛讗 诇讗讜 讘讛讛讬讗 讻驻讬专讛 诪驻住讬讚 诪诪讜谞讗 讗诇讗 讘讻驻讬专转 砖谞讬讛 讜讻讬讜谉 砖讻谉 讛讜讗 讗讬 住"讚 讻驻讬专转 讚讘专讬诐 诇讗 诪讞讬讬讘讬 注诇讛 讛讻讗 专讗砖讜谞讛 讗诪讗讬 诪讞讬讬讘讛 讗诇讗 诇讗讜 砖诪注 诪讬谞讛 讚讻驻讬专转 讚讘专讬诐 谞诪讬 诪讞讬讬讘 注诇讛 拽专讘谉 砖讘讜注讛 驻讬' 讜诪讚诇注谞讬谉 砖讘讜注转 讛注讚讜转 诪讬讞讬讬讘讬 注诇讛 诇注谞讬谉 砖讘讜注转 讛驻拽讚讜谉 谞诪讬 诪讬讞讬讬讘 注诇讛.





诪讛专砖"讗 - 讞讬讚讜砖讬 讛诇讻讜转

转讜住' 讘讚"讛 讛讝讬讚 讻讜' 讚诪讬 讬讜讚注 砖讛诐 讬讜讚注讬诐 诇讜 注讚讜转 讜讗讬谉 谞专讗讛 讻讜' 注讻"诇 讛拽砖讛 诪讛专"讬 讗讘谉 诇"讘 讚诪讗讬 拽讗诪专讬 诪讬 讬讜讚注 砖讛诐 讬讜讚注讬诐 诇讜 注讚讜转 诪砖讻讞转 诇讛 讻讙讜谉 讚讛讜讬 注讚讬 讗讞专讬谞讬 讘讛讚讬讬讛讜 讻砖讛注讬讚讜 注诇 讗讜转讜 注讚讜转 讜讗"转 讗"讻 讗讬谞谉 讞讬讬讘讬诐 拽专讘谉 讚讛讜讬 讻驻讬专转 讚讘专讬诐 讻讜' 讛讗 诇讬转讗 讚专讘 讻讛谞讗 住"诇 讻讜' 讚讛讜讬 讻驻讬专讛 讻讜' 注讻"诇 注"砖 讜讬"诇 讻诪"砖 讛转讜住' 诇注讬诇 讘驻专拽 砖讘讜注转 讛注讚讜转 讚讘讗讬转谞讛讜 讛谞讛讜 住讛讚讬 拽诪谉 诇讻"注 讛讜讬 讻驻讬专转 讚讘专讬诐 讜诇讗 驻诇讬讙讬 讛讻讗 专"讻 讜专讘讛 讗诇讗 讘诇讬转谞讛讜 拽诪谉 讜讗"讻 讛谞讛讜 讚诪转专讜 讘讛讜 讗讬谞诐 讬讜讚注讬诐 砖讛诐 讬讜讚注讬诐 诇讜 注讚讜转 讙诐 诪讛 砖讛拽砖讛 诪讛专砖"诇 诇驻专砖"讬 砖诪讗 讛诪转专讬诐 砖诪注讜 诪讛诐 砖讬讜讚注讬诐 诇讜 注讚讜转 讗"谞 讻讜' 讗诇讗 砖讛诐 拽专讜讘讬诐 讻讜' 注讻"诇 诇讗讜 拽讜砖讬讗 讛讬讗 讚讛讗 诇注谞讬谉 诪诇拽讜转 拽讗诪专 讛讻讗 讜注诇 驻讬讛诐 砖砖诪注讜 诪讛诐 讜诇讗 注"驻 拽专讜讘讬诐 讗讬谉 诪诇拽讬谉 讗讜转诐 讗诇讗 注"讻 讚讗讬讻讗 住讛讚讬 讗讞专讬谞讬 讻砖专讬诐 砖讬讜讚注讬诐 砖讛诐 讬讜讚注讬诐 诇讜 注讚讜转 砖讛讬讜 注诪讛诐 讻砖讛注讬讚讜 注诇 讗讜转讜 注讚讜转 讻诪"砖 讗讘谉 诇"讘 讗诇讗 讚诇讬转谞讛讜 拽诪谉 讜诪砖"讛 讛讜讛 讛转专讗转 住驻拽 讗讱 拽砖讛 讚讗"讻 转拽砖讬 诇讬讛 讚讘驻拽讚讜谉 谞诪讬 讻讬讜谉 讚注"讻 讘诇讬转谞讛讜 诇讛谞讬 住讛讚讬 讛讻砖专讬诐 拽诪谉 讚讗诇"讻 讛讜讛 讻驻讬专转 讚讘专讬诐 讜讗"讻 讛"诇 讛转专讗转 住驻拽 讚诪讬 讬讜讚注 砖讬砖 诇讜 驻拽讚讜谉 讗爪诇讜 讜讬砖 诇讬讬砖讘 讜讚讜"拽:


讘讚"讛 诪讬诇拽讗 诇拽讬 拽专讘谉 诇讗 诪讬讬转讬 讜讗注"讙 讚讙讘讬 砖驻讞讛 讻转讬讘 讘拽讜专转 讻讜' 注讻"诇 讜诪讛 砖讻转讘讜 讚讛转诐 诇讗 注讘讚讬谞谉 讘讬讛 转专转讬 讗诇讗 讛讜讗 诪讘讬讗 拽专讘谉 讜讛讬讗 诇讜拽讛 诇讗 拽砖讬讗 诇讛讜 讛讻讬 诇驻讬 讛住讘专讗 讗"讚 讛讗 讜讛讗 注讘讚讬谞谉 诇讛讜 讚讛转诐 讙诇讬 拽专讗 讚诇讗 注讘讚讬谞谉 讘讬讛 讛谞讬 转专转讬 拽专讘谉 讜诪诇拽讜转 讗讘诇 讛讻讗 诪讛讬讻讗 转讬转讬 讚诇讗 诇讬注讘讬讚 讘讬讛 讛谞讬 转专转讬 讗诇讗 讚诇驻讜诐 讛讱 住讘专讗 诪讬诇拽讗 诇拽讬 拽专讘谉 诇讗 诪讬讬转讬 诪讛讬讻讬 转讬转讬 诇诪讬诪专 讛讻讬 讗讬 诇讗讜 诪砖讜诐 讚诇讗 诪爪讬谞讜 讚诇讬注讘讬讚 讘讬讛 讛谞讬 转专转讬 拽专讘谉 讜诪诇拽讜转 讜讗讛讗 拽砖讬讗 诇讛讜 讜讗注"讙 讚讙讘讬 砖驻讞讛 讻讜' 讜讚讜"拽:


讘讚"讛 诪讗讬 讗讬谞讜 诇讜拽讛 讻讜' 讚讛"驻 讻讜' 砖讻谉 讻驻专转讜 转诇讜讬 讘诪诇拽讜转 讛拽诇 讜诇讗 讘拽专讘谉 讻讜' 注讻"诇 讜讚驻专讬讱 诪讻诇诇 讚谞讝讬专 讟诪讗 谞驻讟专 讘诪诇拽讜转 讛拽诇 讛讗 拽专讘谉 讻转讬讘 讘讬讛 讻讜' 讗讚讘专讬 讛诪拽砖讛 谞诪讬 驻专讬讱 讜讚讜"拽:


讘讗"讚 砖诇讗 讞讬讬讘 讗转 讛砖讜讙讙 驻讬' 砖讙讙转讛 讙专讬讚转讗 讞讬讬讘 讻讜' 注讻"诇 讜讛讬讬谞讜 讗讜谞住 讗讘诇 驻转讗讜诐 诇讛讘讬讗 讗转 讛砖讜讙讙 讜讛讚讬谉 谞讜转谉 讻讜' 诇讗讜 讘讛讗讬 砖讜讙讙 讙专讬讚转讗 拽诪讬讬专讬 讗诇讗 讘砖讙讙转 拽专讘谉 注诐 讝讚讜谉 讛注讘讬专讛 讜讛讻讬 讗讬转讗 讘讛讚讬讗 讘住驻专讬 讘驻转注 诇讛讘讬讗 讗转 讛讗讜谞住 讚讛讬讬谞讜 砖讜讙讙 讙专讬讚转讗 讜讘转专 讛讻讬 转谞讬 驻转讗讜诐 诇讛讘讬讗 讗转 讛砖讜讙讙 讜讛讚讬谉 谞讜转谉 讻讜' 讚讛讬讬谞讜 砖讙讙转讛 讘拽专讘谉 注诐 讝讚讜谉 讛注讘讬专讛 讜讻谉 讛讘讬谉 诪讛专砖"诇 砖诪讜注讛 讝讜 讜讗讬谉 诪拽讜诐 诇转诪讬讛转 诪讛专"讬 讗讘谉 诇"讘 讘诪拽讜诐 讝讛 砖讻转讘 讬砖 诇转诪讜讛 讚讗诐 砖讜讙讙 诇诪讚讬谉 诪诪讝讬讚 讛讬讻讗 诪讛讚专讬谞谉 诇诇诪讜讚 诪讝讬讚 诪砖讜讙讙 讻讜' 注讻"诇 注"砖 讚砖驻讬专 讗谞讜 诇诪讚讬谉 砖讜讙讙 诪诪讝讬讚 讛讬讬谞讜 砖讙讙转 拽专讘谉 注诐 讝讚讜谉 讛注讘讬专讛 诪讝讬讚 讙讜驻讬讛 诇诪讚讬谉 诪砖讜讙讙 讛讬讬谞讜 诪砖讜讙讙 讙专讬讚转讗 讚讛讬讬谞讜 讗讜谞住 讗讱 诪"砖 诪讛专砖"诇 讗住讬驻讗 讚讘专讬讬转讗 讜讻驻专 注诇讬讜 诪讗砖专 讞讟讗 诇讗讜 讚讜拽讗 讚诪讻驻专 讬诇驻讬谞谉 讗诇讗 诪驻转讗讜诐 专拽 砖诪讘讬讗 讛讗讬 拽专讗 诪讚讻转讬讘 讘讬讛 拽专讘谉 讜讗驻转讗讜诐 拽住诪讬讱 注讻"诇 谞专讗讛 诪讚讘专讬讜 讚砖讜讙讙 讚谞拽讟 讘专讬砖讗 诇讗 讗转讬讗 诪拽"讜 讗诇讗 诪讛讗讬 拽专讗 讗讘诇 拽砖讛 讚讗"讻 诇讗 讛"诇 诇诪谞拽讟 拽"讜 讗讞专讬谞讗 讙讘讬 砖讜讙讙 讗诇讗 讛讗讬 拽"讜 讚注讚讜转 讛讜讛 谞诪讬 诪爪讬 诇诪谞拽讟 讙讘讬 砖讜讙讙 讚讛讬讬谞讜 砖讙讙转 拽专讘谉 注诐 讝讚讜谉 讛注讘讬专讛 讜讛"诇 谞诪讬 诇讚讞讜讬讬 讘讛讱 驻专讻讗 诪讛 诇砖讘讜注转 注讚讜转 砖讗讬谞讜 诇讜拽讛 讜注"讻 讗谞讬 讗讜诪专 讚讛讗讬 拽"讜 讚讘专讬砖讗 拽讗讬 讙讘讬 砖讜讙讙 讜讗爪讟专讬讱 拽专讗 讘住讬驻讗 讜讻驻专 注诇讬讜 诪讗砖专 讞讟讗 诇诪讝讬讚 讜砖讜讘 诇诪讚讬谉 砖讜讙讙 诪拽"讜 讚诪讝讬讚 讜讛"拽 讘专讬砖讗 驻转讗讜诐 诇讛讘讬讗 砖讜讙讙 讜讘诇讗 拽专讗 谞诪讬 讛讚讬谉 谞讜转谉 讜诪讛 讘诪拽讜诐 讻讜' 讜讚讜"拽:


讙诪' 转"砖 讗讬谞讜 讞讬讬讘 注诇 砖讙讙转讛 讻讜' 诪讗讬 诇讗讜 讝讚讜谉 注讚讬诐 讻讜' 拽"拽 诪讗讬 拽讗 拽砖讬讗 讚讛讗 注"讻 讙讘讬 砖讘讜注转 注讚讜转 讚转谞讬 谞诪讬 讻讛"讙 讜诪讛 讛谉 讞讬讬讘讬谉 注诇 讝讚讜谉 讛砖讘讜注讛 拽专讘谉 注讜诇讛 讜讬讜专讚 讚讛讬讬谞讜 讝讚讜谉 注爪诪谉 讚讝讚讜谉 注讚讜转 诇讬讻讗 讘讛讜 讻诪"砖 讛转讜住' 诇注讬诇 讚讗"讗 诇注讜诇诐 诇讬讚注 讗诐 讛诐 诪讝讬讚讬诐 砖讬讻讜诇讬谉 诇讜诪专 砖讻讞谞讜 讜讬砖 诇讬讬砖讘:





讞讻诪转 砖诇诪讛

讙诪' 讜讛讻讗 诪讬讬转讬 拽专讘谉 诇讗 砖谞讗 讻讜' 讻爪"诇:


专砖"讬 讘讚"讛 诇讗 讗诐 讗诪专转 讻讜' 拽讗讬 诇讗 讗诐 讗诪专转 讻爪"诇:


讘讚"讛 驻专讟 诇诪讜讚讛 讻讜' 讜讛砖谞讬 讻驻专 谞"讘 讛讬讬谞讜 讻诪讜 砖诪驻专砖 诇拽诪谉:


转讜住' 讘讚"讛 讛讝讬讚 讻讜' 讚诪讬 讬讜讚注 砖讛诐 讻讜' 谞"讘 讜转讬诪讛 砖诪讗 讛诪转专讬诐 砖诪注讜 诪讛诐 砖讬讜讚注讬谉 诇讜 注讚讜转 讗"谞 砖讛诐 讛讬讜 讗爪诇诐 讻砖专讗讜 注讚讜转 讝讜 讗诇讗 砖讛诐 拽专讜讘讬诐 讜转讚注 讚讗诇"讻 讙讘讬 驻拽讚讜谉 讗讬谉 讬讻讜诇讬谉 诇讛转专讜转 讻讜' 诪讗讞专 砖讛诐 讬讜讚注讬诐 讬注讬讚讜 注诇讬讜 讗诐 诇讗 砖讛诐 拽专讜讘讬诐 讜讚讜"拽 [注讬讬谉 讘诪讛专砖"讗]:


诪讗讬 讗讬谞讜 讻讜' 讙讘讬 谞讝讬专 讘驻转注 诇讛讘讬讗 讗转 讗讜谞住 驻转讗讜诐 讻讜' 讻爪"诇:


讘讗"讚 讻讗谉 砖讞讬讬讘 讗转 讛砖讜讙讙 讻讜' 谞"讘 驻讬' 砖讜讙讙 讙专讬讚转讗 讜讛讜讗 讗讜谞住 讚诇注讬诇 讜拽"诇:


讘讗"讚 讜讻驻专 诪讗砖专 讞讟讗 讜讙讜' 谞"讘 诇讗讜 讚讜拽讗 讚诪讜讻驻专 讬诇驻讬' 讗诇讗 诪驻转讗讜诐 专拽 砖诪讘讬讗 讛讗讬 拽专讗 讚讻转讬讘 讘讬讛 拽专讘谉 讜讗驻转讗讜诐 拽住诪讬讱 讜拽"诇 [注讬讬谉 讘诪讛专砖"讗]:





专砖"砖

讙诪专讗 讻讬讜谉 讚讞讚讜砖 讛讜讗 讻讜'. 诪砖诪注 讚讘讻诇 讞讬讬讘讬 讻专讬转讜转 讗祝 讚拽讬讬"诇 讻专讬讜"讞 讘砖讘转 (住"讟) 讚讛讝讬讚 讘诇讗讜 讜砖讙讙 讘讻专转 讞讬讬讘 拽专讘谉 讗诐 讛转专讜 讘讜 注诇 讛诇讗讜 诇讜拽讛 讜讗"诪 拽专讘谉. 讗讜诇诐 注讬' 讘驻住讞讬诐 (讻"讟) 讘转讚"讛 专' 谞讞讜谞讬讗 讚讬砖 诇讞诇拽 讜讘讚讘专讬讛诐 砖诐 讬"诇 讘驻砖讜讟 讛讗 讚诇讗 诪讘注"诇 讘砖讛"注 (讚谞讚讞拽讜 专砖"讬 讜转讜住') 讚讛转诐 驻砖讬讟讗 讚诇讜拽讬谉 讜诪讘讬讗讬谉 拽专讘谉 专拽 讘砖讛"驻 讚讗讬讻讗 拽专谉 讜讞讜诪砖 拽诪讘注"诇 讚讗讜诇讬 讬驻讟讜专 诪讗砖诐 讻讬讜谉 讚讗讬谉 拽专谉 讜讞讜诪砖 讚讗讬谉 诇讜拽讛 讜诪砖诇诐 讜注讬' 讘"拽 (住"讛 专注"讘) 讜谞讻讜谉 讘注讝"讛:



讙诪' 砖诐 转谞讬讗 讚诪住讬讬注 诇讱 讻讜' 驻专讟 讻讜' 讜诇诇讜讛 讘注讚讬诐. 诇驻讬' 讛转讜住' 诇注讬诇 (专"讚 诇"讙) 拽砖讛 讚诇诪讗 讛讬讬谞讜 讚拽讬讬诪讜 拽诪谉:



专砖"讬 讚"讛 讛讝讬讚. 讘砖讛"驻 讚诪讬 讬讜讚注 讻讜' 讜讬讻讜诇 诇讛转专讜转 讘讜. 讜注讬' 讘转讜住' 诇讻讗讜专讛 讬拽砖讛 诇砖讬讟转讜 讛讗 讚讻转讬讘 讘谞讘讬讗 讛砖拽专 讜讻"转 讘诇讘讘讱 讗讬讻讛 谞讚注 讗讛"讚 讜讙讜' 讜诇讗 讬讛讬讛 讛讚讘专 讜讙讜' (讚讘专讬诐 讬状讞:讻状讗) 诪"诪 讘砖注转 讛转专讗讛 讗讻转讬 住驻拽 讛讜讗 讜讬"诇 讚讛转专讗讛 转讜讻诇 诇讛讬讜转 注"讬 谞讘讬讗讬诐 讗讞专讬诐 讻诪讜 讘讻讜讘砖 谞讘讜讗转讜 讚讗诪专讬谞谉 讘住谞讛讚专讬谉 (驻"讟 讘') 讚诇讜拽讛 注"讬 讛转专讗转 谞讘讬讗 注"砖 讗讘诇 诇讛专讙讜 讗"讗 专拽 注"讬 讬讚讬注讛 讗谞讜砖讬转. 讗讱 诇驻"讝 讙诐 诇诇拽讜转 讗讬谞讛 讗诇讗 注"讬 讬讚讬注讛 讻讝讗转 讜讗讬讱 诪"诇 诪诇拽讜转 讘讻讜讘砖 谞讘讜讗转讜 讜注诪"砖 诇拽诪谉 讘转讜住':



专砖"讬 讚"讛 讛"讙 (讘住讜驻讜). 讜讘注讚讜转 拽专讘谉 注讜讬"专. 诇"讬 诪讚讜注 砖讬谞讛 诪讟注诐 讛讙诪专讗 诇拽诪谉 讚讗诇讜 讛转诐 讞讟讗转 讘转 讚谞拽讗:



转讚"讛 讛讝讬讚. 讚诪讬 讬讜讚注 砖讛诐 讻讜'. 讛专砖"诇 转诪讛 砖诪讗 讛诪转专讬诐 砖诪注讜 诪讛诐 讻讜' 讜讛专砖"讗 讻"注 讚注"驻 诪讛 砖砖诪注讜 诪讛诐 讗讬谉 诪诇拽讬谉 讗讜转诐 讜讗谞讬 讗讜诪专 讗诇诪讛 诇讗 讛专讬 讻' 讛谞"讬 讘驻' 讞讝拽转 讘诪砖谞转 讙' 讗讞讬诐 讜讗' 诪爪讟专祝 注诪讛谉 讻讜' 砖讻谉 专讗讜讘谉 讛注讬讚 注诇 讗砖讛 砖讛讬讗 讗"讗 讜讗讞"讻 讘讗 注诇讛 讻讜' 讛"讝 谞讛专讙 讻讜' 讜讻讬讜爪讗 讘讝讛 讻转讘 讛专诪讘"诐 讘驻讟"讝 诪住谞讛讚专讬谉 讛诇"讜 注"砖 讜注讜讚 讬"诇 讻讙讜谉 砖讬讘讜讗讜 讗讞"讻 注讚讬诐 砖讛讬讜 注诪讛诐 讘砖注转 专讗讬讬讛 (讜讻讝讛 诇讗 谞拽专讗 讞爪讬 讚讘专 讻砖转注讬讬谉 讘讘"讘 谞"讜 讘' 讘讛专砖讘"诐 讜讘谞"讬) 讜讛转专讗讛 讚讗诇讜 诪讜注讬诇 讻讚讗"专 讘诪讻讜转 (讜' 讘') 诪转专讛 砖讗诪专讜 讗驻讬' 诪驻"注 讜驻讬' 讛专诪讘"诐 砖诐 讘驻讬"讘 讛诇"讘 讛注讜讘专 注爪诪讜: 注讜讚 讻转讘 讛专砖"诇 讚诪"诇 讚讛诪转专讬诐 讘注爪诪诐 讛讬讜 注诪讛诐 讘砖注转 专讗讬讬讛 讗诇讗 砖讛诐 拽专讜讘讬诐 讜专"诇 诇讛转讜讘注 讗讜 诇讛谞转讘注 讜诇讛注讚讬诐 专讞讜拽讬诐 讜诇讻谉 讬诇拽讜 注诇 驻讬讛诐 诇讘讚诐 诪砖讗"讻 讘驻拽讚讜谉 讚讗诐 讛讬讜 拽专讜讘讬诐 讗驻讬' 诇讛转讜讘注 砖讜讘 诇讗 谞讜讻诇 诇讛讗诪讬谞诐 砖讛驻拽讚讜谉 讗爪诇讜 讜讗"讗 砖讬诇拽讜 注"讬 讻讬 讗诐 砖讘讗讜 注讚讬诐 专讞讜拽讬诐 讗讞"讻 (讜诇讻谉 拽讗诪专 注诇讛 专讘讛 砖驻讬专 讚讛"诇 讻驻"讚 讜诪驻讬专砖"讬 诇拽诪谉 谞专讗讛 讚讗驻讬' 讛诪转专讬诐 讘注爪诪诐 讛诐 专讞讜拽讬诐 住"诇 诇专"讻 讚讞讬讬讘) 讜诪"诪 讛转专讗转诐 诪讜注讬诇 讚诇讗 讙专注 诪驻"注 讜讘讻讛"讙 诪"诇 讘讬谉 讘驻拽讚讜谉 讜讘讬谉 讘注讚讜转 砖讬讛讬讜 拽专讜讘讬诐 诇讻讜诇诐 讗讜 驻住讜诇讬诐 讜讛转专讗转诐 诪讜注诇转 讻讚讻转讘 讛专诪讘"诐 砖诐 讚讗驻讬' 注"讬 讗砖讛 讻讜' 诪讜注讬诇 讛转专讗讛 讜讛专砖"讗 讘诪讞讻"转 诇讗 讬专讚 诇讻"讝:



讘讗"讚 讚讛讗 讘注讚讬诐 讝讜诪诪讬谉 讻讜' 讗注"讙 讚讛诪转专讬谉 讻讜'. 讜讗"诇 讚讛诪讝讬诪讬谉 注爪诪谉 讬转专讜 讘讛谉 讚讗"讻 讗讬讱 转转拽讘诇 注讚讜转谉 讻讬讜谉 砖讬砖 诇驻谞讬谞讜 注讚讬诐 讛诪讝讬诪讬谉 讗讜转谉 讗讘诇 诇讻讗讜专讛 诪"诇 讘讞讚 讜讗讻诪"诇:



转讚"讛 诪讗讬. 讜讚诇讗 讻诪"讚 诇注讬诇 谞讬讞讗 讻讜'. 注讬' 讻转讜讘讜转 (诇"讘) 讜讗讬 诪诪讜谞讗 诇拽讜诇讗:



讘讗"讚 转"诇 讜讻驻专 诪讗砖专 讞讟讗 讜讙讜'. 注讬' 诪讛专砖"诇 讜诇驻讬 砖讛讘讬谞讜 讛诪讛专砖"讗 讬拽砖讛 讚诪谞"诇 讘讗诪转 诪讝讬讚 讘谞讝讬专 (讜诇驻讬' 讛诪讛专砖"讗 讬拽砖讛 驻转讗讜诐 诇诪"诇) 讜讗讜诇讬 讬讻讜讜谉 诇讛讙诪专讗 讚讻专讬转讜转 (讟) 讚讚专讬砖 驻转讗讜诐 讝讛 诪讝讬讚 讜讛拽"讜 谞砖讗专 拽讬讬诐 注诇 砖讜讙讙 讜驻诇讬讙 讗讙诪专讗 砖诐 讚讬诇讬祝 讙诐 砖讜讙讙 诪拽专讗 讜注讬' 讘住驻专讬 注爪诪讜:





讛讙讛讜转 讬注讘"抓

讙诪' 诪讚拽讗诪专 诇讬讛. 诪诇转 诇讬讛 谞诪讞拽 [讜讻谉 诇讬转讗 讘讚驻讜"讬 讜讘专砖"讬]:





讞讬讚讜砖讬 讞转"住

讛讝讬讚 讘砖讘讜注转 讛驻拽讚讜谉 讜讛转专讜 讘讜 诪讛讜. 专砖"讬 讻转讘 讚讘砖讘讜注转 讛注讚讜转 诇讗 诪砖讻讞转 诇讬讛 讚讛"诇 讛转专讗转 住驻拽 讜诪讛专讬"谉 诇讘 讛拽砖讛 讚诪砖讻讞转 诇讬讛 砖讛注讚讬诐 讛诪转专讬诐 专讗讜 讙"讻 讛注讚讜转. 讜谞诇驻注"讚 讻讜讜谞转讜 讚诪砖讻讞转 诇讬讛 诇驻讬 诪讗讬 讚拽讬讬"诇 讻专讘谞谉 讚专"诪 讚砖讘讜注讛 讞讜抓 诇讘"讚 讘注讬 讜讻驻讬专讛 讘讘"讚 讘讬谉 诪驻讬 注爪诪讜 讘讬谉 诪驻讬 讗讞专讬诐 讘砖讘讜注讜转 讛注讚讜转 讗诐 讻谉 讗讬讻讗 讘砖注讛 砖谞砖讘注 讞讜抓 诇讘"讚 讛转专讜 讘讜 注讚讬诐 砖专讗讜 讙"讻 讛讛诇讜讗讛 讜讗讞专 讻讱 讻砖讻驻专讜 讘讘"讚 诇讛转讞讬讬讘 拽专讘谉 注讬"讝 诇讗 讛讬讜 讛注讚讬诐 讛讗讞专讬诐 讻讗谉 讜谞诪爪讗 讚讛"诇 讻驻讬专转 诪诪讜谉 讻讬讜谉 砖讗讬谉 讻讗谉 注讚讬诐 讝讜诇转诐. 讻诇 讝讛 讻转讘转讬 诇讛爪讬诇 讛诪讛专"讬 讘谉 诇讘 诪拽讜' 讛诪讛专砖"讗 讚诇讗 诇砖讜讜讬讛 讟讜注讛 讻诇 讻讱. 诪讬讛讜 诪"诪 讗讬讻讗 诇诪讬诪专 讚讘讛讗 诇讗 讗讬讘注讬讗 诇谉 讚诇拽讬 讻讬讜谉 讚谞转讞讬讬讘 讞讜抓 诇讘"讚 转讜 诇讗 驻拽注 诪讬谞讬讛 讻砖砖谞讛 讘讗讜诇转讜 诇讻驻讜专 讙"讻 讜注"讻 诇讗 讗讬讘注讬讗 诇谉 讗诇讗 讻砖讛砖讘讜注讛 讜讛讻驻讬专讛 讛讬讛 讘诪注诪讚 讗讞讚 讜砖驻讬专 讚讞讛 讛诪讛专砖"讗. 讜诪讛 砖讛拽砖讛 讛诪讛专砖"讗 诪驻拽讚讜谉 诇拽"诪 讚注"讻 诇讬讻讗 诇驻诇讜讙讬 讗诇讗 讘砖讘讜注转 讛注讚讜转 讚讻砖讗讬谉 讛注讚讬诐 讘驻谞讬谞讜 讗讬讻讗 诇诪讬讞砖 讚诪讬讬转讬 注讚讬诐 诪砖讗"讻 讻砖讛谉 讘驻谞讬谞讜 讻讬讜谉 讚住讜祝 住讜祝 讬诇讱 诇讘"讚 注诐 讘注"讚 诪讛 诇讬 讗诇讜 讛砖谞讬 注讚讬诐 讗讜 讘' 讗讞专讬诐 讜诇讗 诪拽专讬 讻驻讬专转 诪诪讜谉 诪砖讗"讻 讘驻拽讚讜谉 讗驻讬' 讻砖讛注讚讬诐 注讜诪讚讬诐 讗爪诇讜 诪"诪 讛"诇 讻驻讬专转 诪诪讜谉 讚讛讬讛 诇讜 诇讛讜讚讜转 讜诇砖诇诐 诪讬讚 诪讘诇讬 砖讬爪讟专讱 诇讚讬谞讗 讜讚讬讬谞讗 讜诇讞拽讬专转 注讚讬诐 讜驻砖讜讟 讛讜讗 讝讛 讜讘讝讛 谞讬讞讗 诇拽诪谉 讚诪住讬讬注讗 讜讛砖转讗 诪谞"诇 诇住讬讬注讗 讚诇诪讗 讘专讬讬转讗 讗讬讬专讬 讻砖讛注讚讬诐 讘驻谞讬谞讜 讚讜诪讬讗 讘砖讟专 砖讛讜讗 讘讬讚讜 诪住转诪讗 讜讗砖诪讜注讬谞谉 专讘讛 讗驻讬' 讻砖讗讬谞讜 讘驻谞讬谞讜 讗诇讗 注"讻 讘驻拽讚讜谉 讗讬谉 诇讞诇拽 讜讚讜"拽:


讙诐 诪讛 砖讛拽砖讛 讛诪讛专砖"诇 讚诪砖讻讞转 诇讬讛 讘拽专讜讘讬诐 砖驻讬专 讛拽砖讛 讜讻讜讜谞转讜 拽专讜讘讬诐 注诐 讛讘注"讚 讜诪"诪 讻砖专讬诐 诇讛转专讜转 讜诇讛诇拽讜转 讛注讚讬诐 讜讝讛讜 讘专讜专:


讜讗讜诇讬 讻讜讜谞转 专砖"讬 讚讛"诇 讛转专讗转 住驻拽 砖砖讻讞讜 诪讛 砖专讗讜 讗讝 讜注"讝 讛拽砖讜 转讜住' 讚诇讛诐 诇讗 讛讜讛 住驻拽 砖讬讜讚注讬诐 砖诇讗 砖讻讞讜 讜诪住拽讜 转讜住' 讚诪"诪 讗"讗 诇讛诇拽讜转诐 注讚 砖讬讜讚讜 砖诇讗 砖讻讞讜 讜讛"诇 诪驻讬 注爪诪诐:


讚讞讬讚讜砖 讛讜讗 讚讘讻诇 讛转讜专讛 诇讗 讗砖讻讞谉 诇讗讜 讚诪讬讬转讬 拽专讘谉 讻讜' 专砖"讬 讜转讜住驻讜转 谞讚讞拽讜 讚诪爪讬谞讜 注讜讚 讘砖驻讞讛 讞专讜驻讛 讜谞讝讬专 讟诪讗 讜砖讘讜注转 讛注讚讜转. 讛谞讛 诇驻诪"砖 转讜住' 讘讞讜诇讬谉 住"讚 注"讘 诪砖诪注 讚讘专 砖诇讗 谞诪爪讗 讘转讜专讛 专拽 讙' 驻注诪讬诐 讛讜讛 讞讬讚讜砖 讜讛"谞 诇讗 谞诪爪讗 讗砖诐 讘诪讝讬讚 讻"讗 讙' 驻注诪讬诐 谞讝讬专 讜砖讘讜注转 讛驻拽讚讜谉 讜砖驻讞讛 讞专讜驻讛 讗讘诇 注讚讜转 讞讟讗转 诪讬讬转讬:


讜注讜讚 谞"诇 讚讛谞讛讜 转专讬 谞诪讬 诪诇转讗 讗讞专讬转讬 讗讬转 讘讛讜 砖诪讘讬讗讬谉 拽专讘谉 讗讞讚 注诇 讻诪讛 注讘讬专讜转 讻讚讗讬转讗 讛转诐 讘诪转谞讬' 讚讻专讬转讜转 诪砖讗"讻 砖讘讜注讜转 讛驻拽讚讜谉 讚讞讬讬讘 注诇 讻诇 讗讞讚 讜讗讞讚:


转谞讬谞讗 讻讜' 诪讻讜转 讗讬谉 拽专讘谉 诇讗 讜专"讞 讙专住 诪讻讜转 讜拽专讘谉 讜诪讗讬 讞讜诪专讗 讚讛转诐 讞讚讗 讜讛讻讗 转专转讬. 注讬' 讘讞讬' 专砖讘"讗 讜诇讚讘专讬讜 谞讬讞讗 诇谉 诪讛 讚诪拽砖讬谉 诇驻讬 住讘专转 讛诪拽砖讛 诪讚讜注 诇讗 讛拽砖讛 讘诇讗"讛 讗讛讚讚讬 讚讛讻讗 诪砖诪注 诪讻讜转 讗讬谉 讜诪讘专讬讬转讗 讚诇讗 讗诐 讗诪专转 讘谞讝讬专 讟诪讗 诪砖诪注 诇讬讛 拽专讘谉 讜诇讗 诪诇拽讜转 讜讛讗"砖 讚讛讜讛 住"诇 诇讛诪拽砖谉 讚讻诇 讝诪谉 讚诇讗 讬讚注讬谞谉 讘谞讝讬专 讙讜驻讗 讚讗讬讻讗 拽专讘谉 讘诪讝讬讚 讜讚讗讬 诇讬讻讗 讘驻拽讚讜谉 讻"讗 拽专讘谉 讙专讬讚讗 讚讜诪讬讗 讚砖讘讜注转 讛注讚讜转 讜讛讘讗 注诇 砖驻讞讛 讞专讜驻讛 讚讘转专讜讜讬讬讛讜 讗讬讻讗 拽专讘谉 讜诇讗 诪诇拽讜转 讜讘专讬讬转讗 讚诇拽诪谉 讗讬讬专讬 拽讜讚诐 讚讬讚注讬谞谉 讚讗讬讻讗 拽专讘谉 讘谞讝讬专 讟诪讗 讻诪"砖 转讜住' 诇拽诪谉 讙讬专住转 住驻专讬诐 讜讛讱 讘专讬讬转讗 讚讛讻讗 讗讬讬专讬 诇拽讜砖讟讗 讚诪诇转讗 讚讗讬讻讗 讘谞讝讬专 拽专讘谉 讜诪诇拽讜转 讬诇驻讬谞谉 驻拽讚讜谉 诪谞讝讬专 诇转专讜讜讬讬讛讜 讚讛讻讬 注讚讬祝 讻诪"砖 讛诪讛专砖"讗 讘转讜住' 讚"讛 诪诇拽讗 讻讜' 讜注讬' 诪"砖 诪讜讝"讛 讘诪讛专砖砖"讱:


讜讛谞讛 讬讛讬讛 谞诇驻注"讚 讚诇诪住拽谞讗 讚诪住拽讬谞谉 讚拽专讘谉 讚谞讝讬专 讟诪讗 诇讛讻砖讬专 讘讗 讜诇讗 诇讻驻专 诇讬讻讗 诇诪讬诇祝 诪谞讬讛 讻"讗 诪诇拽讜转 讜诪住驻拽讗 诇谉 讗讬 谞讬诇讬祝 诪谞讝讬专 讜砖驻讞讛 讞专讜驻讛 注爪诪讛 讚讘诪诇拽讜转 讘诇讗 拽专讘谉 讗讜 诪砖讘讜注转 讛注讚讜转 讜讘讜注诇讛 砖诇 砖驻讞讛 讞专讜驻讛 讚讘拽专讘谉 讘诇讗 诪诇拽讜转. 讗讱 讛专诪讘"诐 驻"讝 诪讛诇' 砖讘讜注讜转 讛诇讻讛 讞' 驻住拽 讚诪讘讬讗 讗砖诪讜 讜讗讬谞讜 诇讜拽讛 讜讻' 讛诇讞"诪 讚讗讬讘注讬讗 讚拽专讘谉 谞驻砖讜讟 诪讘专讬讬转讗 讚诇讗 讗诪专转 讻讜' 注"砖. 讜诇驻讬 讛谞"诇 诇讗 谞驻砖讟 诪讬讚讬 讜讚讜"拽:


驻专讟 诇诪讜讚讛 诇讗讞讚 诪谉 讛讗讞讬诐 讗讜 诇讗讞讚 诪谉 讛砖讜转驻讬谉. 注讬' 讘专讬"祝 砖讛讘讬讗 诇砖讜谉 讛讬专讜砖诇诪讬 讗专"讬 讛讚讗 讗诪专讛 砖谞讬诐 砖诇讜讜讬诐 诪讗讞讚 讗注"驻 砖诇讗 讻' 讗讞专讗讬谉 讜注专讘讗讬谉 谞注砖讬谉 讗讞专讗讬谉 讜注专讘讗讬谉 讝讛 诇讝讛 注讬"砖 讜注讬' 讛驻讬' 讘专"谉 讜专讗"砖 讜讛讚讘专讬诐 讗专讜讻讬诐 谞诇讗转讬 诇讛注转讬拽诐 注讬' 讛讻诇 讛讬讟讘 讘诪拽讜诪讜 讜讘讞讜"诪 住讬诪谉 注"讝:


讜讛谞讛 讛专诪讘"诐 驻住拽 讘驻讻"讛 诪讛诇' 诪诇讜讛 讜诇讜讛 讻讛讬专讜砖诇诪讬 讚谞注砖讬谉 注专讘讗讬谉 讜讗讞专讗讬谉 讝讛 诇讝讛 讜讘驻专拽 讞' 诪讛诇讻讜转 砖讘讜注讜转 讛诇讻讛 讬"讘 驻住拽 讚谞砖讘注 诇讗讞讚 诪谉 讛砖讜转驻讬谉 讞讬讬讘 讘拽专讘谉 砖讘讜注讛 讜讘讻诇 讛驻讜住拽讬诐 诪砖诪注 讚讛谞讱 讚讬谞讬谉 转诇讬讬谉 讗讛讚讚讬 讚诪砖讜"讛 驻砖讬讟讗 诇讛讬专讜砖诇诪讬 讚讘' 诇讜讜讬诐 谞注砖讬诐 注专讘讗讬谉 讝讛 诇讝讛 诪砖讜诐 砖讚专砖讬谞谉 驻专讟 诇谞砖讘注 诇讗讞讚 诪讛砖讜转驻讬谉 转讜 拽砖讬' 诇讬 讚诪砖诪注 讘讛专讗"砖 讜讛专"谉 讚讘讘' 诪诇讜讜讬诐 讗讬谞讜 讬讻讜诇 诇转讘讜注 讗驻讬' 讞诇拽讜 砖诇讗 讘驻谞讬 讞讘讬专讜 讚注讬"讝 转诇讬讬谉 讛谞讬 讚讬谞讬谉 讗讛讚讚讬. 讜讗诇讜 讛专诪讘"诐 讘驻' 讙' 诪讛诇' 砖诇讜讞讬谉 讜砖讜转驻讬谉 讻' 诇讛讚讬讗 砖讗诪专 诇讜 讗讜 讟讜诇 讞诇拽讬讱 讗讜 讛讘讗 讛专砖讗讛 诪砖诪注 讚讞诇拽讜 诪爪讬 诇转讘讜注. 讜爪注"讙 讘讘"讬 住讬诪谉 注"讝 砖讛讘讬讗 诪讚讘专讬 讛讟讜专 砖诐 砖讻转讘 住注讬祝 讬' 讚诇讬讟讜诇 讞诇拽讜 讗讬谉 砖讜诪讟讬谉 诇讜 讻' 讛讘"讬 讝"诇 讜讻"讻 讛专诪讘"诐 讘驻专拽 讙' 诪讛诇' 砖诇讜讞讬谉 讜诇讗 讛专讙讬砖 讚驻诇讬讙讬:


讜驻住拽 讛专诪讘"诐 讬砖 诇讬砖讘 讻讱 诇驻诪"砖 讛砖"讱 砖诐 住拽"讘 讚讚讜拽讗 讘砖谞讬 诇讜讜讬诐 讘砖讟专 谞注砖讜 讗讞专讗讬谉 讜诇讗 讘注诇 驻讛 讚讗讬讻讗 诇诪讬诪专 讚讛"讛 讘砖谞讬 诪诇讜讬谉 讚讜拽讗 讘砖讟专 讗讞讚 讚讛专讬 讘讞讚讗 诪讞转讗 诪讞转讬谞讛讜 讛讬专讜砖诇诪讬 讜讛专诪讘"诐 讘驻专拽 讞' 诪讛诇' 砖讘讜注讜转 讜讘驻专拽 讙' 诪讛诇' 砖诇讜讞讬谉 讜砖讜转驻讬谉 讘诇讗 砖讟专 讗讬讬专讬 讜诇拽"诪. 讜讻谉 诪砖诪注 诇讛讚讬讗 诪诇砖讜谉 讛专砖讘"讗 砖讛讘讬讗 讘"讬 住讬诪谉 注"讚 诪讞讜讚砖 讛' 注"砖:


讜讗讬谉 诇讛拽砖讜转 讗讬讱 诪爪讬 讗讬讬专讬 讛讘专讬讬转讗 讚砖谞讬 诪诇讜讜讬谉 讘砖讟专 讚讗诐 讻谉 诪讗讬 讗专讬讗 讘讻讞砖 诇讗讞讚 诪谉 讛砖讜转驻讬谉 讗驻讬' 诇砖转讬讛诐 谞诪讬 驻讟讜专 诪砖讜诐 讚讗讬讻讗 砖讟专讗 讻讚讗诪专 讘住讬驻讗 驻专讟 诇注讚讬诐 讜诇砖讟专 讬"诇 讚住转诐 讬专讜砖诇诪讬 专' 讬讜讞谞谉 讚诪讜讞拽 讘讬专讜砖诇诪讬 注讚讬诐 讗诪专 专' 讬讜讞谞谉 诇讬转 讻讗谉 注讚讬诐 讜诇讗 驻讟专 讗诇讗 讘砖讟专 讜讛讬讬谞讜 诪讟注诪讗 讚转诇诪讜讚讗 讚讬诇谉 讚讛"诇 砖讬注讘讜讚 拽专拽注讜转 讜讗"讻 专讬砖讗 讗讬讬专讬 讘砖讟专 讜诪讞诇 讛砖讬注讘讜讚. 讜住讬驻讗 讘诇讗 诪讞诇 讻诪"砖 转讜住' 诇拽诪谉 讘砖诪注转讬谉 讚"讛 讜讗讬谉 诪讘讬讗讬谉 讻讜' 讜讘讝讛 诪讬讜砖讘 拽讜' 专' 讗驻专讬诐 砖讛讘讬讗 讛专讗"砖 诇讚讞讜转 讛讬专讜砖诇诪讬 诪讛诇讻转讗 诪讚诇讗 讗砖讻讞 诇专讘讛 诪讻讞砖 讘讗讞讚 诪谉 讛砖讜转驻讬谉 讚讗诪专讬 诇讬讛 诪转专讜讬谞谉 讬讝驻转 讜诇讗 诪讜拽讬 诇讬讛 讻讛讬专讜砖诇诪讬 讜讛讗"砖 专讘讛 诇讟注诪讬讛 诇讗 诪爪讬 诪讜拽讬 诇讬讛 讻讛讬专讜砖诇诪讬 讚诇讚讬讚讬讛 驻讟讜专 讘砖讟专 讗驻讬' 谞诪讞诇 砖讬注讘讜讚讜 诪砖讜诐 讚讛"诇 讻驻讬专转 讚讘专讬诐 讜讗诐 讻谉 诪诪"谞 讗讬 讗讬讬专讬 专讬砖讗 讘诇讗 砖讟专 诇讬转 讻讗谉 讚讬谞讗 讚砖谞讬 诪诇讜讜讬谉 讜讗讬 讘砖讟专 讗驻讬' 诪讻讞砖 讘砖谞讬讛诐 驻讟讜专:


讗诪谞诐 讗讞专 讛注讬讜谉 讝讛讜 砖讬讘讜砖 诪讻诪讛 讟注诪讬诐 讞讚讗 讚讟注诪讗 讚讘注讬 砖讟专 讚讜拽讗 讻' 讛砖"讱 诪砖讜诐 讚讘诇讗"讛 讗诪专讬谞谉 讻诇 讗讞讚 诇讜讛 诇注爪诪讜 讜讝讜讝讬 讻诪讗谉 讚驻诇讬讙讬 讚诪讬 讜诪驻谞讬 讝讛 讻转讘转讬' 讘讙诇讬讜谉 砖"注 砖诇讬 讚讙诐 讛专诪"讗 诇讗 讻转讘 讗诇讗 讘驻拽讚讜谉 讘讛驻拽讬讚 诇砖谞讬诐 砖讗讝 讗讬谉 诇讞诇拽 讘讬谉 讘注"驻 诇砖讟专 讚诇讗 砖讬讬讱 讻诪讗谉 讚驻诇讬讙讬 讚诪讬 讜讻谉 诪讜专讛 诇砖讜谞讜 注"砖 讜讞讝专 诪诪"砖 讘讚"诪 讻砖诐 砖讞讝专 讛诪讞讘专 诪诪"砖 讘讘"讬 讜讚诇讗 讻住诪"注 讜讗诐 讻谉 讘砖讜转驻讬谉 讬讚讜注讬谉 讘砖讜转驻讜转 讗讬谉 爪专讬讱 砖讟专 讜讻谉 诪讜专讛 诇砖讜谉 讛专诪讘"诐 讘驻讻"讛 诪讛诇' 诪诇讜讛 讜诇讜讛 讛谞"诇 砖谞讬诐 砖诇讜讜 讘砖讟专 讗讞讚 讻讜' 讜讻谉 砖讜转驻讬谉 砖诇讜讛 讗讞讚 诪讛谉 讻讜' 诪砖诪注 讚诇讗 讘注讬 砖讟专 讜讗"讻 讛讬专讜砖诇诪讬 讚诪讬讬专讬 讙"讻 驻专讟 诇讗讞讚 诪谉 讛砖讜转驻讬谉 讜讻谉 诪讬讬专讬 砖"住 讚讬诇谉 讜讻谉 讛专诪讘"诐 驻专拽 讞' 诪讛诇' 砖讘讜注讜转 讜驻专拽 讙' 诪讛诇' 砖诇讜讞讬谉 讛讻诇 讘砖讜转驻讬谉 讗讬讬专讬 诇讛讚讬讗 讜诇讗 爪专讬讻讬谉 砖讟专 讜诇讬转讗 诇讻诇 诪"砖 诇注讬诇. 讙诐 诪"砖 讟注诪讬讛 讚砖讟专 诪砖讜诐 砖讬注讘讜讚 拽专拽注讜转 诇讗 诪砖诪注 讻谉 讘诪住拽谞讗 讚诪砖谞讬 讗拽讜砖讬讬转 砖讟专 谞诪讬 诪专讻住 诪砖谞讬 讚注讚讬诐 注讘讚讬 讚砖讻讞讬 诪讛 砖专讗讜 注"砖 诪砖诪注 讚诇讬转讗 讻专讘 讛讜谞讗 讘专讬讛 讚专' 讬讛讜砖注:


讜讛谞讛 讘讬砖讜讘 拽' 讛专"专 讗驻专讬诐 讛谞"诇 讛讬讛 讗驻砖专 诇讜诪专 讻讱 讚诇驻讬 讛讘谞转 讛专诪讘"谉 讘驻讬' 讛讬专讜砖诇诪讬 讛讘讬讗讜 讛专"谉 讜讛专讗"砖. 诪讘讜讗专 讚砖谞讬诐 砖诇讜讜 诪讗' 讜谞注砖讜 注专讘讗讬谉 讝讛 诇讝讛 讻砖谞砖讘注 讗' 讜讻驻专 讞讬讬讘 拽专讘谉 砖讘讜注讛 讗驻讬' 讻砖砖谞讬讛诐 诇讜讜 驻专讜讟讛 讗' 注"砖 讜谞诇驻注"讚 讚讝讛讜 讚讜拽讗 讛讬专讜砖诇诪讬 讚住"诇 讚专' 讬讜讞谞谉 讚讻讜驻专 讘诪诪讜谉 砖讬砖 注诇讬讜 注讚讬诐 讞讬讬讘 讜诪讜讞拽 注讚讬诐 诪讛讘专讬讬转讗 讚讞讬讬砖讬谞谉 讚讬诇诪讗 诪讬讬转讗 注讚讬诐 讗讜 讬砖讻讞讜 诪讛 砖专讗讜 讛讛"谞 讞讬讬讘 讛讱 诇讜讛 讚讗注"讙 讚讗讬讻讗 讗讬讚讱 诪"诪 讞讬讬砖讬谞谉 砖诪讗 讬诪讜转 讜讬爪讟专讱 诇砖讘注 诇讛讬转讜诪讬诐 讗讜 讬砖转讚祝 谞讻住讬讜 讜讻讛"讙 诪砖讗"讻 诇专讘讛 谞讛讬 讚诪爪讬 住讘专 讘注讬拽专 讛讚讬谉 讚谞注砖讬诐 注专讘讗讬谉 讜讗讞专讗讬谉 讗讘诇 诪"诪 讘讛讗 讜讚讗讬 驻诇讬讙 讚讗讬谉 讞讬讬讘 讛诇讜讛 讚诪爪讬 诇诪讬诪专 诪讛 讛驻住讚转讬讱 讝讬诇 讜讙讘讛 诪讗讬讚讱:


讜讛砖转讗 讛讬讛 拽砖讛 诇专讘讛 讗讬 讗讬讬专讬 专讬砖讗 讚讘专讬讬转讗 讘砖谞讬 诪诇讜讜讬谉 讜谞砖讘注 诇讗讞讚 砖诇讗 讘驻谞讬 讞讘讬专讜 讗诐 讻谉 讗讚谞拽讟 讘住讬驻讗 注讚讬诐 讜砖讟专 讚驻讟讜专 诪讟注诐 讚诇讗 讻驻专 诇讬讛 诪讬讚讬 砖讬砖 诇讜 注讚讬诐 诇讬谞拽讟 砖谞讬 诇讜讜讬谉 讜谞砖讘注 讗讞讚 砖诇讗 讘驻谞讬 讞讘讬专讜 讚驻讟讜专 诪讛"讟 讙讜驻讗 讚讛谞讬讞 讗讬讚讱 诇讙讘讜转 诪诪谞讜 讜讛讜讛 讘讙讜讜谞讗 讚专讬砖讗 讘' 诪诇讜讜讬谉 讜讘' 诇讜讜讬谉 讗诇讗 注"讻 讚诇讗 讗讬讬专讬 讗诇讗 讝讛 讘驻谞讬 讝讛 讜诪讜讚讛 讘讗讞讚 讜诪讻讞砖 讘讗讞专 讜诪转讜专抓 拽讜' 专讘讬谞讜 讗驻专讬诐 讚专讘讛 诇砖讬讟转讜 诇讗 讛讜"诪 诇讗讜拽诪讬 讻讛讬专讜砖诇诪讬:


诪讬讛讜 讝讛讜 讚讜拽讗 诇讛驻讜住拽讬诐 讚住"诇 讚讗诐 诪讞诇 讛讞讜讘 诇讗讞讚 诪讛诇讜讜讬谉 谞诪讞诇 讙诐 诇讛砖谞讬 讜讝讛讜 砖讬讟转 讛专讗"砖 讜住讬讬注转讜 诪砖讗"讻 诇讗讬讚讱 驻讜住拽讬诐 诪"诪 诪讞讬讬讘 讙诐 诇专讘讛 讚诪爪讬 诇诪讬诪专 诪讞诇转讬 诇讞讘讬专讱 砖讬注讘讜讚讜 讜讗转讛 讛驻住讚转谞讬 诪诪讜谉 注讬' 驻诇讜讙转讗 讝讜 讛讬讟讘 讘讟讜专 砖讜"注 住讬诪谉 注"讝 住"讝 讞':


讗讘诇 驻住拽 讛专诪讘"诐 讚诇注讬诇 诇讗 谞转讬讬砖讘 注讚讬讬谉. 讜诇讜诇讬 讚诪住转驻讬谞讗 讛讬讛 讗诪讬谞讗 驻讬' 讛讬专讜砖诇诪讬 讘砖讬谞讜讬 拽爪转 诪讻讜讜谞转 讛专诪讘"谉 讝"诇 讜讝"诇 讛讬专讜砖诇诪讬:

